text:
回到香港了.生活,立即正常得多.首先,例牌勁遲仲有幾秒鐘就趕唔切先起身(但相比展覽最後一日訓到連工都冇開,已經是個進步了),返到公司叫做忙番d返到黎第一日已經有客踩上門,但都有唔知做乜就上上網無無聊飲飲水食食野屙屙尿的時間,同會計靚女匿入pantry同個倉玩到發癲,最重要梗係食飯終於似係劉Sir食飯啦,我只(需要)叫早餐一個,但個早餐食只係次其實係為拎個盒做善款箱,開飯之後各位同事特別怕肥的女同事紛紛慷慨捐獻,自己有乜唔食or食唔晒通通倒晒落劉Sir善款箱度(甚有餵狗feel),最激試過會計靚女叫粟米肉粒飯,自己食幾匙粟米汁就「夠」跟住全盒飯完整進貢晒俾劉Sir.好在今日都唔弱.黑椒餐肉腸仔雞扒扣肉薯餅炒蛋米粉.
「倒多杯利賓納落去同我唔該.」
嘩正.我愛香港.雖然同一個價錢,你俾我大陸食真係食到PK都得.
返到黎到禮拜三,連續兩晚開唔到,今晚順便閂埋,反正禮拜三開左都唔會有人撞上黎,返屋企食飯嘆多晚好過.跟住會做到XX的了.
「突然間好唔捨得工廠添,張床好訓訓到工都唔返又冇人小.」
返到屋企,唔想做野,撻低開電視,冇幾可呢種機會.又撞到正野:
「The Rock!」
唔係摔角手果個"The Rock",係套戲,中文名《石破天驚》.簡單介紹,請睇番《變形金剛》.真係睇過咁多次仲係咁好睇,只衰在NOW播唔知係咪有影響定還是而家尺度真係收緊左,一講粗口冇晒聲,見血場面亦超級飛快就過左精彩場面cut鬼晒,係咪真係要買番隻DVD返黎珍藏呢?套戲除左本身真係好睇,同Michael Bay之後d戲相比,更加覺得《石破天驚》真係佢最最好果套.因為未走火入魔.條友拍動作片係非常有料到,只係玩到後來套套戲變到拍MV噉款,呢套電影味最重,同最頂得順,雖然都係好重美國意識,好多美國旗,但好在套戲由頭到尾都係美國人打美國人(除左辛康納利個角色係英國人)點死法都係美國事唔關其他人事,當堂順眼晒.又冇佢其他戲咁多飛來飛去大迴環之特技鏡頭(「特技」唔係鏡頭內演員動作,係講利用鏡頭之手法),亦未去到後來《絕世天劫》咁超大美國加極龐大交響夾讀白慢動作型還型但造作到嘔.同打鬥打得最硬橋硬馬特技成份最低,所以好睇,荷里活就係衰太鍾意整色整水,整得好自然好,但實在太多整到唔知點噉款頂都頂唔順.所以而家冇太多荷里活戲特別有興趣.
「《變形金剛2》?」
「好似又係Michael Bay做導演喎.上左先算啦.」
展覽果陣,唔係太忙冇乜野做.過左展覽先至大劑.
「噉點解今日你又咁得閒?」
「都未過展覽.」
「你返左香港喇喎!」
「下個禮拜仲有個,我當自己仲做緊展覽架!做緊展覽果陣係咁得閒架啦做完先忙架嘛!」
「......」
平時d客打都唔肯上黎,近期大陸香港一齊勁多展覽會,連帶大量外國客順路上門傾傾生意,工廠返到香港,立即連住兩日每日一檯客.似乎我d客冇我咁得閒,成個月前已經約定今日朝早八點十.搭十咁刁鑽我唔叉理你.大佬我九點三先返工(劉Sir自定上班時間為九點半),九點未夠摷上門明玩野嗟!可能怕玩得唔夠盡,今朝我已經早起身七點半彈起,刷緊牙搭九打電話黎:
「我地八點鐘出發,八點半到你公司!」
「八點半?唔係卦?」
「八點半係咪有問題?如果太遲,八點四我地應該都得!」
搞到要即時高速刷牙換衫仲要飛埋的返公司.
「頂你飛一轉的士等於我成個禮拜朝早小巴錢呀你班友知唔知呀???」
八點半到,因為行程緊湊關係,九點未夠已經玩完走人了.頂係玩就唔好搵我黎玩啦搞到我晨咁早起身加跌左三條幾.立即冇晒心機做野.執埋少少心尾,成日就係坐係度&行黎行去.唔做野.
「吹咩.」
晏晝坐到悶悶地,可能前排去工廠太好食好住,返到香港反而病病地,順便落去搵醫生睇睇加呃藥食兼行街食野掃貨.
「劉Sir劉Sir!我知點解你會病?」
「點解???」
「你咁頹日日返工都係上網玩同訓覺,而家真係要做野,立即身子弱頂唔順!」
「噉又係喎!我都覺每次我病親,唔係得閒左幾個月要做展覽果排,就係展覽之後勁多野跟果陣!」
我公司有個御醫,十幾年黎公司上下邊個有乜頭暈身興都係搵佢搞掂,就係今舖到我有事,佢先黎放假搵左第二個頂.新醫生第一次見,入到房直到出房,全程睇住個芒非必要都唔會將視線移離個芒,有點不耐煩快手快腳打發左劉Sir走人.心諗會係病歷或診所管理軟件.八卦望望,原來係Yahoo新聞.
「呀醫生,你做野/返工都幾似劉Sir喎!似乎佢好有潛質行醫!」
有點兒破天荒的感覺.真係好鬼多日冇上過黎舖頭.開門開燈開機開舖,皆甚生硬.好在冇乜大變化,好易就摸番熟上番手.冇變化,例如都係咁靜,同埋都係
「有冇邊隊邊隊新碟?冇?噉我走喇!其他野我唔試喇拜拜!」
大陸展覽完左冇耐,返到香港幾日,又黎第二個.未黎,仲有兩日先開始,今日先過會展砌場嗟.難得過到黎,朝早同靚女會計食番個豐富早餐先.
「咁豐富?食乜?」
「麥當奴早晨全餐!」
「超!!」
好彩我公司參加d展覽都係會展搞,如果要我入到機會博覽館,車錢加早起真係死左佢算.上次黎會展半年前唔夠,差少少唔認得以為自己去錯地方.
「呢度真係會展?點解變到成個火車站噉?」
裝修得真係快,以前會展勁光猛加無敵海景極級開揚,而家周圍石屎加木,不見天日加格局真係好似去左九鐵站.樣衰過以前好多又迫,或者太好生意接都接唔晒,索性成個大堂間多個展廳接多d生意,但犧牲左以往之高格調.我鍾意黎會展行會展,都係貪佢夠舒服夠靚,搞到咁局促為乜呢?後日先正式開始,通常set場係之前一日,但我地可以早一日入場搞,因為大 - 唔係面子係個檔口 - 所以特登申請提前一日開始,跟住禮拜六喎大佬老細都知道禮拜六先黎搞六七點先放人又冇得補假冇錢班友暴動都似(冇錯我係表表者!).當然唔係得我地一家啦,其實在場我公司個檔算最細,分別除左大細,仲有其他間間都係搵承建商搞掂,全場係我地公司自己員工起場,香港公司全員加工廠工程師幾個十幾人一齊起.老細,叫我用腦叫我吹水唔係問題,但我只係寫字樓文員仔乙個,噉都要我出黎一齊做咕喱,灰喎度左d喎.都要做架啦,唔使放工咩.其實我地香港同事係黎做綠葉,講砌野講裝野點夠專業的工程師丫話晒佢地實熟過我地個場又係佢地整出黎,全日一味死搬難搬,辛苦架大佬真係好辛苦架.
「你終於要做野了劉Sir,你都有今日喇!」
最重要梗係食.會展就係衰呢樣野:因為位置咁鬼偏遠同地段,附近食肆少之餘仲要鬼死咁貴,外賣就更加係嚴打唔俾帶入會展,自己就可以壟斷會場自己d飯賣到貴一貴一餐普通飯仔可以食你四十幾五十,價錢唔係問題死在貴得黎少加唔好食嘛.想唔俾佢昆,得,最近果間大家樂行三個字啦,只係勁細間加會展八成人都係食佢地爭位已經要爭幾個字,又吊高黎賣貴過市區大家樂,只係有得揀咩?尤其是而家只屬準備階段未係正式展覽日子,會場canteen更加係門都唔開一粒飯都冇得食,局你出去買.但抵死在會場冇野食,又你仍然唔可以有野入去食.所以今日要做賊.拍拍機個逃獄版紅綠燈「綠枝上的紅鳥唱呀唱」玩過未?我地今日玩live版.因為人多加要趕工整好個場,食飯分兩批,第一批即係我有份出去大家樂食,食完再買成袋飯盒返去俾其他同事,只係睇會展門口會職員梗係盡責地唔會准你帶入去.好在大大個門口得佢一個人睇,人流多事幹多自然要走黎走去,襯佢調轉頭搞第二壇野時,立即人手兩袋成班人極速衝入.個實Q又盡責喎見你走鬼左唔係由你走喎,真係成里遠都跑上黎加嗌到全場都聽到好似捉賊噉款,如此情況我地梗係唔會咁戇居自首立即再加速走番去自己檔口匿埋.好玩.不過亦覺得好灰.我地公司就話多人加全部自己人,可以噉樣分兩班人食飯同買飯,其他黎砌場果d都係受人二分四,砌場係黎搵食喎大佬,而家個場本身已經冇飯食,又唔俾人帶外賣入黎食一定要你出去食,出一出去食餐飯齋行同等位最少都半個鐘大佬好多時間唔使做咩?勞動階層就係咁被人忽略.唔止食飯,就連最基本福利都冇.會展梗係有冷氣啦,大把風口夠晒凍添.做展覽d鬼佬入場行入黎睇,開恆冷氣招呼外賓,但自己人砌場果時,冷氣都冇滴由佢地焗餐死身水身汗噉做.
「點解咁戇居?人地黎砌場咁辛苦,點解反而唔開冷氣俾佢地涼?」
「可能見d裝修佬個個唔著衫做野,驚開冷氣會凍親佢地卦.會展其實係關心佢地先唔開.」
政府成日講到而家香港點復甦點好民困點舒解大家生活點改善,其實好極都係得中上階層好,低下層普羅大眾好多時仍然被睇唔起.
成差唔多廿個人一齊砌,以前十零個砌已經一日搞得掂啦,今次人數再多加上大家唔想禮拜六晏晝要OT的決心,五點未夠已經乜都搞掂晒,都要等到六點先走得人,公司規矩嘛公時未夠你想放工?即係頹如劉Sir都未夠挑戰權威啦.係都係六點放,但地點唔同分別就大喇,公司放大角咀走過旺角六點三四已經上到皆旺,會展六點放,六點三四只夠行路到地鐵站,放工時間仲要同幾百人一齊迫地鐵,九個字過到黎算係快架喇,車錢又貴喎一程地鐵成十蚊呀大佬(所以我搵工從來抗拒過海工),每次展覽會時段最煩就係呢樣野.今年我仲要日日都會展過添.大劑.(準時)開舖有難度.雖則分別唔大.
今日有Rock爺帶大家較大家睇報紙.
「睇咩報紙?」
《明報》.
「有乜好睇?」
好睇,對「行內」人士黎講.
「即係講乜?」
再整理下先,唔止《明報》,近來搵到唔少好文.同,又諗到新野玩.
「係咪應該搞番個劉Sir個blog?」
大陸展覽玩完,香港展覽接力,今日開始.一連四日,四日我都有份,日日九點到六點半會展見.不過禮拜日紅日都唔開,問題一定有,分別只係大定少.所以改左時間表,今日唔使去,只去一二三.
「劉Sir自有劉Sir的方法.」
只係非必要都唔想用「劉Sir的方法」.當然啦,其實去展覽同留係皆旺分別都唔係好大.只係冇辦法.
「唔係識metal就可以做到TRHK.」
呢點相信多年黎所有TRHK成員,同而家唔再(肯/願)留低幫手之所有人心中相當明白,亦係到今日只剩劉Sir一個堅守之原因.多年黎好多人問TRHK請唔請人.結果自然係未有成功受聘例子.原因好多無謂多講,最起碼同最明顯一個,唔希望有人心存幻想/妄想一份「暑期工」可以一面賣metal,一面做得好開心,又可以賺到五六千蚊個月,結果空歡喜一場.
「唔係講笑.試過有人問TRHK請唔請店務員,開價八字頭.有呢個價的話,相信我一早已經係全職店員,而唔使畢業之後未停過日頭夜晚走兩頭之生活.出面搵份寫字樓工都未必有八字頭啦下嘩?」
終於要做野喇,返到香港嘆左幾日.用「劉Sir的方法」,展覽第一日豁免,禮拜日搞掂,剩番三日全部有我份.返展覽會其中一個優點,係雖然要九點鐘到場早過平時返工,但唔使打卡喎!你夠厚面皮唔理老細小你的話,真係想幾遲得幾遲 - 講笑嗟不過遲番少少都係可以的!但劉Sir份人好犯賤,平時返工要九點三打卡冇九點半唔出現,做展覽九點鐘到冇卡打佢通常全場最早九點未夠已經到場,抵死.不過今日例外.今朝有幾個客黎搵我,其中一個要講數,真係講銀碼果隻,同數字有關我就最差,特登拉埋會計靚女過黎今朝陪我.但講數只係次因.拉佢過黎係因為佢唔想做野,
「唔制呀你有得去會展我冇得去!我又要去呀留係office好悶呀!」
就(屈我)帶埋佢過黎了.但要早三個字返工,仲要係黎塞死的灣仔.本來大家約八點半食早餐,食完行過去就晒時間.結果,係等呀等呀等呀等.坐麥記等等等.
「咳到死,仲食麥記?」
「唔係,食乜?你知唔知灣仔會展果頭幾難搵野食,搵到又咩價錢?」
即係我已經叫做遲,但都係全場最早到之一喇.聽番其他同事講,琴日第一日,係自申辦展覽以黎破紀錄地最多人之一日,亦即係今個展覽聽做死.果然,剛準備好晒個場坐低,個餐都未拎得切出黎,已經有客到,再跟住食左一半,今日黎見我之兩個客人,其中一個十點未夠已經蒲頭.我就一面趙住塊豬柳一面同佢傾.到第二個講數果位客人黎埋,傾完,杯奶茶先飲左一半唔夠.做足成朝.真係超級地忙.我鍾意.雖然留係office乜叉都唔做齋坐係度寫寫野上上網我都happy,但間唔中俾我出黎呢d大function開恆turbo噉踩法一樣happy仲有少少high,始終我係個工作狂.做到d客走得咁上下,同其他同事吹吹水,原來都幾多猛人黎過/經過,例如次次展覽都會見到的無線高層仝人.真係次次黎親都撞到佢地,次次佢地一定會黎我公司個攤位,次次一定讚到九彩.琴日黎左,仲諗住落單,搵我地廠整燈做黎緊台慶同聖誕節.本來話今日會黎傾實.但唔見人冇左下文.相信原因係佢地琴日入黎果時,有同事尖叫:
「嘩!!!係許逸華呀!!!!」
跟住走左上上層搵半年前美國展覽時隔籬左右一齊擺攤位的幾間公司,特別係同劉Sir玩得最癲果間.
「我地公司係施姑庵.得班大粒野係男人.」
可能因為噉而同劉Sir咁投契啦.即係正常的女仔係唔會走近劉Sir的.所以特登帶埋唔正常的會計靚女上去同埋施姑一齊玩.果然人以類群,唔使十秒鐘成檔人已經玩到黐晒線.今天起一連三天搞到我地工都唔做的大災難,亦因此而起.又係劉Sir衰.
「我地收到封email,一張email加一張證,可以換一隻杯呀!」
「係?點解我地公司收唔到呢封email?梗係老細自己收埋唔益我地!」
跟住會計靚女同施姑乜都唔理衝落去.初初俾老細睇睇封信,佢望完信上面隻杯張相,
「都唔靚!換黎做乜呀?」
點知兩女落到去,禮物哥哥話果隻杯冇晒貨,跟住拎另一隻款俾佢地一隻連蓋加茶隔.出面買四五十蚊隻.而家,免費.晏晝會計靚女返左公司,俾老闆娘睇見隻杯,
「嘩!好靚喎!幾錢呀?」
「唔使錢住拎架!」
「我要四隻!!!」
老闆覺得唔靚.但老闆娘覺得靚.即係靚.亦即係我地奉旨唔做野去拎杯.因為之前工廠派成隊人黎整個檔口,加上香港本身十幾人,有成廿張證,問題係冇信.會場影印一張一蚊.係貴.但而家俾一蚊有一隻杯喎!你俾唔俾先?不過我地都唔敢咁揚,只諗住拎六隻試試.去到個哥哥度,佢都頂唔順我地:
「你有幾多個證丫?九個丫嘛?俾九隻你囉!」
跟住成箱抬番去.爽呀.其他同事公司過到黎,知道咁筍,紛紛去搏慒.但會場班人都醒水,重申
「d杯係買家至有得拎,賣家冇得拎架!」
禮物經理話.之前條靚仔見我地張證係賣家證照俾(當然可能係因為兩女利用美色搞到佢傻X左),而家經理駐場唔玩得野,唔緊要,冇賣家證,咪自己做囉.立即收集各位客人卡片拎去即場做買家證,除左遇到客人派卡片專登問佢拎多(幾)張(佢地以為我地好熱心做生意,其實我地只係貪佢地張卡片黎做證拎禮物),仲走過其他公司度偷人地卡片.人地偷其他公司卡片係偷資料.我地偷其他公司卡片係為呃贈品.真不愧為港燦.難為有個同事拎左張鬼佬卡片去做,搞到做卡片時要扮「廣東話唔多識要慢慢講」的ABC搞一大輪先做到張證.我口英文都叫做呃得下人就自然冇問題啦,仲拎晒全公司各位同事的卡片去做證,道高一尺,魔高一丈,繼續拎,吹咩!成日就係噉樣出出入入上上落落,去做證再去拎杯拎到返黎擺低又出發.
「拿老細唔係我唔做野呀!老闆娘出到聲話要,我冇理由唔搏命啦!」
展覽會通常六點半完,六點半先走的話塞得地鐵黎過返到旺角都要七點半先開到舖.好在老細今日要早走.
「拿!老細!我跟硬你架車返九龍喎!你而家放我飛機,咩意思先?唔理呀!你早走,我跟你一齊早走呀!」
就無賴地黐到老細車,六點三就起程返大角咀了,仲可以唔使塞地鐵添,半個鐘唔使已經返到九龍趕得切七點前上到皆旺.當然,其實開唔開得切,分別都唔係好大啦.係叫做今日早開撞到d老坑上黎,吹左兩三個鐘水吹到收舖.既係老野,內容,當然又係離唔開灰.只不過講極都唔會講得通.一個聽左音樂廿幾年,成長於黑膠同錄音帶年代,想搵metal碟係去金獅用兩個鐘摷勻全個架摷到對手黑晒先搵到一隻(係黑膠),CD屬於高科技產物一隻成二三百蚊為買碟真係唔係飯個幾禮拜儲錢,點都唔會明白點解而家所謂「聽metal」之年青人會係噉,可以「熱愛metal」但自己可能一隻碟一隻CD都冇.更加唔會明白點解已經冇人夾band.
「夜晚出去唱K打機,同留係屋企足不出戶淨係望住塊地板拎住枝結他死鋤難鋤,你覺得邊樣d靚仔靚妹會鍾意d?你唱K打機次次都開心喎!但係練結他練夾band,可能每日練三四個鐘練足半字都未練得成基本功喎!你覺得而家d靚仔知道結他原來唔係拎起身一彈半個鐘唔使已經做到高手,仲會唔會唔去唱K唔去打機,會走去學樂器夾band?而家d靚仔十二歲已經識得上大陸叫雞啦!有邊個咁得閒同你留係屋企慢慢鋤呀?」
噉又係.真係好少見到有新後生仔女夾band.見極都係舊面孔.
「你坐係度咁耐,我差唔多見足你咁多年啦!雖然而家我都少買碟聽歌,但黎左咁多年,睇見你地而家咁差,自己心裏面都會唔舒服.」
係好有趣.北方更窮但點解可以好過香港咁多?
「因為香港係受西化更深,但只受表面,唔受內涵.所以你見外國人生活中,音樂,文化同藝術係其中一部份.但香港你同呢三樣有關的話,死硬.就好似好多人著音樂,但唔聽音樂.都冇人聽,你仲點玩音樂搵食?」
基於如此反智之文化同社會型態,你會發覺香港搞文化「搞得起」果班,往往唔係文化內果班,而係門外漢.因為佢地冇行內人果份執著.外行唔識,只知乜野係最新乜野係多人問,就只入呢d「賣得」野,但內行識野,因為係鍾意一樣野而做唔係因為只為賺錢而做,就唔會只入賣得果d,亦會入埋「唔得」果d(「唔得」唔係代表差,係代表唔多人識而冇人搵「唔賣得」),好似佢做緊間公司係賣氣槍,但氣槍一樣有自己文化.
「我地老細起初搞盤氣槍生意,係因為自己鍾意玩槍,想推廣氣槍文化,當初打死都唔肯做大陸槍,但係個個都賣大陸槍,你賣日本槍貴人兩三倍,邊度夠人爭堅持得幾耐?結果咪又係睇錢份上賣大陸槍.氣槍文化都冇當係一回事喇.」
所以身在香港,假如你唔想做一個典型/簡單/平凡香港人,對某d「離經叛道」之事有所執著,只可以有兩樣野.一個係「算」字.你可以見我段記入面,呢個字係其中一個出現最多之中文字.另一樣係妥協.任你點有理想點有大志點有才華,香港地就係搵唔到錢的知識技能通通冇用,尤其當你年紀大左果時.生活迫人,唯有遷就番現實,改變自己去融入同應對自己本身抗衡之香港文化.就好似...
返到屋企,冇野做開電視,難得地係開無線,我始終係亞視fans,尤其而家換左老細真係進步左,例如《班馬在線》.但睇無線撞到《新聞話事.人》,一個由我們最愛的仁晃榮主持之《當年今日》,請一d專業人士,政要,學者之類同大家講番香港近幾十年黎之變遷,由型式,內容到剪接製作都令人眼前一亮,
「無線太耐冇似番d樣的節目.」
好耐我睇無線只睇英文台唔睇中文.無記電視劇更加一早放棄左.可能見亞視真係日益強勢,終於的起心肝改進自己.只係暫時我仍然只會睇《新聞話事.人》.
通常展覽會都係頭一兩日最多人,到達第三日,同琴日比已經冷清左好多.好多時係坐係度唔知做乜,除左有個買家見佢著住THE CLASH件"London Calling"大家吹左幾咀,就係坐係度睇野,生日買新電話係有用處的,部新機除左可以寫野仲可以當電子書,save定大把文章,黎到遇上呢種無聊時間就可以慢慢睇一面浪費時間一面增長知識.當然,唔少得梗係要去拎杯啦.繼續拎自己同客人d卡片去做證,我一個人已經抽住十幾張證幾勁.因為咁得閒,今日時間表就係大家輪流,出去做證,上去拎杯,返攤位,第二個接力做證,拎杯,返攤位.雖然d杯只限俾買家拎,但非常坦白講,有幾多個鬼佬會a) 收到果封通知有杯拎的email b) 貪小便宜 c) 貪都唔會貪隻對佢地黎講唔多有用的玻璃杯 d) 鍾意都唔想拎住隻杯上機喇卦又大隻又易爛?換言之,會去拎杯的,只張我地公司一班貪婪人士(亦即係全公司),同樓上施姑庵的姐姐仔,雖然我地已經係輪流去拎廢事一個人拎十幾幾十隻加成日出現認得,但始終拎極都係果幾個人見多幾時都認得啦,會場方面因為我地幾個人/兩間公司之過火行為修改規則,首先唔似平時只由一兩個靚仔睇檔,而派定d高層同經理駐場,要經佢地點頭先送得,仲要唔止一個而加多個即係兩個阿頭級座鎮,搏經理做其他野時塞張紙俾靚仔拎禮物同搏經理睇漏眼都唔得喇.而且改左一定要係展覽會前辦之買家證先拎得,即場做果d唔受理,換言之我地做左成疊證,全部冇叉用.再要記埋數.琴日拎,一封信一個證俾佢睇睇就得,但而家拎完個阿頭會係張證上面寫番但拎過,即係一張證用一次就冇.一日之間,嚴謹左好X多.
「冇錯.就係因為我地玩串晒個party.搞到成間貿發局買我地怕.」
唔緊要.我地全日的工作就係不斷收集更多有得換的買家證返黎換杯(「唔係做展覽咩你黎???」).就連我公司律師個證都唔放過.
「展覽會又關律師事?」
「佢都係黎搵食.」
即係大家都知版權同專利之重要性,就算你係原創者,你冇申請到/申請夠專利,其他人一樣可以搶先一步用你個設計申請,甚至之後再告番你轉頭.律師就係黎做呢樣野,幫其他人就專利問題作出保障甚至去告其他人,告得入人就同你分筆賠償金,即係有人幫你睇實個市場幾時有人抄你d野,有人抄時又會有人幫你告,告得入你又有錢收,何樂而不為先?勁好搵架真係.個律師已經搵錢搵到去泰國一個島買左大塊地起渡假村,招呼去泰國渡假之外國人錢搵錢.超有頭腦.而除左兜生意,仲入黎掃貨,因為同期會展仲做緊精品展同家具展,我地最鍾意就係呢d地方同日子,因為今日係佢地展覽最後一日,黎擺展覽d外地人都廢鬼事搬番d野返老家運費超貴嘛大佬,所以好多野都係即場賣,臨收場果半日就最精彩真係女人街咁旺,勁多住香港阿叉專登混入黎執平貨平電器,我見到有個大陸女人係買到全身抽加揹加掛住七八個超大膠袋,全部裝到爆晒.佢應該推架車仔入黎至係.最正係乜都有你諗得出都有得買連野食都有,我甚至見到有檔係賣國產變形金剛.不過我冇買.
「我只會唔俾錢地呃杯,唔會俾一蚊買野走人!」
全公司上下共同努力,拎杯已經拎到好似入貨擺年宵噉款.在場的大陸人睇見我地,都自覺無顏面.
黎得呢d展覽會,都唔會話係做得百幾幾千蚊生意之蛋散,講緊係一張單五六七位數字美金.換言之,通街都係有錢佬.有位女同事差少少就釣到金龜.
「好靚女架佢?」
「靚唔靚,睇你眼光啦.」
話說女同事睇緊檔時蛇左出去煲煙,想煲只得停車場,不論男女人鬼通通集中該處.煲ing時,撞到個猶太人同佢一齊煲.雖然女同事英文好屎,但猶太人英文易聽,十句有八句聽得明,大家傾得十分開心.傾到最後,猶太人問:
"Are you free tonight?"
猶太人公認左係全球最聰明加最有生意頭腦人種,金龜黎架呢隻!點知女同事肴底.就走左去了.會計靚女聽到之後,好唔甘心.
「點解你撞到我撞唔到?俾我撞到個汶萊王子咪好囉!佢唔使帶我過去架,每年俾我三四千萬留係香港使,得閒先過黎探探我就得架喇!」
last一天了.起初我唔使過黎,尾二一日都見冇乜人,最後一日更少,老細叫我今朝返office睇email做野算.點知,我又出現會展.又係「劉Sir的方法」.噉我又的確係有客人會黎見我,「有可能」.即係會唔會黎?我都唔知.我關心有咩禮物拎多d.雖然杯已經冇得換,但唔好彩俾我發現到更正之禮物.原來今次展覽有個尋寶遊戲,問在場的姐姐仔拎張卡,去勻全會展三個唔同地點吸印,搵齊三個印花再去第四度就可以抽波波四抽一拎一款禮物,唔係cheap野黎架有射燈有電筒有USB分插仲有唔知乜叉的「金屬探測器」.
「頂點解我地前兩日唔知有咁正淨係識換杯?」
立即覺得杯仔冇乜吸引力了.只係換獎品唔容易,要走勻成間會展咁多層先得喎大佬,所以返到攤位食完個早餐(麥記),立即起行,先搵姐姐仔係噉拎卡(嚇走左會場不少姐姐仔),跟住嚇驚埋各層的吸印姐姐(好遺憾佢地要緊守崗位走唔甩),再走到落會展最最低層以前係停車場而家變埋展館之地庫,原來都係要買家證先可以抽禮物,叫做新證都用得冇咁嚴囉(因為我地未開始黎狂呃嘛).灰.等我地見琴日冇得換杯,一怒之下成疊十幾廿個買家證一野掟晒.亦即係,又要整證.好忙呀今朝我真係成朝攤位見唔到我.
「你話黎會展,唔係話黎見客咩?」
老細講果時,我已經走左去第二層樓聽唔到.因為需要大量卡片做證加大量袋裝禮物,路程又長,沿途不斷地偷人地攤位d卡片同膠袋同糖同任何可以免費拎走的東西,只係冇乜好偷.膠袋已經係最好.
「灰呀!四月電子展果時,多野拎到有d公司搵埋show girl派公仔派波波架!」
唔止送d野唔得.會展每次展覽,在場d工作人員都係新請返黎之part time,所以次次展覽見到的哥哥仔姐姐仔都唔同.唔知係咪因為電子市場大,電子展請返黎d妹妹仔真係省鏡N咁多倍架個個都得,仲要有model舉牌招客,但今個展覽d姐姐...「得」的一成都唔夠.又冇model.
「我要Kawaii呀嗚嗚嗚~」
我個hall可能因為係主場,全部姐姐仔做到吽晒,其他hall果d冇咁忙甚至冇野做,一行埋去立即主動地熱情招呼你,走黎走去吸印都走得開心d,好好玩架有d姐姐仔真係.
全日就係噉換獎品換獎品換獎品換獎品地過.返到公司抖抖,唔止我,仲多左個人.即係會展要玩壟斷,會場飯盒三四十蚊個又唔多又唔好食但迫你食唔准帶野食入場,但有錢賺又點會唔賺有唔少外賣檔都冒死入黎派外賣紙(即係送唔到外賣入黎仲派外賣紙做乜我解釋唔到),呢d派外賣紙的外賣仔自然係在場職員的輯拿目標,我個檔口係四面圍牆圍住,自然成為走投無路的外賣仔的上佳匿藏地點.而我為左節省時間,lunch都唔食,等晏晝全公司其他人過黎清場時順便買俾我就算(又係麥記,灰),食完又出發過.我地就係能cheap所不cheap.晏晝齊人之後,只得番一個鐘頭,大家立即組織好作戰計劃,編定人手調配(一幫做證,一幫拎卡),作戰路線(即係點樣拎卡吸印),時間管理(大佬,唔使返黎清場放工咩),然後出發.我因為有個客晏晝黎要見(終於有喇!)留守司令部負責訊息協調,即係老細or老闆娘問班人去晒邊捉人返黎做野時,我可以預先電話放風聲叫佢地小心.即係我相信我地班人之中,會計靚女已經係非常厚面皮一個,為左免費禮物為左乜都做得出,女色引誘扮cutie扮無知賴死唔走乜都得只要可以拎多隻杯咩都唔介意做.點知有同事仲厚面皮.即係我地平時經過人地d攤位,見到d袋靚,多數係經過時襯人地見唔到時快手撻番一兩個,好禮貌會問問
「可唔可以拎一個呀?」
有會計靚女以身作則.問完之後,果位同事立即再問:
「可唔可以一疊噉拎呀?」
跟住立即成疊袋一手拎晒.勁.超勁.都未夠.跟住全隊人拎住十幾個證十幾張卡儲晒印花,去到換禮物個檔口,規矩係一張證一張卡換一樣.同事問:
「哥哥,鬆人少少,俾我地拎多幾個得唔得呀?」個哥哥俾一件.同事再問:
「都就收工啦!個展覽完左,d禮物都冇用架啦!你仲keep住咁多黎做乜丫,益下我地好過啦!」
哥哥不為動,俾多一隻.
「求下你送多幾個俾我啦!唔係我點同老細交代!」
聲淚俱下.再加會計靚女從旁煽動.引到攤位附近的路人&公司一齊圍觀.嘈到差唔多四點收工時間.終於最哥哥都驚了,驚我地搞到佢收唔到工,
「好喇得喇我俾晒全部禮物你地!放過我啦!我想返屋企呀!」
佢地兩個就抽住兩大袋禮物返黎檔口了.
「所以點解我地成日經過人地度要偷袋!唔係邊度拎到咁多杯咁多禮物?」
所以點解我咁鍾意做展覽會.這三天就是參加展覽會的真諦.
「黎做野架咩?梗係黎玩黎搵著數啦!」
我地好少咁同心合力.好少咁勤力.因為要趕放工.展覽完左清場,既然砌場係自己搞,拆場老細當然唔會咁偉大搵承建商做啦,就出動晒全公司所有員工上至老細自己下至阿姐一齊落手落腳拆野.經上年最後一日著西裝連爆兩條西褲之教訓,加上要方便拎禮物(此乃真正目的),今年醒喇我唔著西裝著番tee恤牛仔褲入黎,仲可以拆完立即出去行街嘛!起初諗住難得過到海,清完場搵會計靚女同班施姑過銅鑼灣玩,但搏晒命都拆足兩個半鐘,樓上施姑庵幾件辦半個鐘唔使pack好晒箱五點未夠已經唔見晒人,又今晚原來係Helloween(我已經慣左串e),會計靚女點會冇節目丫咁多狂風浪蝶,仲要六點半出到會展門口,落緊雨!老細問:
「拿!而家我開車,你自己去wet,定跟我車返旺角先?」
都係返歸玩狗算啦.十分無奈.不過都好,成個夜晚唔知做乜地浪費幾個鐘,在我實在係奢侈的機會.
做完展覽會,返到公司,又新一個月了.2007已經得番兩個月了.超忙.唔想返工.所以今日我十一點半先返到公司.
「咁威?」
「吹咩!」
梗係唔係劉Sir話幾點返就幾點返咁威啦.連返三日展覽,老細體諒到劉Sir連踩三日辛苦呀,加上見佢仲係病到九彩,特別批准佢今日可以遲兩個鐘先返工.正.即係本身我係諗住今日射波算,睇完醫生再留係屋企抖抖先,見老細咁有誠意,
「好啦就返一返工應酬下你啦老細!」
完左展覽梗係大把野做.但今日都未開始做野.返到公司,十一點半喇喎,仲有個半鐘就食飯,仲邊有心情做野呀?(...)返到公司好開心.又有各位女同事的餵狗式捐獻.有得食返公仔麵(我的最愛餐蛋麵),唔使捱麥記,唔使捱會展飯盒,唔使捱麵包.等左好耐了.訓醒埋個覺,三百幾個客人卡放左係檯面,淨係將三百張卡片打入excel,已經打足我成日.起初我仲諗住睇醫生.上個禮拜四睇完,得兩日藥一早食晒啦,加埋要做展覽,展覽時已經日咳夜咳,咳到個個同事一齊咳,連d客入到黎我地個攤位都被劉Sir傳染咳埋一份.所以想睇多次拎藥.不過禮拜四唔係睇開個醫生駐場,加上多野做到死,都係唔睇算.但已經被劉Sir不斷傳染的同事ABCD甲乙丙諗法相反.佢地好想睇.尤其是劉Sir呢個病源唔睇,佢地更加需要.有個同事問:
「個醫生好唔好睇架?」
「都幾好睇架.個醫生睇Yahoo新聞.我就睇《恐懼鬥室》.」
所以,多野做一回事,我仍然係準時放工.上舖頭會一會來自北京的空中少爺.次次搞騷都撞到佢,次次上黎都係拖住唔同囡囡.勁.重點唔係佢唔係囡囡.係ARCH ENEMY.
「有沒有去看?」
「有.」
「好看嗎?」
「普普通通.」
點睇都係非常大鑊之一單野.但,搞出黎似乎唔多理想.
「玩得好嗎?」
「女歌手唱得兇.Amott的solo真是無懈可擊.」
「那還有甚麼不好?」
「音響不好.」
「還有呢?」
「整場演唱會,一個小時都不夠.」
...嘩.噉就真係灰左d.一隊band玩幾個字半個幾鐘之indie band underground show唔計啦,即係咁耐以黎,我只聽聞過LINKIN PARK第一次黎香港出騷係(幾乎)一個鐘都冇,即係出名band大band一場騷起碼都應該有番個半鐘長啦.ARCH ENEMY算係當今最紅metal band之一,一場騷唔夠一個鐘?唔會卦?
「和上次NAPALM DEATH同場地嗎?」
「不是,這次換了個更大的場館.」
「ARCH ENEMY這麼出名,反應該十分熱烈吧!」
「不是.場館是大了,但入場的人數,確實不知道多少人,但可能比ND那場還少.」
嘩.聽到都灰.等好多香港朋友成日覺得搞騷好容易,成日怨點解冇人搞騷.點搞呀大佬metal show,當北京都只係如此情況?
「全場分成六百,四百和百二三個地區,買票的不是買六百元就是二百元,整個場全部人都是在最前和最後,中間整個四百元區空了出來.」
「你買甚麼價位的票?」
「二百.」
「但這些演唱會開始後所有人都會衝到最前,買甚麼價錢其實沒有分別.」
「對啊.我都衝到四百元的區域了.但六百元票的可以找樂團簽名.上次TESTAMENT我便是買666元的票,站在最前.那是我看過北京最好看的演唱會.」
「那這次整體上你滿意嗎?」
「不多滿意.」
「這場是辦ND的MF他們嗎?」
「不是.」
「那明白了.」
DREAM THEATER同NIGHTWISH下年又去北京.仲有SKYLARK(雖然佢地係「算」).北京真係越搞越勁,雖然聽到近兩場之反應,佢地搞騷都冇想像中咁容易咁輕鬆,但起碼樂迷之支持度同反應一定好過香港,有基本市場支持先.我都唔知點解香港所謂國際大都會會搞成今時今日噉.
「又係灰.」
2007年11月1日,劉Sir個blog,正式開張.好矛盾.劉Sir一向只鍾意寫,唔鍾意睇.所以一直匿埋自己個劉蛇.com.但睇到人地玩好似幾過癮,又試試整番個,就同當年劉Sir個forum一樣,未必有咩搞作,但以後會點,唔開始唔會知.當試新野.
開blog第一天,感想:
「Yahoo Blog界面同系統真係超廢.」
好鬼慘,朝早晨咁早七點幾起身,展覽last day臨收檔時(即係各位同事執行作戰計劃呃禮物果時)有個客踩上門,一拍即合傾得埋,老細見機不可失,事隔一日立即自己走上去人地深圳office睇辦再傾.初初約十一點.個客話「越早越好唔該」.提前一個鐘,九點出車仲要返公司拎野,早左個半鐘起身,嘩簡直死得人呀我都冇預過會咁死.通常呢d情況上到車梗係即訓,但個客座落深圳,短程車一個鐘唔使到站,廢事訓亦冇得訓聽聽歌好過.次次上大陸都係去工廠,今次係第一次入深圳見,深圳商業區係大陸見得人地段,規劃同綠化做得唔錯,講靚真係靚得過香港唔少地區架地方空間又大,大陸你見親d樓都係殘破不堪,商業區勁多豪華大廈棟棟超高超大仲要勁靚,我個客果棟更加係全區最大果座,係睇到
「嘩~~~」
果隻.可能就係咁大咁商業,去到樓下想搵個車位都難全停車場爆晒,見到停車場入面有間茶樓,大大隻字寫住
中式早茶一元起
難怪.圍住棟大廈兜圈搵其他位泊,只係一轉個彎,
「嘩~~~~~~~」
仲勁過頭先.眼前景象簡直完全唔似,唔應該會係呢個地區出現.先係一條小路,左右兩邊沿路全部係綠葉大樹,車窗睇出去,好似睇緊電腦芒wallpaper,以為自己去左外國.再行,條路右邊係大廈之紅磚外牆,左邊係個公園,公園唔足以形容,直頭係郊野公園望出去一大片草地樹林,仲要超勁大個人工湖再送小橋流水,黎過大陸咁多次,見過最靚都算係呢度,最意外係商業區入面有如此自然美景.立即對大陸同深圳商業區印象大幅轉趨正面.到圍晒成大廈一圈搵到另一個停車場泊好架車,入到大廈,只係入個門口嗟,
「...唔係卦.」
外面睇好靚.仲有成個郊野公園.點知棟樓單係個門口,已經十分十分地殘.再上到去,棟樓內部好似幾年冇保養過噉又殘又舊.
「原來我唔係發夢.我仲係身在大陸.」
只係一關卡之隔,香港同大陸生活環境真係差得好遠.香港好似回歸左成十年喇喎.大陸好似經濟起飛左好耐,深圳亦發展得極度迅速喇喎.點解外表光鮮,內裏仲係同以前一樣冇乜改善過?一國兩際?真係唔明點解.
其實見個客冇乜特別必要,因為要傾展覽時已經傾晒,話係上黎睇睇實辦,但其實有相再用自己經驗估計已經明白大概,但老細咁有興致咪上黎奉一奉陪,我當放假抖抖咋,只係一早起身勁支力,見客花精神今日兩程短程車又冇覺好訓,十二點幾到公司完全唔想做野,點幾超速食完飯即時撻低,訓到差唔多兩點半先有少少精神起身做野,係冇乜精神,都要做,因為真係好叉多.當然,我地永遠係準時鬆人架啦,不論工作量有幾大,不論老細有幾嘈.放工時,先發現到
「個打卡鐘壞左???」
「係呀!老闆娘今朝仲要幫我地簽卡,遲到照簽添!」
「灰呀!點解日日唔壞,就係今日我唔返公司先黎壞???」
嚴重地冇精神又未睇醫生,放工後都要立即趕上皆旺,因為有客到,就係來自廣州的metal老師,鬼黎.佢由英國住到加拿大住到大陸,而家係廣州教英文,今日要黎香港搞簽證,作為超級black metal迷,落得黎就自然唔少得上TRHK掃番棟black metal走人.聽佢講外國人上大陸做野好煩,每個月都要分別到大陸同香港申請延長簽證,每搞一次要成千銀,即係定期消費大陸一千+香港一千=二千銀,以前月入得四千而家加左人工叫做近八千,唔係大陸咩都平,以其微薄人工(佢搬黎香港做立即加一倍啦),做完簽證交埋二千幾屋租已經冇左半份人工,換著係香港已經死左喇食飯都唔夠錢.但身為英語教師,歲數達三幾中,仍然堅守tr00 black,每次鐵定帶一千蚊黎掃掃晒一千銀先走.佢鍾意metal鍾意到點?IMMORTAL之後隊I,佢實在太鍾意隻碟,一共買左三隻,一隻放屋企部CD機,一隻放discman出街聽,一隻放屋企CD架供奉加作後備,因為咁鍾意隻碟話咁花聽到花晒要換.
「呢種狂熱素來只見廿尾過三老野之流身上出現,因為後生一輩聽歌,唔係用幾多隻計,係用幾多激計.」
隻鬼咩都聽,工業教父Gary Numan超級fans,你講得出之音樂都受,最愛black,但自己隊band係玩blues同jazz.講black metal,除左梁生呢位全香港最資深black metal學者,我見過最癲就係佢,第一次黎已經揀定左超過三十隻,只係因為每次落香港買碟budget只有$1000(女朋友之命令),先唔可以一次過掃晒.而佢個waiting list亦不斷加長,因為次次上親黎再猛摷不知名物體狂試,試試下就發現又有新正野,即係下次(唔知等於幾多次之後)要買.有趣地,在場有其他香港客人,對佢噉樣揀碟法,會噉試碟法感到好驚奇.呢位廣州metal老師搜尋音樂之方法同態度,同在場其他入到黎
「冇新貨?」
「係咪冇邊隊band邊隻碟?」
「俾我聽呢隻做乜呢隊band我都唔識?」
「我都唔係聽開呢類點解我要試?」
然後空手撤出之本地「樂迷」,形成強烈對比.亦難怪在場的香港人會覺得位外國朋友咁古怪.當band名同名氣比隊band之音樂更重要,更實在時,仲去用耳用心聽歌,亦即維持真正之聽音樂方式,先至係唔正常.
ZZZZZZZZZZ
全日就係噉.勁眼訓.展覽會後真係冇日好過,講緊我個人.話想睇醫生,都仲未得閒睇,勁多野做.所以要放好多飛機.
「因乜叉事十一月咁多人生日?」
先有一號107.二號有Henry哥.今日學生果邊又話有人生日去唱K.下星期到舊同事生日.月底仲有.乜十一月咁旺丁大家都係十一月出世?只係/好在Sir體有恙加公務繁忙唔好意思,搞到怒放飛機添.今日班靚仔話去唱K,已經講足十幾日一定要劉Sir出席,但唱K喎大佬而我仲係咳到九彩,入到K房咪即係攬住一齊死?又支力,都係算啦.繼續守係舖頭算.
「TRHK全日冇人嘛你知道.劉Sir守係TRHK,咪唔怕傳染俾其他人囉呵呵呵.反正都唔會有人入黎架啦!」
唔知係我實在太耐冇留意過金屬界時事,定還是天意真係弄人.事前完全冇先兆,噉就唔見左.半年前全線全寫,"Organic Hallucinosis"係一個新開始,完全顛覆佢地之前概念亦超過好多同代death metal,點知事發突然,幾日間一個重傷一個身亡.邊個會估計到會如此發展?起初展望2008係等佢地新碟.而家展望2008,係睇佢地會唔會散.灰.
星期日.返公司都見到我.
「拿!講清楚,係做野定呃假先?」
「睇時間啦!」
次次展覽會之後都做餐死架喇,今次展覽係歷來反應最好一次自然死得更慘,只係一路支力加病住病住,幾日黎都冇乜精神加心機做野(雖然唔係支力加病,相信一樣冇,呵呵),再加少少為今日舖排之動機,一路慢慢做,最後之一半留待今朝趕埋佢.九點半返到公司,都仲未有人.亦即係,
「唉!冇mood做野添搞到我!」
本身諗住襯今日返到黎公司又冇人,順便落去睇埋個醫生,點知好搵到星期日唔開都夠佢賺,繼續病吽下咩下.又未人齊喎.除左我,今朝仲有同謀會計靚女,即係我已經衰啦成日放例假,佢仲勁過我差唔多每半個月射一次波,玩到負假負到喊,職位性質又唔係話想假期返黎OT就得,難得近來多野做,加埋我又係今朝早要返黎,梗係襯機申請一齊返黎加班搵番半日假返黎先啦!而有會計靚女出現,即係會有豐富美味早餐,一日不吃飯一日不做事,佢都未返黎,我又邊會有心機做野?等呀等呀等,等左個幾鐘,終於蒲頭了.
「今朝食乜呀姐姐?」
「杯麵!」
「咁灰?唔係卦?」
「加多罐午餐肉囉!」
早餐就係每人一杯杯麵再微波爐叮叮罐午餐肉,話晒會計靚女前身係金融靚女,梗係識嘆啦,次次佢拎黎d野食都唔知咩牌子黎,只知道係貴野,好似今次一個杯麵仔合味道size十(幾)蚊個,罐天壇牌午餐肉等於長城牌細罐裝但貴成倍,但一分錢一分貨,確係非常好食喎尤其罐天壇午餐肉,一d都唔肥全瘦肉加勁濃午餐味(「?」),掂呀因為個餐肉杯麵身都唔想起又匿係pantry多半個幾鐘.唔係老闆娘跟住返左黎,真係身都唔會起呀全日寄居pantry算,冇得唔做野啦呢個情況,好在老闆娘只係上黎公司一陣就走左,麵氣攻心呀大佬幾難頂呀禮拜日朝早食埋個早餐身處公司(扮)做野你知唔知,立即撻低訓陣再收工.睡眼惺忪地落到公司,諗番起:
「係喎!唔係返黎做野咩?好似冇乜做過添!聽日返到公司點面對老細?」
禮拜日返工咁慘,放左工梗係要食餐好,襯我地Henry哥生日,就今個lunch啦.
「知喇早Henry一日生日的107我會搵日同你食番餐架喇!」
食第尾.
「點解唔係食TRHK御用食堂且豐?」
「且豐已經成為過去.」
有背景的朋友自然會明白.加上價錢唔差太遠,但第尾好坐N倍加野食無敵,lunch鋸扒只係四條接受得到的水平(接受唔到只係午餐冇雪糕),唔係衰係太子一早日食夜食.大家都忙,又多事幹多野煩,好多人好耐未見過.好耐未試過好似以前逢星期六日,成班傻仔上晒黎TRHK聽歌買碟玩.真係差好遠.
「既然第尾牛扒咁好食,不如我地係佢地隔籬開番間第柒牛雜?就89268個舖位!」
講起就灰.香港地搞indie之永恆悲劇.
平時禮拜六日會口痕早d開舖,去吉野家買定個特盛牛肉飯上黎聽住歌寫住野食開心.今日lunch轉戰第尾,難得地準時三點開,走到去門口已經有位客人坐係度等開門.
「坐係度咁型?」
「即係咩人,你估到啦.」
出身北京,身住廣州,遊憩香港.上過幾次黎,特色係佢係聽metal,但又唔係聽metal果隻,即係對metal唔太深認識,但(唔知點解)好大興趣所以唔識都搵黎聽,搵之方法就係試,自己唔知咩黎,但有得試聽咪試,試過受又鍾意再揀.你可以話佢係盲毛噉買.但一個盲毛可以由唔多識純粹鍾意之熱情,跟住開始聽brutal death同thrash,因為自己唔識又唔曉上網搵,次次都係上到黎TRHK即場試即場揀,甚至darkwave工業野都係噉掃法.盲毛?係盲毛.但聽音樂,唔係就係應該盲毛噉聽先會多新發現先試得多新野咩?呢位同胞好快加好愉快就搞掂一疊地走人返大陸.上次見相同情況,係前日來自廣州的外籍metal老師.再上次?...唔好意思,真係記唔起.只記得,有關情況入面,冇幾多次係牽涉到香港人.灰.
上黎TRHK的客人,如果唔係「睇一睇」的朋友(請參閱前日之三條FAQ),通常唔會二十秒內唔見影,而會留低十五分鐘甚至五十分鐘或以上.而佢地通常好苦惱.但苦惱原因唔同.外國人同大陸人苦惱,因為
「死!本身已經有好多想買,試多幾隻新野,又鍾意!唔夠多錢,買邊隻先好?」
所以一面試一面揀,甚至試到唔敢試慢慢諗選擇邊幾隻,最終滿載而歸之餘已經諗定埋下次買乜.香港人苦惱,因為
「冇果隊band,又冇果隻碟,有d乜?」
繼續努力搜尋.部份會問有乜好聽,只係點介紹點試聽都解決唔到苦惱;部份不聞不問有得免費試聽播埋佢聽都唔會肯試肯聽,自己繼續埋頭苦幹搵碟(雖然好多個案後來發現其實只要出聲問一問已經解決到問題搵得到,但香港人顏面問題,「不聞不問」).而無論屬邊種,超過八成機會最後都係「搵唔到」而離開.原因?咪又係四條問題.
「點解一定要係邊一隊邊band邊一隻碟?點解唔可以聽聽隊band玩乜先同接受多d?」
當事人都答唔到你.
「事忙病重,休養一天.」
都係抖抖好過.當夜晚就係坐係度聽歌,睇住一個個人入黎再出去(「四條問題」),同大家已因香港社會現實逼迫至生活裝扮行動處事「變番香港人」,真係好支力同好灰.所以抖抖好過.
「假如我夜晚有得抖的話.」
經過星期日加班(雖然唔係做左好多野),星期一搏殺,星期二,搞掂,又回復返到/遲到公司>飲杯水食其他同事進貢的早餐>坐低上網寫野>食飯>訓覺>繼續的日子.全部野掟晒上工廠,展覽後全公司咁多個marketing每人一齊好似我噉十幾樣野掟上去叫佢地做,短期內工廠做到死,而佢地未死到野出黎之前,我都係得個等字.當工廠做好晒野果日我就慘架喇有排做喇,臨死前,
「梗係嘆盡佢先啦呢幾日咩都唔做架喇我!」
老細都鬧我唔到.因為佢已經冇眼睇走左.展覽過後公司有個美國buying trip過去穿州過省地買野,換言之係過去渡假過去濕瓶(在我嗟老細係好認真地去買貨的),只係最後老細決定帶另一個同事陪佢過去,冇錯佢對劉Sir都睇化了,劉Sir就少左個去美國玩足成個禮拜的機會.
「去美國好好玩架!」
都好.唔使出國,煩少好多野,首先唔使煩夜晚睇舖點算,成個禮拜冇人睇難搞呀大佬而家已經冇人手啦.又撞正近排先病,過關時見到我噉款又猛咳機都未必俾上,上得到過去到又係死,都係留係香港好.但實在懷念.公司出左糧,會計靚女又變到同劉Sir一樣異常得閒,襯機借去銀行為名落街打NDS.
「喂!反正你落街,順便買個KFC上黎俾我回味一下美國垃圾食物有幾好食!」
會計靚女(恥)笑曰:
「傻仔!你去到美國的話,餐餐有得開公數鋸扒KFC一餐食一桶都得啦!乜而家要自己俾錢食咁cheap!」
係喎.觸景傷情.會計靚女最後仲要「KFC太遠懶行」買麥樂記返黎算.立即冇mood.全日匿係pantry食麥樂雞.加送女同事捐獻的餐肉漢堡扒米粉乙個.
無驚無險就到禮拜三.之前怒做,已經清晒九成野,今日只差少少,朝早完左,食飽飯就嘆世界了.打算落去睇睇醫生,襯有時間.但連日努力工作,做下做下做到病好左,冇咩頭暈身興咳都冇乜再咳.
「冇事喇我!好野唔使睇醫生慳番錢!」
「我地有事丫嘛!」
展覽起已經搞到個個咳,就連經過行入黎我地檔口觀光的客人都受劉Sir傳染咳埋一份,咳下咳下我已經清晒,但其他同事仲係個個咳餐死.各位同事對劉Sir進一步積怨.死,而家係到差唔多病好的我驚俾其他人傳染番我添.
難得今晚假期,早日返屋企抖多抖清清d病先.除左寫寫野聽聽歌,順便執執個blog.逐少逐少慢慢模摸摸睇睇,東改少少西加少少整多個(所謂)logo,美化工程,峻工.
「噉就叫執好???」
「唔好意思,我art年年肥佬,對藝術同設計冇乜天份.我已經盡晒力的了.你睇劉Sir個網玩左六七年都係得白底黑字搵多幅圖都冇都知乜事啦!」
「...好悶呀.」
琴日已經做晒野.今日返到公司,早餐食完,網上完,懶寫野,坐係度唔知做乜.
「好悶呀.有得落街就好.」
係喎.早幾日屋企唔知點解摷到舊萬聖節野,帶左返公司,但冇電,冇得玩.
「老闆娘,我要落去買電.」
「我都知你架喇.橫掂我都唔想見到你,呢度五十蚊,俾你落去買雪條.」
仲有會計靚女叫/屈「順路」去銀行入票.就係咁無驚無險地,就奉旨落街玩了.所謂「順路」,係由公司行到去彌敦道.本來買電加買雪條,公司樓下搞掂,俾會計靚女噉整一整,
「多謝晒!入完票,仲可以去朗豪坊睇睇!」
有咩睇?個個女同事聽到都發晒癲的H&M,朗豪坊分店今日開幕.不過當然唔關我事.我係直上十二樓Hong Kong Records.十一點幾入到去,除左睇場的幾個姐姐仔,我包場.勁耐未正式行過CD舖 - TRHK唔計啦當然 - 入到黎反而唔多知搵乜好.中文碟興趣仍然比英文碟metal碟為大.F.I.R.又出左新碟完來,真係keep住一年一隻,上隻碟主題曲超強但整體已經不如前(嚴格黎講,過左無敵的第一隻,第二隻開始已經下滑),避世太耐新碟有出都唔知,一首都未聽歌期望亦冇乜架喇,但睇見個班底勁喎超多guest信樂團都有份玩喎.有性趣.(呵呵)
「但,遲d先啦,反正實有貨,同遲下實會有新特別版出,果時先執都未遲.F.I.R.結他佬自己隻solo話買,但,總有一天.唉!PIXEL TOY同KOLOR都係!」
至於外國野,update番下metal情況先.MACHINE HEAD出左新碟,CHIMAIRA出左新碟,兩隊都鍾意,但兩隊都係「總有一天」.SMASHIN' PUMPKINS新碟想買好耐但搵唔到就係搵唔到,此行最主要目的,其實係想搵AVENGED SEVENFOLD新碟.係咪metalcore?以前係.而家係咪要問問專家.我只知佢地隻S&M版G&R玩法我好鍾意,其實幾似MY CHEMICAL ROMANCE隻新碟"The Black Parade",又係唔玩自己以前玩d野變成modern metal化progressive rock(醒覺到自己玩開果種商業野已經潮退卦),A7X上隻"City of Evil"係鍾意但後半d歌拖得太長寫得唔好係事實,新碟唔會更差卦我希望,但作為少有自己鍾意之metalcore樂隊加上有特色,點都會支持,鍾意一隊band我就係會全心全意追晒佢地全線.所以MACHINE HEAD加有份導我入metalcore之CHIMAIRA(雖然我聽佢地果時,佢地都仲未係玩metalcore,甚至metalcore呢家野都字浮上面),同樣試聽過唔算好好,都總有一天追埋架喇,鬼叫自己鍾意咩.
「好有趣,我本身唔係特別聽metalcore,但自己試試聽下執下,唔覺唔覺出名幾隊metalcore差唔多全部執晒全線.希望我呢個非忠實fans,唔會做到『metalcore fans』或者以上幾隊樂隊的『超級fans』之未做到/唔做.」
最想搵,反而係唔知近來發乜神經,好心血來潮想摷之老餅野:THE BEACH BOYS隻曠世經典"Pet Sounds".
「隻碟係連Paul McCartney都話因為聽過佢先會出現"Sergent Pepper's Lonely Hearts Club Band".唔關metal事?講你聽PORCUPINE TREE大佬兼OPETH現任producer Steven Wilson,都話"Pet Sound"入面首"God Only Knows"係佢最愛歌曲,夠metal未?」
理論上,睇見呢兩位大師之分享,理應已經心動甚至行動.至但係,唔多覺會.因為,唔係(___).同而家都冇人講冇人提,又咁舊咁老土.
要買呢,真係點買都買唔晒.不過,唔敢買.即係TRHKdmetal碟執左一箱都未清啦.更加唔敢出面買更多.實在很多.
仍然係冇野做的一天.應該話,有野做,不過唔想做,唯一叫做做野,係落個倉搵辦.一套仔野嗟唔係點難點煩,都拉埋會計靚女大家一齊落去.好明顯大家係去玩多過去搵野.大家都知劉Sir從來黑仔.是次搵辦,同樣咁唔好彩:
「嘩頂!做乜一落黎摷第一箱一拎起手就係果件?仲諗住要開晒箱開到最後果箱先搵到有排都上唔返去,而家點算?」
起初仲諗住苦戰一番,冇番半個幾個零鐘都搞唔掂四五點先走上去,家陣一分鐘唔使搵到,弊.
「唔制呀!我起碼過多半個鐘先上返去呀!」
會計靚女曰.好在我都有同樣打算.大家立即佈陣,搵家個偏僻角落擔埋凳仔攤晒係度,加上個倉係公司下面果層,唯一一條鎖匙俾我撻左斷估唔會有人咁無聊走落黎,正呀大家頹頹頹頹頹.無無聊聊係度吹水.即係大家覺得劉Sir已經夠傳奇(「係夠柒嗟!」),會計靚女出身原來都唔弱,讀完書出黎第一份工係做私家偵探社,即係吊住人地尾影相捉黃腳雞果隻,
「嘩!好玩喎!呢d工都有得做?」
「係好好玩架!不過好辛苦!又少錢,真係影到相至有得分多d,刮唔到料份糧好少,所以做左一個月就走左!」
跟住去做茄喱啡.夠晒無聊.辛苦唔係在上鏡同演.係等.
「有時收到notice,去到個場換晒衫準備晒,等足兩個幾鐘都未開始拍!所以我最鍾意扮死屍,唔使郁又唔使講對白拍完又有利是收,試過有次等到眼訓得滯訓著左,道具衫咋嘛訓落地污糟左唔使我洗,訓左好耐就有場務走過黎踢醒話『起身喇!個shot拍好,死完喇!』所以你睇電視睇戲見到死得最真果d死屍,都係好似我呢種扮到訓著左!」
女仔永遠著數過男仔,就係多左樣先天優勢:可以靠個樣搵食.唔使做到行天橋果種名模.又唔使做到幾塊布上身任人影之promotor.做到個平面model接job影相,當part-time都好密食當三番都搵唔少啦.出到名的話好似邦民姐姐 - 係以前位Crystal唔係新果個 - 就算唔睇電視,你冇一日全港冇一份雜誌或報紙見佢唔到,真係齋賣樣一個月都搵三四萬,打工的話月薪成世人都未必去到呢個價位呀各位男士!
「點解你唔試下?」
「你又知我冇試過?」
聽佢講去model公司試鏡d野,同埋聽佢講俾人影相班model之明爭暗鬥(「你靚過我我唔妥你」果類),真係笑叉死.再跟住入左間大公司做,對住班女又係爆笑,平時個look可以求祈到拍得住劉Sir,但一到每年公司週年晚宴,全部女性變晒另一個樣,要露幾多有幾多,直頭認唔出係同一個人咁強.
「梗係啦!國際大公司喎!果晚全世界高層有份出席,個個女仔黎都係一心釣金龜架啦!」
「點解你釣唔到,淪落到而家要同劉Sir為伴咁淒涼?」
「衰我英文唔夠好囉!我公司reception唔靚都超速搞掂左個高層做闊太!我敢講英文而家我都做左闊太啦!」
政府咁大鑼大鼓搞個職業英語運動出黎成日叫大家學好英文,係有意思的.
之前幾日咁懶惰,除左真係冇乜野做,仲因為老細飛左過美國,老闆唔係度老闆娘好易話為你睇前日就知,冇皇管就梗係多多野做都當見唔到啦,直到今日老細返到黎,帶埋美國搜購之大量雜貨,要做(一)做野了.返到香港,老細黑口黑面.點解?即時的世紀黑仔王劉Sir出黎對質:
「你知唔知回程果時發生咩事?」
「咩事?」
「我地返香港果日,芝加哥機場先俾人踢爆請非法入境黑工,搞到俾人查左幾耐你知唔知?」
「唔知?」
「再跟住仲犀利,機場話收到匿名電話,你估下機上面有乜?」
「有乜?」
「炸彈!話有架飛機有炸彈!」
「炸彈!」
「我搭十幾年飛機都未試過撞到飛機炸彈!我今次已經冇同你去啦!點解仲會咁黑仔!灰!」
「灰!」
老細灰之餘,我都好灰架.嘆左幾日,多野做今個朝早其實.老細美國帶成堆辦返黎,唔太關我事,望望都要啦;工廠又成堆野炸落黎,遲左個幾字放工,已經搞到我好唔開心架喇.要即刻飛上舖頭執貨架嘛!
希望仲會有人買啦,在這metal已成徹底潮流化但冇人(包括我)會去面對此事實之年代.
「現在的各位大老細真難招呼.」
是日有戈竹尸在場做見證,香港地賣metal有幾艱難 - 係metal唔係band or trend,
「對唔住TRHK係冇AVENGED SEVENFOLD,TRIVIUM,(自己填)這些的,要讓各位失望.」
當可以有過千隻metal碟加有得試聽加有專人講解介紹都未能夠幫到你搵到自己鍾意聽之metal,恕愛莫能助了.
「可能就係因為過千隻metal碟加有得試聽加有專人講解介紹,先冇人會上黎.」
都係撞鬼好.
「飽.」
好耐未試過打邊爐打到咁飽.今日係我地107大爺生日後十日紀念,既正日冇慶祝到,就今晚補番啦!
「咪扮野喎!自己想打邊爐,唔使用埋晒呢d藉口喎!」
唔知今晚咩事?普通禮拜日一個又唔係紅日,想打邊爐,幾乎要行勻成個旺角.平時禮拜六收舖先去搵位,創興花園金閣最多等幾個字就有檯,今晚上到去,電梯門開左前面廿幾三十個人,塞到幾乎電梯都出唔到,攝一輪先攝到埋去阿姐到拎飛,
「最快十一點先有位喎!等唔等?」
「得你地一間食咩!超!」
跟住由創興行番轉頭,經過之酒樓全部爆滿,去到最後Bodyshop樓上福苑,等番半個零鐘先叫做搵到張檯仔,點會多人到噉呀今個星期六晚?
「通勝話今晚宜火鍋咩?」
福苑咁耐以黎只食過兩次,兩次都係因為NOTHING NONE (R.I.P.),第一次係Metal Revolution@LiveHouse,完騷幾隊band加超勁多妹妹仔三四十人包兩圍,十一點幾食到三四點先走,係我食最耐加食最多之一次,係食極唔停加唔飽走果陣仲嫌未夠喉果隻(未計其他已有六包烏冬!不復當年勇矣!),完場成班妹妹仔仲話去唱K咁開心添當然冇劉Sir份啦呵呵~第二次係NOTHING NONE蒲窩玩完大家出番黎旺角食.從來唔明點解會咁旺,因為呢間唔係任食係逐碟計,環境又唔係好唔係好坐,但次次經過同上黎都係爆晒加勁多人等位,其他任食邊爐都及唔上.
「地利卦.」
出席人士除左有壽星公107,自然唔少得信和145鎮舖之寶煲煲姐姐.
「喂!唔係話會有埋好多囡囡黎食咩?」
「要囡囡,搵次版罪去澳門威尼斯人...隔籬間打令好過啦!」
一食又三個幾鐘,我發覺只有黎福苑打邊爐先會坐咁耐,食其他兩個零鐘已經食完走人,上菜慢係原因之一啦落左單可以半個鐘後先送到黎,仲有多故仔講.有煲姐食食下飯有人打電話黎報告:
「我頭先去廁所屙屎,衝左三次水都衝唔走舊屎,仲要沖到d廁所水係噉湧上黎,點算?」
「你需要渠王!」(有睇《戲王之王》嗎?)
又有107重溫打波,一隊波加教練加助教廿幾人一檯打邊爐,圍住張檯坐一圈後面再加一排凳前後排攻擊,
「我見過人打邊爐打得最on9都算你!」
又戲劇性地「大學year 2去蒲吧撞到某個讀中三時之舊相好做緊酒吧妹」.
「喂粵語殘片咩噉都得???」
同埋劉Sir同107搭上的孽緣,大家早於2000年起,已連續四年共處教院,一齊返學,一齊畢業,只係當時唔知對方乜料,到離開教院相遇傾番先知.
「原來我咁耐之前已經見過你.難怪第一次見你,已經有想見一鑊打一鑊之熟悉感覺!」
至於劉Sir的故事...唔好意思,冇.因為佢太懶,加太忙食野.
「真係好多.」
嗌到黐線.大家都知劉Sir點打邊爐.分別係,打開係任食果隻.今次,係逐碟計.但一樣當任食地狂點.就仆街了.即係劉Sir一個人抵到兩個嗟.叫成五個人份量,兩個加兩個食,都仲有一個多出黎喎,點啃呀煲姐?結果埋單係
「$$$777!!!」
真好意頭.點送點到喊.三十幾人食果次,雖然有劉Sir癲狂怒點,因為在場好多食一兩件就停晒口的姐姐仔幫補一下,攤番開先$83一個,計番食左咁叉多加食到咁開心,呢個價錢絕對超值,任食邊爐都九十幾一位啦!今餐...嘩.小肥羊都冇咁貴.相信要恆指三萬五千點先救到我.
「但好耐未試過大家出黎癲得咁開心.係時候諗定聖誕玩乜.打令?」
食飽飽,返到屋企兩點幾,沖番個涼立即撻低怒訓,第二日起身時已經差唔多開舖時間.開舖又乜搞?你都知冇啦.睇戲好過啦!:
「犯賤.」
我係.到左今日,十一月已經過左十二日,禮拜日冇得講啦,我張卡十二日黎係保持全紅紀錄.今日,唔知乜事,早到起身,加一到車站就有車,結果準時返到公司.打完卡,先發現兩老上晒工廠.
「頂!鑊鑊都係噉!」
決志唔做野.開機發現過埋禮拜六日一封新email都冇,令我吞pop全日之意志更加堅定.其他同事,一係上網,一係講電話,一係走左去唔知邊度or煲煙,一係訓覺(四十五度角攤係凳上面已經唔係劉Sir專利了),正呀這才是office!
「劉Sir呢?」
食.係噉食.早餐自然係黐人地.同事同老細美國返黎,買左兩罐曲加餅當手信.
「搞X錯!噉就叫手信?自己收埋晒公司俾你買手信俾我地筆錢你條粉腸肯定係!」
邊鬧,邊食.茶餐廳都知我地,早左個幾鐘十一點幾己經幾袋飯盒送到上黎,一向負責開飯的我加會計靚女兩個擺好晒野已經順便食埋,大把時間慢慢嘆食足半個鐘正呀,十二點三施施然走返出黎
「滕鄧凳登~職工員頭圍用膳完畢!登凳鄧滕~」
就到尾圍入去食飯,我訓覺ZZZZ~正.食夠訓夠慢慢聽歌,近來手風順一面聽一面寫,又寫左一隻.
「咩碟?」
「唔重要.老實講,而家寫碟評,似寫俾自己睇多嗟.而家d人搵碟,要搵果d唔需要睇碟評,需要睇碟評果d唔會搵.」
正呀.希望兩位老細長駐工廠啦.噉樣我有我香港頹你有你大陸工作相安無事咪幾好?沾沾自喜之時,收到電話:
「搞錯呀你!今日我地返大陸,你都唔請假一齊上黎!」
「難得今日老細唔係公司,唔返工咪蝕左?」
「噉你就走寶喇你!知唔知我地執左幾多好野?」
八三三劉Sir以外另外兩戇曰.黃頁咁厚的甲骨文字典,$220.買黎做乜?唔知.不過真係叉平.外購劇,一至十季全部包晒二百九十,同一個價香港買可能一季都唔夠.仲有BEYOND終極收藏版,全部演唱會加全部single+EP+MCD+CD再送(所謂)所有unreleased song,四舊水.吸引喇呢個就.
「還有很多國產搖滾和重金屬!我地而家唔使去書城喇,搵到個新蒲點又多書又多碟!」
頂.分分鐘變形金剛全線DVD兩舊水搞掂.祖國真美好.突然間好愛國添我.
「似乎我們的威尼斯人打令計劃要延期!」
開心的日子講得特別快,平日等時間過有網上都幾辛苦,今日玩都未玩夠就六點了.走到上舖頭,梗係繼續聽歌.批新貨,重點係SYMPHONY X新碟"Paradise Lost".出左唔多知,因為上隻碟足足五年前,跟住完全冇聲氣,話有新碟話左幾年,直到某日見到新碟封面.
「真係有新碟?五年喇喎!不過,真係SYMPHONY X?」
新碟"Paradise Lost"封面,完全唔覺得係SYMPHONY X,前五隻都係古典繪畫風格,今次變左全CG加未來風極重,將天使戰爭變成科幻大戰,
「只隔五年,唔使與時並進得咁緊要卦?」
佢地係progressive metal又好,係power metal又好,一向我唔係太好佢地d野,只係選擇上佢地種progressive我會鍾意多過DT,歌冇得比架DT絕對複雜過SX技術或者都係,即係勁一回事但逐個部門比較確係SX每個樂手手野都似我想搵果種野,特別係唱,DT歌手真係太弱喇,弱到成為佢地商標之一.同埋SX較古典有味道得多,唔止音樂歌詞都係,DT歌詞無論用字定題材從來只覺得表面,SX或者近power metal就係講神話講文學講藝術,唔似好多progressive band一定要好有深度好有承擔,結果歌詞寫出黎睇完得個悶字或者笑字,神話寫得好過你轉季同學習生活喎.
「噉隻新碟點先?」
非常老實,聽我係聽,但progressive metal唔係非常鍾意果種,因為真係要好睇時間好睇mood先聽得入耳,一首歌幾十個彎閒閒地兩三個字唔係話啃就啃呀大佬.已經第七隻,頭四隻除左第三隻"The Divine Wings of Tragedy"叫做黎料之外唔算太好,但顧名思義之第五隻"V"仍然好無敵,雖然仲有多少瑕疵,已經係我最鍾意progressive metal碟之一,因為概念出眾(人類古文明)加技術勁,仲係佢地玩古典玩交響玩得最完整一次,係真正做到新古典/交響progressive metal,唔係只係一首歌頭中尾幾段古典野攝攝,幾首歌中間一首純音樂就叫做加左neo-classical.再跟住"The Odyssey"標榜最重最技術一隻,結他勁,但keyboard唔見左,除左最後一首半個鐘長主題曲似番交響前金,其他變番DT款晒技術鬥solo之「普通」野,冇乜癮.新碟因為避世咁耐加隔左五年,家陣progressive metal退晒潮啦/唔興,兩大台柱DT&PoS都有點迷失,佢地又會點?一開intro,正又係重交響metal,心諗返到去"V"咁正?過左intro,變番"The Odyssey".少少失望.但好快聽過唔停係噉重播,因為"Odyssey"想做但做唔到,黎到新碟"Paradise Lost"全部做到晒.想激,Michael Romeo最恆真係今次,唔止solo連riff都有力左好多,仲要加少少摩登美國同瑞典,SYMPHONY X真係未試過玩到咁爆喎,就連Russel Allen都要玩到拆聲唱,清聲靚估唔到嗌一樣得,progressive metal入面除左Daniel Gildenlow我一向好迷佢.結他係勁左,但keyboard少之餘編得好過上隻,交響未至於我想之程度反而聲同effect多左實驗.越聽越正.係"V"以外最好一隻.我怕聽聽下,仲鍾意"Paradise Lost"多過"V".
大家都係今年出碟,但SX同DT兩隊拍埋,立即明白到點先為至進步,邊個先係/仲會進步.
閒左一輪,近日幾忙.黎緊,相信終於似番個受薪階級,受人二分四再做餐死.手頭上有幾單野幾個報價做緊,但全部hold住晒,因為全部大粒野另有重要野要處理,大陸工業同政府近期發生好多事,令全國工廠面對可能嚴峻之財務危機,一唔覺意執笠都有份喎,咁大單野所有阿頭級人馬梗係立即開會相討對策,尤其大陸全間廠直頭係兵荒馬亂正常工作全部停晒連帶香港都停埋,班上級平定軍心都有排搞啦仲邊得閒理應付客人之類碎料野自然當冇到.而家每日除左上網同寫野,仲有俾客人小,小做乜咁耐都冇價報冇辦交,仲要日多,俾人鬧死.遲下平亂之後,又一次過乜野都炸晒落黎,做死.
以上只係一部份.玩玩具的朋友可能知道,個幾禮拜前Takara宣佈旗下全部工廠由中國境搬到越南同印度,所謂顧及產品質素只係次要,因為中國加入世貿令所有製作成本上昇先係主因,黎緊相信會更多外資公司撤出中國搬到東南亞同南美.但人地係海外企業係大公司,想走就走唔係問題,但香港人香港地唔返大陸走得去邊?就局住要灰落去.好似有個同事劈炮唔撈,正常黎講有人走自然係請個新人黎頂個位,但而家生意咁差,開源節流之下少噉個就少噉個,其他同事每人分少少分晒佢份野黎做,首當其衝自然係終日無所事事的我(你可以話其實老細一早唔應該請咁多人,當大大個劉Sir訓係度資源過剩),由交收到正式接手,之後每日會幾多野做我都唔敢諗了.九點半返到公司上網上到六點收皮的風光,或會不再.
「即係你地做廠搞生意點慘點衰就算啦!影響埋本來冇野做加唔做野的我,先大件事嘛!」(「...」)
做行或做廠的朋友就會知道而家大陸工廠同香港公司面對之各種內憂外患.大陸都搞成噉,要靠大陸撐住之香港,真係唔知仲捱到幾耐.各位港燦自求多福吧,當祖國工業下滑,連帶香港商業受影響,已經夠差的香港經濟只會越黎越衰,搵份(好)工越黎越難,大家生活越黎越苦.我都要開始諗諗好多野了.
今個月十分多應酬,除左上星期三歸家小休驅病,跟住全部禮拜三有飯局.起初今晚都有,又係會計靚女&我&舊同事三個之每月聚餐.點知臨開飯,個個放飛機.一個冇聲氣.另一個又話
「原來今晚我條仔生日!我唔同佢食飯同你地食,飛左我都似!」
結果返到屋企自己食.又唔係壞事,有得抖抖加可以聽聽歌.冇得食唔緊要,
「同大家回顧一餐價值柒柒柒元的打邊爐!」
亂到九彩.同我一樣係做工廠,都會知道近來大陸幾咁精彩.即係而家中國朝向國際,一直俾人批評待遇差福利差工作差環境差,為左改善外間印象,中國政府每年大刀闊斧地大幅改善民生,過程當然係充滿大陸色彩地我叫你做就做做唔到你死你事啦.上年一年加人工,頭頭尾尾加左差唔多四成.
「嘩!正!點解香港政府唔會整呢d法例出黎?」
今年加完人工唔夠,再「保障國民生活」,整多個服務金,做滿一年就可以拎,法例一通過做左十幾年果d人人無端端多幾皮野,大家幾皮野好叉多架喇大佬,你香港十幾皮可能都冇大陸幾皮咁好使,尤其而家大家股票樓市樣樣癲,拎舊錢出去炒肯定賺多過加舒服過坐工廠死做難做.所以日內全國工廠因為新法例起工潮,年底旺旺係生產旺季,炒左唔使賠錢但你冇人用出唔到貨都係要賠俾個客,唔炒班友又擺明唔做野甚至罷工工都唔返唔先科住幾皮野就唔開工,但科左水班友有錢又會身痕唔做野甚至劈炮唔撈,即係做老細的話點都係死,近來日日全廠個個鬧大交.
「全件事,上至政府下至工人,通通極富大陸色彩.」
事前冇諮詢,事後冇緩衝,要做就做話黎就黎,今日特登因為新勞工法,地方政府派人到工廠「共同研討」.
「你地廠返幾多日工?」
「六日.」
「大陸勞工法例講左只可以返五日工,聽日起你地工廠唔准星期六返工.」
就係咁權威,本身工廠班人見幾日來咁亂加訂單迫到埋身,已經預左黎緊禮拜六日齊齊朝九晚六,但而家高官一句,大家立即嚇窒,工都唔敢返.woooooow.I like.令我突然愛國.搞到我今日勁咳.咳得好勁.老細問:
「做乜事咳呀?」
「冇,而家大陸都有得返五日,香港反而冇,條氣有d唔順嗟!」
曾特首快d派人黎我地公司宣旨啦!
星期六本身已經唔做野,除非多野做.難.因為跟開班客,本地又好大陸又好外國又好人人星期六放假,而家連工廠都唔使返星期六連野都冇得做,返黎公司真係唔知做乜.身邊已經冇幾多人星期六要返工,返都係長短週,得我一個仲係返足五日半.當堂覺得自己戇居.
「而家連大陸工作福利都好過香港.真係覺得自己收得皮.」
靜左一輪,因為一個廣告,令我行番(V)CD舖.
「咩廣告?」
「香港寬頻.」
香港寬頻系列,係近來真正有番廣告味的廣告.形容得好玄,不過你同我一樣係十幾廿年前開始睇電視廣告,有野諗有得笑有point,再睇番幾年前起拍廣告有意思地賣野變成賣model賣靚仔靚女,廣告歌變晒K歌,冇劇情冇內容冇內涵,睇完可能都唔知講乜賣乜或得個笑字(呢個笑唔同之前個笑,係恥笑),一早對本地廣告失望不論電視還是平面.你睇我幾耐冇睇廣告就知.唯獨香港寬頻新系列有番old-school廣告果種巧妙搞笑.噉先係創作嘛.
「噉個廣告關行(V)CD舖咩事?」
咪就係幾個咁正廣告,令興趣由聽變番睇,加上近來睇番少少電視同戲,想搵幾隻CD同幾套戲DVD.放左工就去行幾個圈先.好耐未行過唱片舖,估唔到而家個市又有新搞作.突然多好多間唱片舖,真係賣唱片果隻喎仲要係中文碟,大陸有台灣有香港有仲要全部最新,唔止得一間喎仲要係連續幾間大舖喎.
「乜中文唱片突然間興旺番咁多?」
行近睇睇...有d問題.冇錯乜歌手乜新碟乜地方都有,個包裝...
「簡體字喎.」
不過包裝比一般大陸版靚,唔計簡體字根本同正版唱片舖賣緊d貨一模一樣.睇睇後面,
「(某大唱片公司名)授權 (某大陸不知名廠牌)發行 只限中國內地發售 港澳地區禁示販賣」
價錢四十五至五十一隻.係咪真係正版?係的話,可見大陸賣翻版幾難做,要自己壓價壓到同翻版差唔多先做到;唔係的話,大陸翻版而家都加價了,以前較簡陋製作十幾廿蚊隻仲要經常係唔係塞多幾首歌塞爆成隻CD甚至送多隻「bonus disc」俾你,而家貴一倍冇「bonus」但包裝精美得多,可以話買左較心理得,但冇以前咁抵買.
「噉買唔買?」
「我寧願『貴一倍』買香港正版,睇番英文同翻體字,同支持番唱片業.同因為我知道呢d碟本身值幾多係咩價,所以更加唔會買.」
係我諗法嗟.對於99%香港人黎講(剩番果1%就係我),乜都唔理最緊要平,就算只係平過正版幾蚊都係平過,都唔會揀正版,更何況而家「加左價一倍」都仲平正版一半?行完商場再轉入橫街,呢d大陸正版舖仲要開到成街成巷光光猛猛大大間添.最抵死有間隔幾個舖位就係一間正版舖.正版舖一隻賣$88.但行過幾個舖位,唔計簡體字隻碟一模一樣,只售$45.你覺得一個正常香港人會點選擇?繼mp3同sample之後,落井ing的本地唱片業被再下一石.特此高借《明報》贈興,望各位香港人笑納:
其實今日開咁耐,除左幾條友無聊發癲吹水玩,就係做一個客.遺憾地仍然唔係香港人,係新加坡人.黎香港之前,係當地最強indie label Pulverised Records幫手(強力推介的一間亞洲label,簡單一個事實:AMON AMARTH係佢地簽先.知乜事,已經唔需要再多解釋,亦希望唔需要解釋),全職做metal雜誌,直頭係大家夢寐以求啦(係我嗟),後來有機會黎到香港做野,職位金融顧問,工作超忙,加上香港係一個非常現實的地方乜都要(好多)錢同日做野做,唯有先放棄身兼metal編輯.只係歌仍然要聽,知道TRHK就上黎掃一棟碟.典型外國人唔使招呼果隻,上到黎心中已經有晒目標,自己執執執執執三個字唔使已經搞掂一棟,再簡單試試幾隻,搞掂,最開心做呢種客,買d野係「行內人」所謂一睇就知「識聽野」果種,又大家知道聽緊買乜野乜事吹到水,買賣雙方都心情愉快.香港人,仍然係好苦惱冇乜冇物,只有幾隊band係metal,其他試聽極都「唔多鍾意」,同「我期待果d仲未有」.所以好耐未見過有香港人好似呢位新加坡仁兄噉,一買就四位數.香港人貪便宜性格,三隻$280唔拎埋個折黎買唔會心息,但當要佢地揀一隻已經難過A-Level拎五條A,搵得齊三隻更加係有中六合彩咁難,冇得平果陣時,寧願唔聽都唔會肯俾錢買.即使講到自己點想要點鍾意點熱愛.
「永遠唔會明白點解香港人同其他地區人士聽歌買碟可以差咁遠.」
「美國寶!!!」
因為Rock爺的唆擺,加上放出風聲
「紅磡美國寶部鼓機V4代有勁多metal歌先四蚊舖!」
手痕加身痕,黎多次歡樂早場.
「幾點?」
「我七點鐘同老豆老母飲早茶,飲完就出,九點鐘到美國寶!」
「咩屋企黎架你呢d??????」
對於禮拜日正常黎講係冇朝早的劉Sir,如果佢有這樣的老豆老母,死左佢算.我都唔弱,七點幾就起左身.只係磨足兩三個鐘先出門口.近來唔知點解,日日朝早起完身都屙一大輪,可能係天氣凍,但更有理由相信係太早起身違反自然定律的天譴報應,屙清屙淨結果都係十點幾先出發.
「早知就無謂咁早起身啦.」
美國寶真係好耐好耐未黎過,最後一次黎好似係中學畢業前喇,果時鼓機都仲未出,入黎打House of the Dead同Time Crisis第一代,捽碟機第一代,同永恆的行街game經典AVP,可想而知幾耐之前黎,幾耐冇入過黎,隔左幾年,光猛晒冇晒煙,同多左好多大大部跑馬機賭錢,冇計啦仲靠篤篤機賺錢咩,唔靠大機入卡機點留到客呃人客丫要,打機留係屋企打或者上網吧都得啦.冇變一樣係仲係咁大間冇縮到,差唔多十年外面機舖尤其大機舖一係縮一係執,E-Zone晨早消失黃埔船樓下間又唔知點噉,美國寶已經係全港碩果僅存仲做得住的大機舖.重點係,美國寶隔籬,係曾經租機業同翻版業極度興盛的108商場.
「我發覺經常遭107同108兩個數字纏身.」
九點開場但十一點先入席,晨早齊人(兩個嗟我係第三個),重點梗係等左好耐的鼓機V4,鼓機以前係愛機之一,第一二集絕對無敵,乜style都有加歌好聽加鼓好玩,讀緊書時屋企附近九龍城間機舖兩蚊四首歌難度低加冇game over,仲要落車個車站正正就係機舖度,當年真係日日放學打番廿幾三十幾蚊先返屋企果時真係玩到走火入魔,但第三代超多J-Rock野唔鍾意,第四代似番以前加番好多rock野勁好多,但第五代之後變番日本歌當道,加已經過左打機階段再冇追落去,幾年後再去番九龍城打,以前自己玩高級其他人玩低級,而家已經調轉晒自已新歌完全唔識打,但其他人已經玩到首首難歌唔知幾高分幾多combo了.噉V4點解會打番?好簡單:
「Metal!!!!!」
可能見Guitar Hero做得起,食住條水想打入美國市場,今集冇咁多日本野多番old-school歌同metal歌,有"Paranoid",有"Long Live Rock & Roll",有「ARCH ENEMY cover MANOWAR」首"Nemesis",係聽metal,見到三個名都知咩事喇卦?只可惜你叫我入band房打鼓,點打點爆冇問題,但一坐落鼓機,最易果首都係打到食晒屎.學倪匡話齋,
「我打鼓機的quota已經用晒了.」
想打番d舊行街game,但而家入機舖想搵部300合一都難,有幾多老細肯俾你兩蚊坐足成個鐘丫,一部300合一全日先賺得十幾蚊,留番個位擺跑馬機好過啦一舖已經多過啦.灰之際,仲有部文物再生俠,據另一出席者阿捷所講,
「我Dreamcast年代已經打!」
1999年出,我打都未打過(Dreamcast&再生俠),隻game係每關三分鐘限時內無限命打死大佬就過關,睇極都唔多明但一蚊舖畫面又靚仲有再生俠座鎮,身為美國漫畫fans我我冇理由唔支持一下卦?頭兩舖,打極都唔知做乜春就死晒.第三舖開始,醒喇.再生俠睇過都知係神鬼故事,可以選擇做神或魔以各種神兵魔法對決,但最後發現,最強角色係個人類,一個似Punisher之角色,冇任何超能力但有超重火力武裝,荷槍實彈同其他天神魔君鬥,理論上係輸硬,但結果係全隻game最強果個,用其他人三四關已經死,唯獨用佢,阿捷行頭打埋身,我匿後面亂槍掃射火力支援,最後一蚊唔使爆機,因為太勁,即使最後大佬係隻超巨型魔獸,招超必巨型火柱橫掃全地圖必中加必死,用其他角色打埋身的話死十幾條命都未掂到佢,但我條友離幾里遠射佢一粒火箭炮,炸到佢跌落懸崖底溶岩河即死,最後大佬對住我都係不外如是.最戲劇性果舖,俾大佬屈到埋牆角,時只剩番八秒,拎枝機槍出黎對住大佬狂掃,個counter已經倒數到零最後0.0幾秒,全排射晒剛剛好全排最後一粒子彈做低佢,符碌唔使俾多一蚊con機.正.就係呢份吳宇森式血肉之軀以一敵百,美國英雄熱血.
「所以點解我咁鍾意Punisher.」
雖然成日話想打機,但入到黎機舖反而諗唔到想打乜,冇計old-school玩開果d已經冇晒.有部興趣好大架,叫Beach Head 2002,坦克炮台立體射擊,立體到你要拎住個頭盔左轉右轉模擬個炮台轉向,玩果時真係要自己成個人抽住個頭盔自轉公轉舉上望下黎玩真正體感遊戲,唔係有個阿叔係度霸機,肯定玩多舖先走.
「唔緊要,第時大把機會.」
十二點打完機,仲有時間去行行,美國寶行冇幾遠就係一間大玩具舖,早文名奇趣天地,英文叫
Music Wonderland,話係玩具舖其實唔多正確,玩具只係一部份,而家係乜叉都做文具DVD賣衫賣鞋連首飾都做埋,以前黎都未有咁大,難得越做越有起息,可能黃埔區百姓消費力係唔同d.唔黎冇事.黎左就大劑.
「好Q多新野同正野.」
變形金剛條水真係食極都有.套戲上左畫咁耐連DVD都出埋,香港人的性格自然係三分鐘熱度睇完套戲過多半個月已經乜都唔記得,但玩具仍然係出極都有得出,有條線較特別係星球大戰同變形金剛crossover,星戰d戰機戰車可以變機械人,向來唔多鍾意,因為變車變飛機超靚,但一變機械人樣衰到爆,頭兩代最靚果隻鐵甲將軍已經美國執左冇晒後顧之憂,但最新第三代質素好左,機械人比例改善似番樣,有機會為星戰金剛跌跌錢,未計其他卒仔,起碼有一隻必買:
「死亡星變黑武士!$480!!」
價錢確唔係話豪就豪果隻(雖然對於身邊玩玩具的朋友黎講,呢個只係「平價」),只係過癮加好玩加靚,相信我走唔甩.只係實在太多.「我連隻尤特龍都未開!開完再買死亡星,就可以集齊三隻星球變形金剛!」
舊時d貨都翻一翻新再出黎,好似將經典角色現代化之Classic線,早前九展玩具日以(當時)平價執左一直俾人炒之暴龍鋼鎖,都未開,已經出左個新boxset,一盒包晒鋼鎖同變超時空要塞之Jetfire,勁靚加勁好玩加本身我已經想執,兩隻夾埋一盒價錢仲要唔係貴過我單一隻鋼鎖好多,
「頂點解要俾我見到!」
仲有個電影附屬之Real Gear系列,係日常電器好似影相機MP3機手錶遊戲機手掣變機械人,電影入面冇出過但為搵錢真係乜春都得,而家賣到半價三十幾蚊一隻,嘩大劑喎即係又引我磅水嗟!單變形金剛一樣已經夠死.好彩我鍾意高達但唔識砌模型,見到dPerfect Grade靚到飛天,曉砌模型可能又手痕執噉幾隻.真係要執,想要GP-02A MLRS型,我最愛高達仲要係加強版.但有緣再會.相信幾年內,我都仲未玩夠變形金剛.而且玩變形金剛,唔止玩咁簡單,仲有得笑,玩完正版之後,再睇睇祖國之「復刻版」,好多時笑到你死.例如今日見到:
為免搞出人命,睇左一圈立即閃人.下一站係黃埔船果頭,中間馬路有個安全島,值得提提.係良好公民(即係唔係劉Sir),都知道今日係區議會選舉的大日子,個安全島上企滿晒各個黨派的助選團,不過唔關佢地事,我地係睇一個阿叔.個阿叔怒髮沖冠,拎住個電話於助選團中間行黎行去穿穿插插,一面行一面對住個電話大嗌
「民主黨先係愛國愛港!獨立候選人全部都係受到中央控制!」
一面行一面對住個電話狂嗌以上兩句.唔知電話另一面係咩人呢?(李柱銘?)唔係趕時間的話,我好有興趣留係度睇個阿叔幾時俾人趕.希望佢有命過到今日啦.
既然跟住出尖咀,就係去巴士總站搭小巴,順路落埋CD Warehouse睇.又係幾年冇黎過,今日先知道搬左舖位,不過反而大左光猛左裝修靚左,同價錢比以前平,講多就一定唔多架喇,但想搵之大部份pop野包括中文碟同外國碟都有,第時可能諗諗黎呢度掃貨喎!
「經過今朝一役,相信我以後會經常過黎紅磡同黃埔蒲!」
再落尖咀,唔使我講啦尖咀你都知劉Sir識得蒲邊幾頭架啦.先連行兩間大唱片舖,HMV加Hong Kong Records,前者冇乜人,但後者超旺.多人少人與我何干啦,我只關心有咩碟同幾貴/平嗟.每次耐唔耐出黎走轉CD舖,就會發覺越黎越大劑,好多碟想買仲未入手,再更加多碟想買,唔計追舊碟單講新野,要掃今日跌五舊最少,但怕,先執APOCALYPTICA同A7X兩隻,自己好鍾意之兩隊現代band.其他?個list越黎越長:SIGUR ROS新碟,MACHINE HEAD新碟,CHIMAIRA新碟,SMASHIN' PUMPKINS新碟,PIXEL TOY新碟,F.I.R.新碟(新碟殊正!),農夫新碟(麥玲玲&陶傑+詹瑞文之吸引力,比花麻更大 ),仲有KOLOR,變形金剛隻DVD都有興趣因為個「變形包裝」同製作特輯.
「天啊!!!點解我唔識/唔會download居然俾錢買碟咁笨實????」
全日重點反而係有耳非文.估唔到佢都出/有得出新曲加精選了.係好有興趣.只不過,要追我會追佢全線.鍾意嘛.
跟住到最後一站,玩具反斗城.中間有個小型車展,囡囡model一個都冇,但有個黎耀祥企係度,由去到行完到走,佢仲係企係相同位置同人地傾傾傾講講講.
「唔係做無線要做到做埋賣車agent咁辛苦卦?」
黎到反斗城,超多人,聖誕臨近生意確係唔錯,只係我仲等緊變形金剛玩具減價,外國玩具反斗城近來怒減喎甚至減到有d半價買一送一喎,香港玩具反斗城唔跟住一齊減,搞錯呀!
「好在我有耐性!我等!」
全場得我地兩個係一丁友入黎行,其餘全部係一家大細入黎買玩具,而家香港賣玩具的地點已分成兩邊:玩具反斗城係老豆老母帶黎小朋友黎買玩具的地方,大嘛多嘛正氣嘛,同好多老豆老母都捨得使錢,貴過出面都唔會計較;一般玩具舖,變成我地呢d老野大過左彌補細個失去或得唔到之集體回憶場所.你唔覺一般玩具舖都係麻甩佬多,冇幾多係老豆老母帶仔女入去買玩具咩?見到d阿爸阿媽唔睇價錢噉買,仲要係大大件一車車噉掃法,覺得而家d靚仔真係幸福,老豆老母買咁Q多玩具俾佢地玩,自己當年想買件玩具,老豆老母唔係買,係小.所以點解我咁鍾意行玩具舖.得個睇字都開心丫.
上到舖頭?都係噉啦.有新貨的日子都冇人出現.冇新貨的日子,更加冇啦.又係一班人上黎飲野食飯吹水的日子.大家的話題離唔開音樂,不過都係關於(本地)音樂&metal之灰,即係典型Trinitian話題.同埋,錢.契爺的路邊社消息:
「之前吊頸自殺死上晒報紙個博士生,有間經紀行agent講,原來佢識得《蘋果》頭條七萬蚊賺三百五十萬果個大學生,當初係個博士生叫個大學生玩股票,個大學生先會買同賺到咁多錢!點解個博士生最後吊頸死?可能佢叫個大學生買股票,點知人地一賺就三百五十萬,自己反而冇買,搞到好嬲所以吊頸卦!」(純粹路邊社消息及純粹搞笑)
冇計.生活迫人,而家通漲率咁高,仲高過銀行利率即係所謂負利率,各行各業又難做,市道唔好d老細梗係乘機壓價,單規規矩矩做野每個月出糧擺戶口等收息,就算你一蚊都唔使都係蝕緊錢,唔使傳媒灌輸,而家個經濟的確係迫你錢搵錢.
「連劉Sir咁頹都話要開始諗諗黎緊點算,睇黎而家香港真係好唔掂!」
冇錯.各位自求多仆.
搭的士聽收音機,電台節目有聽眾來電,評論是次區議會選舉戰果.民主黨大敗,民建聯大勝,點解?百姓話
「梗係投民建聯啦!佢地成日搞活動俾我地街坊,又請我地去旅行,又請我地食飯,民主黨都未做過呢d野!」
接左四五個電話,不必細表,個個師奶/阿生都係三幅被.係邊個電台我唔知,但睇到香港人個性:
「邊個俾錢俾著數就係老細.」
相信冇幾多人係非常支持民建聯之政治立場同發言.亦即係好多人認同民主黨係「正派」.噉點解民主黨會輸?因為民建聯會搞多d民生,錢一定多過民主派,做同一件事亦肯定更易得到方便.一班人係噉俾著數你,或多或少改善到你生活;另一班民生方面成就唔及但成日提及政改,俾人印象得把口唔做野.你覺得一個正常香港人,會支持邊一派,即使佢地心諗同口講民主派先係為香港人做野出聲?
「現代社會咁現實咁世利,你唔係講錢講物質而講理想講抱負,擺到明就係想人地唔妥你.這就是underground了.」
一個鬼仔,上到TRHK第一件事,係高舉metal手勢然後大嗌
「METAL!!!!!!!!!!!」
來自英國,超熱愛metal,尤其是epic metal同battle metal,總之係交響係維京係pagan一聽到立即寄住馬拎把劍出黎見人就斬.屋企都唔弱老豆係超級metalhead,細妹係大emo fans,一家大細消閒活動就係大家坐係梳化再大大聲焚metal.只可惜老母唔係聽metal.所以每次返到屋企睇見老公個仔同個女一齊排排坐笑笑口爆住metal fing頭,不禁怒小
"Joe mud chun ar lay day? Chuen bo ton or fuxk off!!!"
就係咁鍾意metal.以為佢好老又係老餅?唔係.
"I am twenty. Just come to Hong Kong. I am a teacher."
廿歲就做阿sir.劉Sir廿四五先畢業仲要畢左業都冇乜得教.人地廿歲日已經做到阿sir,兼教國際學校搵好Q多.灰.特別唔止係咁後生已經做阿sir.仲有咁後生會咁迷metal,老坑metal果隻,因為見親多數都係阿叔先會咁迷,
「後生仔?唔聽metalcore會係聽乜?」
係咪歷史原因?英國同前大家身處的前殖民地,情況好相似.metal唔算盛行,metal band亦underground多,但所謂之metal,就係今期流行果隻,果期興乜,大半band就係乜.好似BULLET FOR MY VALENTINE同TRIVIUM,跟住發生咩事,唔使我講啦.
"You like them?"
"......"(痛苦掩面)
好多(真正)metal友唔鍾意metalcore同emo(core).唔係因為音樂,隊band玩得好照會聽,係背後之動機同深度,講過N次,metalcore係商業投機而成之音樂工業產物,好唔好聽係另一個問題但流於表面係事實,即係如果metalcore唔係靠媒體力谷會成功得咁大咁快,歐洲melodic death十年前已經出晒名成晒名,唔會到美國人抄佢地賺到錢先有人聽番佢地啦.冇態度亦係,好似好多band本身玩開一樣野,見近來metalcore個勢開始跌,又好多老band出番黎玩,old-school野開始多番人留意,齊齊轉型一齊復古玩old-school metal,而唔係自己本身係乜堅持自己路向,呢樣先係最引聽metal人士對metalcore(連帶emo(core))反感.當然,香港聽metal果班都係香港人一份子,
「『真正metal』值得聽有態度又點?人人聽metalcore,我唔聽點同人講野,俾人笑點算?我覺得metalcore更值得我聽喎!」
metal多年黎一直唔夠punk系音樂鬥(punk系包括emo同core類),因為rock同metal從來較具藝術性由最初之奇幻恐怖,到八十年代批判時代,鍾意metal係因為metal獨有之澎湃感覺,好似英國仔鍾情之史詩,典型金屬同thrash之力量,或者doom之悲壯,同埋有野諗之歌詞.只係你冇punk咁直接,冇hardcore咁鮮明,冇emo咁婉轉,因為多一份藝術性而輸左親民,再加商業因素,九幾年nu同alternative再到而家~core,metal已經變成為講自己有幾灰有幾唔妥老豆老母同世界,冇左當年講番時代講番社會之思考,或者六七十年代歌詞之文學性藝術性.話說佢有個朋友,「好metal」果隻,有次吹開水,俾左一隻碟佢:
"Fuxk man this is so metal! it rips your heart!"
講到咁勁心諗真係好勁,拎到返屋企,一播,係
"My girlfriend left me~~~I got some feelings in my heart~~~"
"WTF???WsoFmetal???"
punk出黎之後,再甚至grunge出黎之後,除左八十年代,差唔多一面倒.另一樣係聽歌果班唔覺得緊要,但causal fans即99%人覺得仲緊要過音樂之服飾,特別乜都先睇表面先睇包裝之香港,metal冇服飾,punkcore系有.著一件皮褸型d,定爛身爛勢視覺系型d,邊種多人受多人鍾意,你落旺角走轉已經知.
「black metal同KISS有喎!」
「你覺得有幾多人唔係用J-rock視覺系角度去睇同接受?你問有幾多著black化KISS之人有詳細,認真研究過背後音樂就知.」
只係,英國仔都非常唔順氣,而家d人對metal之定義,就係同本來之睇法,「正道」完全相反.好似metalcore同emo(core),明眼人都知道係主流,今期流行,就係而家英國後生仔口中之indie,underground,"true" metal.但你俾真正的metal,heavy power black death doom任擇其一,佢地係唔會聽甚至唔會認同係metal.美國已經直接叫佢地做rock.
「IN FLAMES準備打入美國時已經唔叫自己(meloldic death) metal band,而叫自己做(hard) rock band.點解?你覺得話自己係玩rock同metal,邊種主流大眾會易明d易接受d?老豆老母會覺得邊樣冇咁『雜』?」
美國近年一個重點音樂節,叫Sound of the Underground.個名好勁.但當你睇過演出名單,睇到係大公司好似Sony出碟,出完碟係賣到上流行榜咁紅,都被稱為「underground」一份子,你就知道現在的metal有幾underground了.同點解『真正』的metal冇人再聽.因為佢地可能underground到地底泥都不如.
黎到香港長住,英國仔非常開心,因為英國太悶.除非驚險刺激的生活你都算作娛樂.拍得住大陸,英國治安差之餘,人民暴力傾向嚴重.佢全身都中過招.隻手,一次做和事佬勸架俾人點相,上堂時俾人一刀插穿手掌;個身,有次撞到兩個人鬧交,其中一個拎左枝釘槍出黎,佢推開另一人,自己身中多槍,好在只係釘未至於重傷;個頭,都試過俾人棒球棍一野扑爆眼.但外國生活,環境係好,不過乜都貴又冇乜娛樂,舖頭六七點已經閂門,其實好悶.可能因為咁悶先迫到咁多勁band出黎.想開心,就要自製娛樂.每個禮拜總會發一次癲.當中包括一班友打街霸,由朝早十點打到夜晚一點,過程中日本動畫同death metal同場加映.打機打到悶,拎氣槍出花園射蜂巢,射到成天蜜蜂之後走番入屋,再昆其他人出去睇條傻仔俾蜜蜂針.兩點鐘訓覺,繼續用氣槍凌辱著得條底褲熟郵中之受害人甲乙丙.第二朝十二點幾起身,發現四條麻甩佬迫埋同一張床,好勁.其中一個訓緊時俾人打一拳唔知,額頭同鼻留血,起身時成床成面血,仲要長頭髮俾d血黐實塊面要痛苦地扯出黎,夠晒death metal.訓醒覺食完飯,搬晒架生入後花園間玻璃溫室入面,夾metal啦梗係.入面聽冇乜野,但玻璃屋勁大迴音,出面成條街所有隔籬鄰舍嘈到報警.超正.真係黐Q線的生活.因為一個禮拜只玩得一次,所以鑊鑊都玩到癲.
"Been to Finland?"
"No! My sis wanted to!"
芬蘭簡直係metal友眼中的人間天堂.上年LORDI贏左Eurovision,聽metal又聽emo的細妹立即話要去芬蘭.不過冇去到.結果條友自己去左德國睇metal音樂節.睇完GWAR(史上最強live band,一生人起碼要睇一次),又成班人飲醉左,幾條友用裝啤酒d紙皮箱裝變晒機械人拎紙劍互劈,
"A homage to GWAR!"
香港,以上永遠唔會發生.想好似人地噉玩人地咁嘆人地咁metal?逃出香港唔該.
再黎由阿根廷到意大利到香港的metal鬼.
"My song chu fan bei low po sik, lai dou guy wong tai figure, mic shun pin lai tai lay day dim say!"
就係咁多了全晚.兩隻鬼.
「咦?香港人呢?香港的metal友去晒邊?」
好耐未見過的叻姐同Queenie,半年前美國前夕食左餐,今晚大家再出到銅鑼灣咁遠食飯.
「唔似懶到過海都嫌遠的劉Sir喎!」
「唔係識飲識食的會計靚女推介,條友都唔會走到咁死遠食啦!」
難得走到出黎銅鑼灣食,梗係順便行行街先啦.有時間實行埋瘋狂二手&懷舊檔,今晚得半個鐘,兩個地方就夠,皇室堡玩具反斗城,同對面HMV.明顯地而家前者吸引力更大.
「玩具反斗城開始聖誕減價喇!變形金剛跌價指日可待!」
行完街七點半開餐,食名珠城一樓一生.一食就三個半鐘.基本上我唔使出聲,只係聽在場兩位miss講講講講講講講講講講講講講講講因為教書實在係灰灰灰灰灰灰灰灰灰灰.當年畢業的同學,分開兩種:一種係繼續留守教育界,大部份係入教院之初已經對教育非常有熱誠有理想果種,今日修成正果人工職位年年升;一種似劉Sir呢種轉行,一係想教書但搵唔到,一係本身已經唔想教,畢業之後做第二行或者教一兩年殺左出黎或唔做而轉行,講搵錢就梗係冇教書咁好搵啦,但時間應該會多番少少的(我估),而家離畢業三年,情況已經十分兩極化,劉Sir就自然係屬於後一類之最最最極端:佢三年之後仲係全界畢業生中最冇前途收入最低果位(唔好意思,為metal而死,在香港只屬於on9仔所為).不過有機會我都唔會諗住返入去教書,仲讀緊已經知自己有幾唔適合,除非睇錢份上先會回流,只係投資高卻未必有合理回報.除左太多無聊工作要做(做教師,教書永遠佔你工作時間最少一部份,一個香港教育弔詭),放完工仲要係日讀夜讀.
「畢業之後繼續讀書,讀完個master出黎,人工同讀cert果班一樣,都唔知讀個master黎做乜!」
「噉你又讀?讀唔讀人工都係咁高!」
「新政策係迫你讀書,係要你班新仔有master至肯留你,點可以唔讀丫!」
教書已經朝七晚六,放左工仲要山長水遠去上堂,隨便一個part time course都玩你兩三年,讀死書加讀完唔多知自己讀黎做乜.錢同時間,我寧願要時間.更慘係你想教,都未必有得你教.香港教育講到點改點變,改變極都係考試最緊要由朝到晚做做做做做,你諗定晒活動有晒課堂構思有乜教書絕橋都好,唔好意思香港地課室全部用唔到的,你想教書,不如乖乖地俾功課俾工作紙學生做算啦,唔需要咁有大志的香港學校同政府係唔需要教師識教書的.而家d靚仔仲要白痴到你唔信,我們的老豆老母係打同鬧,而家d老豆老母係俾仔女打同鬧,你唔會諗到上到三年級的小朋友,仲可以白痴戇居過我地讀一年級果時,即係乜都唔識加好好好蠢果隻,我一向最Q憎煩細路,如果俾我撞到佢地,鐵定兜把兜把扯埋去再係噉爆粗小九班死靚仔.
「好在而家我冇教書.」
慘在連老豆老母都唔撐先生.之前先生鬧學生,老豆老母多謝你幫手教仔都黎唔切.而家仲鬧學生?唔好話鬧,你語氣重少少差少少,班靚仔靚妹已經好唔開心喊到仆街了,跟住佢地老豆老母十倍奉還.同所有野當奉旨,個仔個女入到學校應該做皇帝皇后,少少唔夠貴族式享受,立即黎學校投訴到九彩.
「連老豆老母思維都咁新世代,你覺得d仔女會係咩樣?」
立即覺得自己一早抽身教育界,係明智之舉.而家齋做metal睇TRHK,已經睇慣睇熟香港人口面.教書仲要大班靚仔噉款再加無數愚昧老豆老母.仆街都似.
同場加送,早前教育界最紅新聞,係某校校長多年非禮幾近全校.有幸我地在場有人直頭係入面教緊,有得聽第一手真相加校園豔情故事內幕,直頭娛樂性豐富.所以我成晚講都唔使講野,一面食一面印印腳聽故仔就得,裝修又靚地方又大,直頭係一流享受,野食又係正到痺,全部野即叫即整,係雞翼拎到黎仲係熱辣辣,薯餅一夾起成串油漏果黎咁新鮮.日本野從來唔多鍾意,因為生冷野同海鮮都非我所好,好在呢度照顧埋我需要有熟食又有得燒,其實齋叫熟食已經夠殺,即叫即整已經好食到爆啦,d料又靚串燒豬腩肉正到食完一碟又一碟,但燒先出奇好味,碟碟送黎鮮到爆,典型幾味牛肉羊肉之類碟碟黎到係成碟血十足剛剛搵隻牛or羊切出黎(唔會係儲埋d血水倒落去扮新鮮卦呵呵),其他特色白肉好似雞同豬頸肉(好白架),每種都有唔同調味醬加落去,隻隻都好食食過返尋味.最正果個韓風牛肋肉,塊塊牛肉切到極薄,一塊大約等於半塊打邊爐肥牛薄就薄一半,一碟就等於肥牛半碟,食第一塊已經上癮跟住狂叫,我一個人都食左三四碟,都未計其他羊腩豬頸肉同各種熟食&串燒.但同打邊爐或其他韓燒唔同,今晚食左勁多(唔會輸其他任何一次),仲要食足三個半鐘好少可,冇幾多次會知自己食咁多,但食到走都仲未飽想再食落去加仲食得落.可能日本野食精致d乜都細細份牛肉都細塊d薄d,食得多都冇咁易飽,雖然整體食物選擇唔算太多,不過幾乎樣樣都好食所以一味送往往叫完兩三次再encore,心思一流加新鮮加勁好食,
已經殺晒我食過咁多間任食了.食完先睇到原來仲有一人一煲的牛肉火鍋,出晒名好食.
「頂!超好食又好坐,仲要miss左最正果味,天都要我黎多次!」
價錢呢,就$168再加一一個即係每人百九.算好奢侈,加上要過海.只係好想再黎食過.就係咁正.
近排聽番好多中文歌.晚晚冇野做,就係上YouTube搵番BEYOND演唱會d片睇,91年果場.最初只得卡拉OK LD,等係等左好耐但唔出就係唔出,因為經理人同唱片公司同錢之種種種種問題(香港音樂之悲劇),幾經辛苦等到終於有DVD reissue之際...原來晨咁早YouTube已經有人成場upload晒上網.幸福的新一代.佢地馬來西亞場unplugged又係好想搵,只係當年出得VCD版兼係雜錦碟入面其中一part,除左問人借VCD同YouTube,但我係old-school一代慣左追碟,仍然好希望場unplugged可以reissue,除左好聽好睇(BEYOND玩unplugged真係好正),亦係聽過唯一一個黃家駒唱《海闊天空》live版 - 雖然唔係原版.
「BEYOND全線好有興趣追番,始終心中地位同香港音樂史重要一段.好多本地band好似阿龍大都係.只係,很多.」
應景地,又黎剪報:
七日前黎美國寶打幾舖,意猶未盡,隔個禮拜又黎打過.當然,亦同上星期一樣,冇番十點半十一點唔蒲頭,雖然話九時入席.
「我噉樣先係正常!五六點起身七點飲早茶九點到機舖果d先唔係人!」
試試新意思,唔美國寶喇,先去黃埔船果間玩.同美國寶一樣年代久遠前黎,最後一次落黃埔船間機舖係跳舞機時代,你話幾多年前.事隔多年間野冇乜變過,不過多左部第一次見之鼓機:
「Drum Live Station!」
你會問鼓機有乜咁特別?首先,套野係真鼓唔係電鼓.當年Konami剛剛出音樂機,韓國果邊跟住風有乜出乜,日本有Beatmania,佢地有EZ2DJ;日本出鼓機,佢地一樣有仲要係打真鼓作賣點,果時冇機會玩韓版鼓機,不過據聞係佢有佢播歌你有你打鼓兩樣冇乜關係,好似仲可以你自己入碟播歌,即係同租band房差唔多,叫做平d同多班觀眾,聽落似好玩又似無聊.新呢部就真係打真鼓但電子感應夾番隻game喇,套鼓除左setting差左d整體唔錯,一定爽過打電子鼓先啦.仲特別在係台灣公司出,入錢之後全部繁體中文字,仲有中文歌.
「蔡依林?楊乃文?」
歌一共分四類:中文歌,Pop,K-Pop同電子,中文歌同K-Pop算啦,電子唔係人打(係人打又點夠電子?),Pop先正.你估下台灣人眼中的pop歌係乜?有校歌METALLICA "Master of Puppets",有BON JOVI "It's My Life",有NIRVANA "Smell Like Teen Spirits",仲連台灣史上最紅歌曲,Jerry C "Canon Rock"都有(有趣地首rock版"Canon"正到飛起係台灣人Jerry C作,但彈紅首歌果個係韓國人).冇錯以上係pop歌.你話台灣人幾metal?勁在呢d名曲都肯使錢買到版權嘛,特別係"Master",METALLICA喎大佬唔會平卦?初初睇見自己都唔信,仲要係原版音樂加以假亂真MV,此乃Konami都未達成之創舉!亦因為有校歌打,雖然只係超濃縮分零鐘版本(唔係諗住俾足八分鐘你玩丫嘛?),已經夠我地幾條on9發晒癲架喇係噉狂煲加一面打一面唱,再一面唱一面叫老細
「立即同我拎兩枝結他黎!就係James Hertfield同Kirk Hammet兩枝!」
最特別係部機唔止係一部遊戲機咁簡單,可以開卡玩,開卡除左打機儲分開歌仲有「learning course」,跟住真鼓譜打套真鼓可以打機學打鼓,用盡軟件加硬件加商業潛質加有諗頭加歌好加好玩,睇黎第時會成日出現.當然唔止因為鼓機一部,仲有Silent Hill.PS1打過第一代,唔差的驚慄動作冒險,賣點係恐怖同核突,劇情唔算突出,最記得有個隱藏結局係主角撞到架飛碟俾外星人捉左,以一隻魔界融合人間為主題之恐怖game黎講,主角俾外星人捉左直頭係無聊到爆加玩野的結局,仲要係由最開始已經要跟住攻略打做足晒野先出到,起初以為咩勁野,到玩左兩三日打左個外星人結局出黎先知搵笨實.跟住出多唔知幾多集再拍埋戲都冇留意,點知會出埋槍game.畫面靚亦唔算難打,雙打一舖已經接近perfect打到去大佬,只係唔識打大佬佢一招立即斬死晒兩個呃錢.玩好玩不過氣氛唔夠恐怖,唔係地點畫風同敵人似就叫得做Silent Hill.同樣地有得開卡玩,作為AVG改編,可能隻槍game都超長直頭當得立體射擊RPG噉打.
「大劑,又有鼓機又有Silent Hill,咪即係個個禮拜日都要一早起身打機先得?」
當然要再過美國寶下半場.玩完部台版鼓機,正版鼓機反而到而家都唔多識打,唔係最新一代有番dmetal歌都唔打番,只係白痴問題玩黎玩去都係BLACK SABBATH RAINBOW同KISS堆老坑野冇計易打嘛,ARCH ENEMY同CELLADOR呢d咁激就算啦我都係old-school算.另一部機好想打係Beach Head,上次想玩但有個阿叔霸機,今次終於到我地班白痴仔打.部野原來有兩代揀2000同2002,2002有得揀難度同靚d,大致上差唔多,都係拎住個頭盔,拉上拉下係垂直瞄準,三百六十度轉就係水平轉向,真正體感射擊遊戲,玩落又幾好玩喎,只係好難玩,最勁打到第三關就收皮,不過兩蚊舖玩法又咁過癮,值得研究啦.另一部想玩係再生俠,繼上星期雙打一蚊打爆機,今日再黎,不過連續幾舖都係慘死收場,又唔知點解出唔到隱藏人物,一蚊爆機不能.搞到更加想研究埋其他角色爆埋佢.死,越煲越上癮.
「似乎歡樂早場會成為規律生活一部份.大劑.」
打得開心,但我們的Rock爺按照傳統,一早就「有事走先」放飛機唔見人了,唔緊要除左打機行街都有排行.
Music Wonderland本來決心今日黎買野,有隻變雀MP3機睇中左好耐,仲要做到半價喎上次冇掃有點遺憾,點知今次黎到,仲死直頭貨都冇埋添.真係手快有手慢冇.再由黃埔掃番去油麻地再到旺角行埋皆旺,好興慶暫時我只對變形金剛有興趣,唔係睇到咁多高達同超合金(超獸機神完美版$999!超合金黎講已經算平架喇呢個價錢),買碟都未夠錢,買埋玩具會死.除左變形金剛,最吸引力係一套異形Kubrick,Kubrick我從來冇儲過興趣亦唔大,不過有異形再加做得又靚又大隻,仲要有皇后加機械人主角可以坐入去,做得異形fans確係走唔甩喎.好在我份人有耐性.我等.反正仲有幾隻野都未開黎玩.
「今次執唔到平野,唔怕,黎緊仲有玩具節!」
全日食Pizza Hut.班人黐線,叫左兩個大批,四個意粉,兩盒飯,三盒雞翼.
「話晒開公數食,算食得少啦噉叫法!」
當然有一半屬於我.lunch食,下午茶食,夜晚上到舖頭食,收舖返到屋企都係食.當然唔會無端端有pizza食咁開心啦,係有個同事last day,老細「歡送」就請晒全部人食pizza.我都食到唔想食.
「開心喎!」
「唔開心至係.」
同事走人,最難搞之手尾,全部留晒俾我跟.上星期一連幾日冇野做,係暴風雨前夕,加我唔想做野.
「所以今日除左完成交接儀式同怒食pizza,我決定乜野都唔做.黎緊可能冇咁多好日子過的了.」
當年PS好多game煲完又煲,其中一隻好想搵番,但唔記得左個名.隻game係Action AVG,有三個角色揀一個係人類,有手槍,霰彈槍,機槍同粒子炮四種武器,另外兩隻係外星人,一隻紫色打埋身,速度快跳躍力強同可以空中滑翔,仲有一隻就唔記得左,全部好多連招動作設計亦型,特別主角可以一輪拳腳再駁開槍奇爽.地圖入面有唔同宇宙建設,每次可以選擇其中一個角色入去,玩法係第三身視點動作射擊,解謎成份唔高,但每關都有地段要某個角色特定能力先可以去到,所以要不斷出入唔同地區,過左幾關有時要兜番轉頭去舊關用另一個角色開機關同拎隱藏寶物.道具又好特別,武器可以加部件升級強化,敵人又會跌唔同箱,可以用箱造道具同將道具昇級,最特別係隻game有火冰電三種元素,可以裝上武器,令槍彈同必殺技可以增加元素攻擊.隻game出果時已經係PS1歷史末期,玩係好玩,只係屋企部機都接近壽終正寢,自己打機欲亦慢慢消退,隻game打到將近爆機停左,而家諗番起有d後悔,因為系統好設計靚遊戲性高同襟玩而且相當獨特,當年冇爆埋佢而家先諗番起心血來潮,已經太遲了.
「當年有冇人有玩過或者見過呢隻game,記得叫咩名????」
「係咪玩野先校花你???」
好耐冇見過,近來有人成日嘈怨巴閉,
「出黎食飯!!!!!!」
「得喇得喇出黎食喇唉!」
唔係校花咁大情面(加咁大聲),我都懶得出.次次開飯我永遠最早,尤其是今晚食旺角稻香,我大角咀放仲要六點準時走人,邊個夠我早?初初聽到大家話約六點半食,都知大劑,即係有幾多個劉Sir先,有幾多人好似佢咁XX返工唔做野有野做都唔做六點打鐘即閃先?
「...真係諗唔到.」
所以,又係傳統:食住等.好好彩,開左爐唔係好耐,第一輪菜未上,已經出現第一位朋友:政府官員.
「而家做緊乜?」
「shipping.」
「之前你讀乜架?」
「酒店.」
「點解唔做呀?」
「唔鍾意做囉!」
「跟住呢?」
「做過機場地勤.」
「點解唔做呢?」
「辛苦呀!」
「跟住就做寫字樓?」
「係.」
「做過咩位?」
「咩位都做過.文員做過,唔鍾意.跟住做repection.」
「又唔做?」
「唔鍾意聽電話.」
「而家shipping呢?」
「悶.想轉工.」
「噉你想轉咩工呀姐姐?差唔多全公司個個位你都坐過,個個位都唔話唔想做!俾老細同經理個位你坐好冇?」
食左成碟肥牛之後,到第二位朋友出現:
「大佬!!」
成日話要打鼓的大佬,中環銀行放工趕過黎旺角.
「做銀行,好撈喎!」
「好鬼!逗埋雙糧走人啦!」
繼續食住等.六點半入席,七點多一個,七點半再多一個,最後幾近八點半,終於人齊.仲有撈得身光頸靚的陳殷,同讀course學中文結果學黎一口好英文的Kelly姐.發現而家香港生活艱難,同在場男性應該「反省」(做女仔真好).就係咁多,期待的楊議員冇出席可惜,話晒投身政界多年,今年終於參選,第一次出戰同尹才榜只相差四百幾票,下次未必會輸喎!
「原來當日有得玩助選團?點解唔叫埋我去玩?」
起初吹雞講到好多人出現,點知最後,少左好多.
「係囉!我地次次出黎玩出黎食飯都一大班人,就係今次得五個咁少!會唔會因為今次多左劉Sir你?」
同埋,發覺有個人唔見左.因為佢先有今次飯局果位.點知,反而見唔到佢.
「係咪玩野先校花你???」
稻香食過一兩次,只係平時打邊爐一定唔會係首選,原因同福苑一樣,唔係任食而係逐碟計,任食就會限兩個鐘,唔計時就逐碟同你計,任食與無限時不能兼得係常見.不過靠野食同環境補番,款式雖然少,亦冇最大路果d(無敵包心丸&黑椒牛丸同劉Sir至愛午餐肉一一欠奉),但好多都勁好食叫完又叫,全晚只係食三樣野:肥牛同豬肉丸每樣起碼掃左兩碟(兩碟少?你知一碟有幾多先講啦),同埋豆腐 - 係呀就係連豆腐咁普通都好食過人.最過癮係個爐有個遙控俾你較大細火,較大火個煲話咁快就爆晒泡,好過好多酒樓用電爐又要冇火半個鐘都未水滾,食到咁上下又可以立即熄細,立即靜晒唔會d水飛到通街都係,單個爐已經贏晒印象分.六點半食到十一點,好笑又好食,埋單一百八十等於平時打兩次,有幾可丫紅燈山丘中聚餐劉Sir幾難搞幾難約先得架.不過你俾我做搞手,我一定唔會黎稻香,走番去花園金閣或者東大門算囉呵呵呵.
「拿!下次係咪唱K先諗住???」


c: text/html

text:
「屋企」
咩係講笑,多咗個仔之後短短幾日,老婆就已經同我講我越嚟越無地位.因為依家有咗個仔.聽完真係滴汗!只不過結咗婚年半就已經俾人打咗入個冷宮.不過其實我真係無所謂,只要一家人開開心心咁一齊.而今日係個仔返屋企嘅大日子,所以琴晚咋咋臨做晒公司啲嘢,然後再一次清潔屋企.同時因為個仔要照燈,所以其實都有少少擔心佢要係醫院住多陣.
「出院」
好嘢!今日老婆同個仔終於出院啦!老婆恨不得快啲離開,因為佢無覺好瞓,而佢住咗係醫院五日,真係幾辛苦!但係因為個仔啲黃膽素偏高要照燈,老婆驚今日未必出到院.但係今朝兒科醫生話有改善,所以阿仔可以出院啦!我同老婆梗係好開心啦,因為怕要留低佢自己係醫院嘛!當執拾好行裝之後,就當然係同阿仔係醫院影返張全家福先啦!跟住嘅無得瞓嘅日子就開始啦!
「忙碌」
一返到屋企,一心諗住應該無問題,點知我兩公婆做到趴係度!個仔返到嚟唔係太食嘢,或者係因為啲黃膽又升返.事關姑娘話佢每三個鐘要食三安士奶.忙咗成晚,終於食咗奶,之後睇下尿片,點知賴咗尿.諗住換片啦,話我未完就請我飲茶!又要抹身,又要換衫.所以今晚趕唔切係十點出文.我諗之後都未必可以好似以前咁準時日日出文...鬼叫佢係自己個仔咩!

robotstxt: allowed

filter: keep


text:
2016年4月26日星期二
素烤鴨沙律
近排其實無乜動力做嘢,乜都唔想做,連瞓都唔想瞓.但唔煮又無得食,尤其係夜返嘅時候,隔夜餸就變得好珍貴,唔使煮,翻熱就即刻可以食,所以習慣咗一餐煮埋兩餐食,幾唔想整都係要整!
好彩天氣開始熱,買啲生果蔬菜整沙律都可以,只需要洗洗切切,唔使開火煮食已經慳番唔少功夫,連鑊同煲都唔使洗!整緊蔬果嘅同時,放件素烤鴨入焗爐焗到個面脆卜卜,之後再灑上焗香咗嘅花生同椰絲,攪掂,好好醜醜又一餐!
2016年4月24日星期日
橙汁蜂蜜雪芳蛋糕 Orange Honey Chiffon Cake
幾個禮拜前上網睇 HKTV 一個清談節目,節目臨完結之前,主持人劉玉翠介紹咗嘉賓周家怡睇一本書,書名係《愛他也要愛自己》,周家怡當堂即刻喊哂,眼淚完全不受控制.係咪我其實都要搵下呢個世界會唔會有本書叫做《對人好也要對自己好》呢!?睇完之後可能就唔會再俾你哋話我要學識對自己好啲,要錫自己多啲,唔好淨係顧住人感受,我諗我依家會更加清楚知道,當年媽咪話我「只會窮自己而唔會窮人哋」呢句說話嘅真正含意!
無工開,無嘢好做,就自自然然會諗好多嘢,的確,教緊學生,做緊家務,上緊網時係完全無機會俾自己去諗嘢.好啦,就學你哋咁講,得閒就整吓嘢食,唔好俾自己個腦咁 "得閒"!
有日無聊拎起本《我愛和風洋菓子》嚟睇,見到個橘子蜂蜜戚風蛋糕食譜,咁啱早兩日十五又將供過佛嘅橙換咗落嚟,咁就索性整呢個蛋糕啦!橘子蜂蜜我就無喇,只係用老竇拎番嚟嘅蜂蜜,係佢個農場 friend 自家出品,同埋部份低筋麵粉我都用咗全麥麵粉代替.
2016年4月22日星期五
警署
仲以為呢世人都唔會有可能踏足警署㖭!又唔係俾差佬盤,又唔係領好市民獎,仲要唔見錢,真係越窮就越見鬼,帶埋錢打工!!
訂閱: 文章 (Atom)


text:
上次就講到要改善步距步頻可以用上斜落斜嚟調整,而且上落斜分別代表住兩個訓練大法,「阻力訓練」同「輔助訓練」,基本上仲有好多喺利用依兩個大法研發出嚟嘅訓練法,即喺唔會只有依兩種方法咁少啦,所以今次[下集]就集中分析「輔助訓練」使用方法同注意事項.
「阻力訓練」主要用嚟改善步距嘅問題,原理喺使用各種方法阻礙身體前進,所以可以想像一切阻礙前進嘅方法都可以稱為「阻力訓練」,例如水中跑步,沙灘跑步,跑上斜,拉重量跑等等.
1.水中跑步
水中跑步利用水嘅阻力逼使身體用更大嘅步距去保持速度,因為每一下步頻都會增加一次阻力,所以人會偏向加大步距.
2.沙灘跑步
同水中跑步的原理差唔多,但喺強度會比較低,進行水中跑步前可以先試下沙灘跑步.
3.跑上斜
利用地心吸力阻礙前進,斜坡愈斜阻礙力就會增加,身體愈斜步距會自然變大,就好似行山嘅時候會大步行一樣,練耐咗身體會自然學習到跑步時用更大嘅步距
4.拉重量跑
基本原理同上斜跑相同,阻力可以教育身體用更大步距跑步,最後身體會習慣依個步距,達到增加步距嘅目的
雖然操作阻力訓練的方法好簡單,但控制喺強度會一大難題,每次使用阻力訓練都唔可以減低於平時速度嘅10~12%,而且要注意觸地時間,阻力訓練會增加觸地時間,所以阻力訓練時應該更留意自己觸地時間有無變長.
「輔助訓練」喺希望對訓練者施加比佢自己平時更快嘅速度,大腦喺較高嘅速度下會傾向增加步頻,所以經過長久訓練之後,可以令大腦學習用比較高嘅腳頻跑步,最後改善步頻少嘅問題~
1.落斜跑
跑落山嘅時候地心吸力會幫助人體加速,而且人會出於自然反應增加踩地次數,切記要揀斜度較低嘅路線,確保身體有能力應付,同比身體慢慢適應
2.輔助拉力跑
搵一個比你跑得快嘅人用拉力帶拉住嚟跑,同樣可以逼使身體增加步頻,不過進行依種訓練,要用較短里程,因為速度快強度會比平時高
使用輔助訓練嘅每步都自然放鬆,唔洗故意發力同減速,最重要喺量力而為,減低受傷嘅風險,因為輔助訓練會對身體施加能量,一唔小心就會受傷.


text:
牙齒矯正係生活中比較常見嘅一種修復方式,主要係針對牙齒畸形嘅問題,而依家隨著牙齒矯正技術嘅不斷發展,牙齒矯正嘅方式亦有好多種,其中比較受歡迎嘅係隱形矯正,今日好牙醫就帶大家了解下深圳隱形矯正好唔好.
深圳隱形矯正一般分為三種常見嘅技術,其實除咗無托槽隱形矯正外,依家仲有半隱形矯正同舌側矯正,都屬於隱形矯正嘅范疇.
隱形牙齒矯正有乜優點?
1.數字化精確治療,用時短.隱形牙套矯正可以精准嘅移動牙齒,避免咗由牙醫操作誤差造成嘅牙齒往返移動,有效嘅縮短了成個牙齒矯正過程嘅時間.
2.外觀美觀,佩戴舒適.隱形牙齒矯正采用嘅係一種高分子彈性材料制成嘅透明牙套,外觀上睇唔到任何矯治裝置,幾乎隱形.並且喺佩戴嘅過程中亦唔會刮擦或者損傷刺激粘膜軟組織,非常舒適.
3.摘戴自由,唔影響飲食,便於清潔.采用隱形牙套矯正,唔使借助醫生,就可以自由摘戴牙套,唔影響進食,亦非常容易清潔,特別適合口腔衛生差,釉質發育唔良嘅青少年.
隱適美矯正作為被數千萬人成功使用嘅一大流行矯正方式,佢會根據唔同牙齒狀態提供個性化定制,通過不斷嘅科技研發,讓矯正更加人性化,盡可能讓使用者舒適享受治療過程,達到用戶想要悄悄變美嘅效果.
隱形矯正有乜危害?會唔會反彈?
簡單嚟講,只要你揀正規醫院或者口腔診所就診,選擇了適合嘅矯正材料,再加上自身喺治療過程中,遵守醫囑,做好護理同清潔,成個矯正過程就會達到預想效果,亦唔會有危害同反彈問題.


text:
謝謝多一位CM同學接受邀請回應.
口述:鍾詠嫻
細心睇,呢份禮物唔係價值高昂嘅珠寶首飾,而係農產品.產品嚟自馬寶寶社區農場,受住政府新界東北發展影響嘅農場.翻查Facebook,先知呢個本地農場,主張有機種植,唔用化肥農藥,回收社區嘅廚餘,自製肥料,順應天時種植合時嘅農作物,盛夏種瓜豆,寒冬種蔬菜,推行本地生產,本地銷售,減少交通成本,實踐永續耕作嘅地方.居住喺北區嘅道心,能夠送呢啲農產品,令到鄰居都認識馬寶寶農場,認識永續農業,比起贈送金銀珠寶,好似更有意義.
送贈禮物本身只有收贈嘅人得到益處,但道心今次喺送贈過程能夠認識馬寶寶,實際買咗佢哋嘅農產品,支持佢哋,將訊息帶畀鄰舍,令北區居民和作業者連上更密切嘅關係,實在係一次三贏嘅活動.而我呢,正正係缺乏咗與社會上受壓迫嘅人嘅一種連繫.我呢,對社會發生嘅事真係莫不關心.佢哋正在主張有益嘅種植耕種方法,種出健康嘅農產品.我哋卻喺度食有農藥嘅農作物,忽視咗佢哋對有機耕種嘅付出,亦都莫視咗政府對佢哋嘅壓迫.
喺呢件事上面,我哋多咗認識,好多謝道心呢次嘅行動.我喺度諗,我可以點回應呢件事呢?我可以付出呢咩去履行社會公義?我又可以為呢件事去到幾盡?


text:
自行破處就等於擁有自己?鳩少陣唔好害人呀.
原來一個人屬唔屬於自己,係在於一塊膜.同時又要宣揚處女膜係唔重要嘅,真係昨天的自己打到今天的自己.如果將性愛睇成係係一種佔有,我覺得呢條友係冇資格做愛,用紅毛泥封閪就真係身體自主啦.
性工作者真係好鍾意老屈人歧視
一個正常人有社會道德限制,但當自己嘅行為同信念為能夠超越既有嘅道德限制,打破原有不公平社會制度,令社會達到一個更美好同和諧嘅狀態,咁呢件事就係道德正確,如果一個人深信自己嘅行為能夠做到這一點,就應該冇自我歧視嘅情況.
AV一定係最識玩Marketing嘅行業
除咗題材之外,拍攝手法都層出不窮.由睇到悶嘅偽電車痴漢系列嗰種寫實嘅拍攝手法,又或者感謝祭嘅記錄片形式,又有上原亞衣嘅《青春100公里》同《全員逃走中》呢種遊戲真人SHOW形式,一泊二日旅遊雜誌,盜攝,魔鏡號,情侶社會實驗,偽素人,鬼屋廢墟等等,真係講得出嘅拍攝手法都拍過AV.
做雞就做雞啦,扮咩感化世人?
「Sex work is work」呢句說話本來係因為性作者好多時不受工會或者警犬保障,就算唔犯法都好,都係比人睇唔起.所以先發起「Sex work is work」,認為性工作者都應該受到社會保護同合法化.2014年8月國際特赦組織投票通過,決定開發保障性工作者嘅法例.
關於父權物化女性,我想說的是……
就好似有人話「港女唔會比黑警屌」呢個活動係物化緊自己,如果可以選擇比咩人屌都係物化自己,你拎自己出去賣就唔係?將個胸,口,陰道嘅使用權放上網或者IG比人揀完之後出嚟比人屌,呢個又唔係當自己係貨?又唔係物化緊自己?
點解我老母生我唔係女人
女性平權已經平到極權,有咩事覺得自己比人壓迫壓抑可以二話不說話係父權嘅錯,到底一個人嘅生活發生過咩事先可以咩都拉到落父權度?香港有條法例叫「唆使引誘他人作不道德行為」,其中「不道德行為」可以指賣淫,即係成件事有「道德」成份係入面呀,又唔見人講下?定係法律都好父權?
洗到波底先好學人講大波
所謂嘅「波」其實都係一層脂肪,同肥婆嘅皮下脂肪係同一樣嘢.「波底」唔單單止係下胸位置,而係要好似肥婆後頸果幾層肉咁,要拎起成個波先見到嘅隱藏關卡,真係閒閒地都要D CUP先可以洗底.
男人大胸 女人大波
所以做男人幾慘,女人可以大大聲話男人胸肌大,物化男性;女人可以大大聲大叫我愛扑嘢,展現性自由.講完仲要有人讚有人撐,話叫做女性平權.換轉係男人公開場合讚女人生得大波,公開場合大叫我愛扑嘢,大家一定會鄙視同唾棄你呢位「死變態」,「死色狼」.
叫一次雞,成個人生會唔同晒
娘娘又好識做嘅,得閒會分享吓自己嘅便服相校服相私影相賣萌動態圖之類,派吓軍糧釣吓魚.兵仔見到有相睇又以為自己有機,咪繼續比錢供養娘娘起居飲食囉.最誇張係有次娘娘公開講某套衫好靚,轉個頭已經有三四個人幫娘娘比咗訂運返嚟香港送比娘娘.
記得,一定要學影相.
可能你會問︰「其實嗰堆『Model』都唔係好靚之嘛,一般都喺發育唔建全或者只係局部過度發育,點解淫攝仲肯訂晒酒店又畀晒錢去約私影?」呢個問題問得非常好,其實有時比咗錢都未必有得食,最多係可以影多幾張相返去打下飛機咁.其實呢個過程本質上同班仔去酒吧飲酒或者去約會網釣魚喺冇分別.
食學生妹唔緊要,最緊要係唔好食霸王餐
呃蝦條係一門藝術,識女,調情,出街,上床,完事,甩手,做齊哂六部曲仲要處理得宜先至稱得上為「呃蝦條達人」.「呃蝦條達人」勁在可以循環再食,食到佢厭再放生條女,仲可以繼續戴住個光環先稱得上真功夫大師傅.但係有啲教師識到條女之後就不斷追住問幾時有得扑嘢,呢啲真係有辱智慧嘅表現.
男人去叫雞同去搵第三者,完全係兩回事
但喺搵第三者嘅男人,好多時都會話自己喺錯嘅時間遇上啱嘅人.五十幾歲嘅佢會話自己同老婆本來已經有感情缺失,而呢位新嘅廿零歲紅顏知己,不但可以進入佢嘅新世界同佢分享,更加係志同道合,雙方可以互相扶持,走得更遠.呢個新世界,已經唔係嗰一位同佢識於微時,支持佢,幫助佢,喺佢最困難嗰時對佢仍然不離不棄嘅現任老婆可以理解.


text:
牙齒美容技術唔只係口腔嘅修復同嘅技術,佢仲有對美學知識,心理學等知識嘅應用讓患者嘅牙齒美容.深圳牙齒美容包括超聲波洗牙,烤瓷牙,冷光美白,牙貼面等.深圳好牙醫帶你走進牙齒美容嘅幾個方法:
1.超聲波洗牙:
超聲波洗牙就係洗牙器除去牙齒上嘅牙石,菌斑,對牙齒進行磨光等,使牙齒睇上去更加潔白明亮.
2.烤瓷牙:
烤瓷牙嘅係有唔同類型嘅,有鎳鉻合金,鈦合金,貴金屬,全瓷嘅烤瓷牙.烤瓷牙跟人本身嘅牙齒很相似,幾乎分唔出真牙同烤瓷牙嘅區別.
3.冷光美白:
冷光美白牙技術係一項新嘅牙齒美白技術,依家受到社會各界人士嘅青睞,冷光牙齒美白操作方便,治療輕松,呢個技術係利用高科技特殊冷光技術嚟讓牙齒變嘅.冷光美白牙齒僅需短短嘅30分鍾,就可以讓牙齒潔白無瑕.冷光美白牙利用特殊冷光作用喺冷光美白劑上,只要就診一次即可睇到美白效果.
4.牙貼面美白:
牙貼面美白係目前流行嘅一種牙齒修復體同牙齒美白技術,已被口腔醫學廣泛應用,主要分為樹脂貼面同瓷貼面.牙貼面,係采用粘結技術,對牙齒表面缺損,着色牙,變色牙同畸形牙等,喺保存活髓,少磨牙或唔磨牙嘅情況下,用修復材料直接或間接粘結覆蓋,以恢復牙體正常形態同改善其色澤嘅一種修復方法.對於自己牙齒唔夠潔白嘅朋友亦可以考慮做牙貼面.


text:
雞年啱啱到,猴年啱啱過,今年樓價會唔會回落?你問真嘅蘇師父好過啦!去年娛樂圈唔少明星唔怕樓價貴,買磚頭,仲有人豪花幾千萬買樓送畀阿媽添,成為猴年圈中孝順仔之首.佢係邊個?
王祖藍三千幾萬買樓送阿媽
有睇過筆者《不需靠父幹 三大屋邨令你風生水起》一blog嘅讀者會知道,王祖藍喺風水屋邨,馬鞍山恆安邨長大.佢演藝事業起飛後,紅到返大陸,近年做埋老闆,仲話依家忙到好似樂易玲咁,晚晚電話多到輪街症咁款.發咗達不忘TVB,果然識do!
王祖藍發咗達之後,就頻頻買磚頭,繼舊年花1.14億買咗大埔逸瓏灣頂樓連天台複式單位送畀老婆李亞男之後,就送樓畀屋企人,舊年8月先用3,700幾萬買同屋苑單位送畀阿媽,去年尾再送個800萬單位畀細妹.唔計外表,無可否認王祖藍係圈中好男人,依家送樓畀阿媽同細妹,一家同住逸瓏灣,孝順成咁,當選猴年圈中孝順仔第一位,實至名歸啦!
▼王祖藍演藝事業同生意風生水起,最近仲送埋樓畀阿媽同細妹,筆者都想要個契哥
▼高度絕對唔係佢哋兩公婆嘅障礙
▼王祖藍對逸瓏灣情有獨鍾
馬明買樓了心事
冇乜戀情消息傳出嘅馬國明公認係圈中筍盤兼孝順仔,睇嚟仲好識買樓巿筍盤添.
舊年馬明同無綫續咗約之後,心情當堂定過抬炸彈,終於買樓,細屋搬大屋,由同屋企人住嘅太古城900幾呎單位,一齊搬到同屋苑過千呎嘅頂樓特色戶.錢當然由馬明畀啦,成1,960萬架,實用呎價$18,738,比同類單位實用呎價吓吓過$20,000低,算係依家嘅筍盤,而舊居則會由家人放租.
查實佢話買樓已經講咗好幾年,只係一直睇唔啱,依家買到,算係了咗件心事.無綫依家一綫演員人才荒,馬明成功續約,嚟緊唔怕冇劇拍,就算供多層送畀屋企人,都冇問題啦.
▼恭喜你呀馬明,你做業主喇
▼馬明買咗太古城一個頂樓特色戶,同屋企人一齊住
坤哥想盡孝 買樓有心未有力
單親家庭長大,「屋邨仔」出身的吳業坤前年憑《原來她不夠愛我》跑出,變成唔少K迷飲歌,仲連續兩件拎叱咤樂壇我最喜愛的男歌手等樂壇獎項,有傳過去半年拍電影同廣告等,已穩袋7位數收入,應該有能力買樓孝敬吓媽咪掛?
不過盡孝心都要使錢使得精明,細個窮慣,慳慣嘅坤哥接受傳媒訪問時話,正在認真睇樓,預算買400幾萬樓,睇過樓盤都係黃大仙或附近,好似天馬苑,翠竹花園,同埋淘大花園呢啲,打算同屋企人住.
▼蛋糕就唔值幾錢嘅,喂坤哥,近排好紅啦,幾時買樓先?
猴年娛樂圈中買樓送畀父母嘅孝順仔,王祖藍出晒位.馬明買樓同屋企人住,而且公認孝順,排第二,眾望所歸啦.至於坤哥,雖然未真係買樓,但儲多個錢,等樓價跌返啲再出擊,同屋企做有殼蝸牛,做法正路吖.
其實圈中孝順仔點止咁少,好似長駐內地拍劇嘅陳偉霆,拍劇賺大錢,前年就豪花2,700萬買北角半山柏傲山過千呎單位送畀阿媽.佢接受傳媒訪問時就話,習慣一搵到錢就買磚頭,而送畀阿媽嘅呢層樓,佢想住就住,唔住就會放租.不過買樓係前年嘅事,唔入圍做猴年圈中孝順仔.
雞年啱啱至開始,今年又會有乜明星買樓送畀父母咁孝順?你估我真係蘇師父咩?不過在此強調,孝唔孝順唔係用錢嚟衡量嘅,送禮物嘅嘢,量力而為,唔使父母擔心,人人都可以係孝順仔女.


text:
8月8號果真時有性行為
兩次都有正確戴套
第一次係戴套然後出嚟先正式外射
第二次係戴套然後出嚟先射套
兩次都有用裝水測試冇穿
之後係性行為之後嘅第12日(8月20)同第14日(8月24)驗左都係陰性一條線
但係佢到今日仲未嚟m
之前另一半試過係4,5月其中一個月冇嚟過m
想問下先前驗陰性係11日
之後會唔會先驗到陽性
8月8號果真時有性行為
你好呀 @ohhaa
如果兩次都有戴套,事後亦都有裝水測試冇穿,其實懷孕嘅風險已經好低,唔需要擔心嘅.
見你之後亦都有驗孕,其實喺11日之後驗孕嘅話準確率都好高,因為驗孕棒嘅原理係透過檢測尿液中嘅人絨毛膜促性腺激素(hGC) 水平去驗出懷孕結果,hGC只會喺有懷孕嘅身體中出現.通常性行為後7日驗會得到初步結果,11日後驗會得到較為準確嘅結果.
如果11日後已經驗到係陰性,除非你喺呢11日間試過無避孕措施嘅性行為,否則其實會懷孕嘅風險好低,亦都唔會由陰性變陽性.
如果你真係好擔心,可以試吓買電子驗孕棒驗孕,唔單止顯示得比較清晰,如果真係懷孕嘅話,仲會顯示埋懷孕嘅週數.
純粹因為另一半未嚟m所以好擔心
唔知會唔會真係有左
想問一下過左11日如果驗左2次都係冇懷孕係陰性結果
但係月經仲未嚟嘅話係咩情況?
係咪其實有左但係驗唔出
Hello~月經延遲嘅原因有好多,體重過輕,壓力大,生活唔規律…都會導致月經遲嚟.甚至有女性分享中咗covid之後月經週期被打亂.除非月經比起平時遲咗三個星期以上都未嚟,先至需要睇醫生,等醫生考慮會唔會處方荷爾蒙藥物畀你另一半去催經.現階段可以再等下先,如果真係好擔心,可以喺月經遲嚟7日嘅時候再驗多次孕,嗰陣時嘅結果就最準確~
佢7月個陣係20號嚟m 大概嚟7日左右
如果按返嘅話係咪8月27號check 就會係最準確嘅結果嚟架?
就想問下目前過左11日後check 左兩次陰性
咁我係咪可以肯定佢冇懷孕?
同埋會唔會話過多幾多日會可能轉陽性
月經週期由21-35天不等 ,以經期嘅第一天至下次經期的第一天相隔嘅日數為一周期.所以佢上個月20號嚟m, 唔代表今個月都係20號嚟.想問下你另一半平時有冇記錄低嚟月經嘅日期?因為月經週期每個人都唔同,有陣時每個月都會相差幾日,所以按返你另一半之前幾個月嚟月經嘅情況推算會比較準確.
另外,好似上面咁講月經遲來嘅原因有好多,懷孕只係其中一個,而既然你哋做足晒安全措施,又驗咗兩次都係陰性,咁基本上可以排除有咗嘅可能性,可以留意下最近一個月生活習慣上面有冇改變,會唔會精神壓力過大,或者有冇食會影響荷爾蒙分泌嘅藥物等等.
最後一次性行為之後14日進行驗孕或當月經已經延遲咗7日以上,個結果就最為準確,因為如果喺上次月經週期已經懷孕,咁通常已經懷孕四週,一定可以驗到.如果驗咗兩次都係陰性,咁就即係冇懷孕,唔存在過多幾日會突然間變成陽性嘅可能.
但係距離性行為8月8號係過左兩個禮拜左右
其實月經週期係點計
真係唔係好知道
同埋另一半冇紀錄經期嘅習慣所以無從參考
如果已經過咗兩個禮拜嘅話,咁而家驗孕個結果就已經係最準確,係冇懷孕嘅.
至於月經周期嘅話可以睇返上面,係指上次嚟月經嘅第一日去到下一次嚟月經嘅第一日之間嘅時間.不過都要提返你月經周期其實係好唔規則嘅,如果相差幾日嘅話都屬於正常.如果唔係有好大嘅變動,都唔需要睇醫生.不過好似上面咁講,如果你嚟月經嘅時間遲咗三個星期以上,咁就需要睇醫生,因為有機會係其他子宮嘅疾病,令到嚟月經嘅時間出現變動.
另外,你都可以提返另一半mark番低嚟月經嘅時間,現時都有好多唔同嘅app可以幫我哋更加好咁去記錄同預測嚟月經嘅日子同情況,咁就可以更加好咁去監察自己身體嘅情況啦!
其實係點樣計到四週
都仲未好明
8月8到宜家過左2個禮拜左右
懷孕四週嘅意思係,如果你喺上一個月經周期裏面懷孕,但係去到下一個月經周期先至去驗孕,中間會相隔左四個星期或以上,咁個驗孕結果就絕對準確.不過以你嘅個案嚟睇,你唔需要執着係呢個部份,因為你好清楚咁記得自己最後一次性行為係幾多號,所以我哋就可以憑呢一個日子往後推11-14日,去進行驗孕,可以確保到驗孕結果嘅準確性.即係話你8月8號進行左最後一次嘅性行為,咁22號之後嘅驗孕結果就已經足夠準確,你嘅另一半係冇懷孕嘅,可以放心
即係8月8號呢日係屬於上一個週期嘅?
咁其實會唔會4週驗唔到遲啲先驗到架
因為你嘅另一半中未嚟月經,所以8月8號應該喺今個月經周期內.月經周期嘅計算可以參考以下網址:
其實係唔會嘅,因為如果懷孕四週嘅話,身體荷爾蒙嘅水平已經有好大嘅變化,唔會驗唔到出嚟嘅.不過如果你真係好擔心,唔相信自行驗孕嘅結果,咁可以考慮去睇私家醫生或者公共醫院門診,等醫生幫你嘅另一半做個詳細嘅檢查,亦可以照超聲波觀察子宮內嘅情況,醫生專業嘅判斷就最可靠啦!
呀原來我記錯左
應該係8月10號發生行為
咁係唔係屬於週期內架


text:
西檸煎軟雞都已經整過兩次喇,今晚就攪攪新意思,用橙代替檸檬,做出呢款鮮橙煎軟雞.
材料:
急凍雞扒
粟粉
雞蛋
醃料:
鹽
糖
雞粉
生抽
玫瑰露
芡汁料:
橙
橙皮果醬
白醋
糖
鹽
吉士粉
- 雞扒解凍後洗乾淨,用抹手紙索乾水,之後用醃料醃好.
- 雞蛋拂打成蛋液,將醃好嘅雞扒蘸上蛋液,再撲上粟粉.
- 燒熱油,先將雞皮果一面煎至金黃香脆,之後翻轉將另一面煎熟,盛起.
- 橙刨皮後,榨出橙汁,連同橙皮茸,橙皮果醬,白醋,糖同鹽一切煮滾.
- 吉士粉用小量水調勻後,倒入煮滾嘅汁料內埋薄芡.
- 將芡汁淋上已切件雞扒即成.
用橙汁埋芡無用檸檬汁咁酸,但就多咗一份橙皮果醬嘅甘味.
煎雞扒係我唯一會連埋雞皮一齊整嘅,因為雞皮煎到香脆之餘,
皮下脂肪亦被煎到溶哂,所以食落唔會覺得肥膩.
Notes:
- 橙皮果醬可依個人口味而用.
- 雞扒最好用醃料醃一個鐘以上,令雞肉更入味.
- 煮芡汁時,可預先留起小量橙汁代替水去開吉士粉.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
所謂「三歲定八十」,好多習慣都係自小培養出來.有啲父母發覺仔女大個咗之後,唔願意 執屋 ,從不收拾房間家居,甚至有啲唔好嘅個人生活習慣,都係因為錯過咗自小培養嘅先機.如果你仔女仲細,咁就要好好掌握關鍵期,早日教導佢哋自行收拾嘅好習慣.
打掃
「本來無一物,何處惹塵埃?」呢句話絕對係真理!如果你嘅家居好少雜物,好整齊,就自然冇咁多灰塵啦!不過大多數人家中又亂又多雜物,又少時間收拾,真係冇可能唔去經常吸塵,所以一部適合你家居嘅 吸塵機 真係好重要!選購吸塵機要注意啲乜?等Boxful同大家研究下.
一般人嘅諗法係,要喺過年前大掃除,執乾淨間屋迎接新一年.呢個傳統智慧當然係冇錯.只不過,你有冇發現過完年,過完節之後,間屋反而仲亂過之前多多聲?所以Boxful就特別提提你:過完年更加要 執屋 呀!以下係一啲相關小貼士:
打掃 廚房 ,向來都令人頭痛不已.一來廚房特別油膩,要清除廚房各處明暗位置嘅油漬污垢已經要花不少工夫與時間;二來廚房特別多砂煲罌罉,要洗已經煩,洗完仲要收好放好……所以廚房一向令人卻步,就連主婦都視打掃廚房為苦差!今次Boxful同大家向日本主婦學習,佢哋以3種收納小工具,就大大增加廚房空間,令收納更容易,廚房仲即時Upgrade添!
天氣開始潮濕多雨,又進入塵蟎滋生嘅季節!我哋家中嘅沙發,床褥,枕頭,毛公仔等,都分分鐘變成蟎蟲嘅溫床,而呢啲塵蟎就係令家人過敏嘅元兇!Boxful今次教大家幾招 除塵蟎 抗敏感嘅實用小方法,希望保護好大家嘅呼吸系統!
提起家居清潔,一諗起個「窗」字大家都會好頭痛!抹窗洗窗本身已經係好惱人嘅工作,仲有同窗有關嘅種種周邊:窗簾,紗窗, 百葉簾 等等,全部都係清潔難題!就等Boxful一次過教曉大家,點樣輕鬆應付呢啲麻煩位啦!
如今做阿媽真辛苦!又要返工,又要湊細路,又要煮飯,仲要打掃屋企……就算你有工人姐姐幫手,都一樣要Mon實佢做,有時仲勞氣過自己做!而且,又完全唔會有人多謝你!話時話,農曆新年就快到,你又要主理全屋 大掃除 嘅任務,但係老公又懶理自己顧住打機,叫啲細路幫手又叫唔郁,唔通真係要自己做晒?等Boxful教你幾招,逐個擊破,等你屋企大大細細都自願幫手大掃除啦!
農曆歲晚又臨近,係咪一諗起要準備大掃除就開始頭痛呢?其實唔想年年都臨急抱佛腳到年尾先一次過收拾打掃,大家好應該平日就養成好習慣,盡量保持家居清潔整齊,咁就冇所謂「大掃除」嘅必要.Boxful就為你介紹德國人流行嘅「無意識打掃法」,你掌握之後,都可以在「無意識」之下就「打掃」咗家居!


text:
之前分享過帝京軒嘅蟹宴,今日轉條地鐵線嚟到荃灣嘅如心酒店,因為之前見朋友食過後推薦呢度嘅蟹宴,於是捉緊尾巴,食多餐大閘蟹.
雖然地方有點遠,但都值得過嚟,因為除咗大閘蟹,還有鵝掌,仲有冬天進補最適合嘅蛇羹,又有合時嘅糯米飯.
而呢個咁多元化嘅陣容,價錢都只係每位498,我又覺得真係超級化算,你自己喺屋企訂一隻蟹都要成百蚊,喺呢度仲要有其他正嘢食,我諗唔到有咩理由唔試吓.
先上場嘅菊花五蛇羹,非常足料又夠大碗,喺酒店食蛇羹同係出邊食蛇羹件事真係唔同好多,整體得體好多.
紫蘇葉大閘蟹,四两半,係細細隻,但都算幾好,啲蟹膏都非常高,同上次帝京質素差唔多.
朋友話覺得幾好食,於是我哋追加多咗一隻六两,當然都好正,蟹膏更澎湃,由於大隻好多,蟹腳都大隻好多,又粗又有味.
然後有BB柚皮扣北菇鵝掌,個汁扣得幾好,柚皮幾鮮甜,鵝掌入口個刻即刻骨肉分離,如果唔係有生炒糯米飯在後,唔叫個白飯都對唔住自己.
蛇湯灼時蔬,呢個的確幾特別,唔知係啲菜本身都係好甜定嘅關係定因為有蛇湯嘅影響,特別好食.
生炒糯米飯絕對非常出色,粒粒都有彈性,和灣仔最出名嗰間生炒糯米飯絕對有得揮.
朋友有做功課,加多一份蟹粉賽螃蟹同蟹粉小籠包,完美左成件事,前者啲蟹粉同賽螃蟹融為一體,後者小巧但內裡非常豐滿.
返屋企的確有點遙遠,最後都係選擇搭的士,當晚同吃飯的T先生,佢住樂富,之後亡命飛Van番屋企都話好快.
總結來講,雖然有啲遠,都值得嚟食.
如
荃灣楊屋道8號如心海景酒店暨會議中心7樓


text:
香港有多間國際學校,每間國際學校都有唔同嘅學制,招生條件,學費,排名同申請方法,真係睇到花多眼亂.小編今天就喺Tutor Circle 尋補 整理全港國際學校排名,入學資訊,收生要求,學制介紹等,還會簡略介紹國際學校的特色,方便家長及同學作入學前嘅最後準備.
目錄
1. 國際學校排名及學費2022
*國際學校排名根據學校IB平均分以及知名大學錄取率進行評估
2. 入學條件
國際學校主要係外籍人士嘅仔女,不過好多都歡迎本地學生申請.但如果想喺國際學校讀書,家長就要特別留意小朋友嘅英語能力,因為唔少國際學校都期望自己嘅學生,不論係國際生定係本地學生嘅英語能力,都要接近流利(native).為咗測試學生嘅英語水平,大部份嘅國際學校都會有英文入學筆試同即場面試,學生必須要通過咗先可以入讀,所以家長幫仔女報讀國際學校嘅時候就要特別留意,同埋趁早就要訓練吓佢哋嘅英語水平啦.
英文能力固然重要,但係家長同仔女都要留意翻每間國際學校各自嘅收生要求,甚至係優先取錄口條件.例如耀中國際學校,如果有兄弟姐妹喺耀中就讀或者係耀中校友嘅仔女,都會有被優先取錄.而某啲國際學校都會有地域收生要求,就好似沙田學院要求學生要居住喺新界同少部份九龍地區,住喺港島嘅家長就可能要另覓一間心儀嘅學校啦.
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
當然,上述的國際學校排名只供參考,畢竟報名費及學費也不便宜,家長及學生也應該了解每間學校的課程特色及教學方法等,考慮清楚後才報讀.
3. 招生程序
唔少國際學校都有自己一套嘅收生時間表,當中主要會分咗循環招生同下一學年招生.循環招生一般係指全學年只要有任何年級有空餘學位,都會接受入學申請同進行分班測試或者面試(如啟歷學校同弘立書院),如果通過咗就可以入學啦〜
而新學年招生亦都係國際學校最常見嘅收生方法,就好似英基學校協會(ESF),新學年將會喺9月接受入學申請 (留意翻Grade1同Grade7報名同截止日期都有唔同㗎),並會喺10月截止報名,如果逾期申請嘅話更加會排喺輪侯名單(waiting list).要特別留意有啲國際學校更加係唔會接受逾期申請㗎,唔小心錯過咗報名日子就唔抵啦!
雖然唔同學校都會有自己一個嘅收生日程,但一般都係跟以下嘅時間,家長記得要密切留意心儀國際學校嘅網頁啦.
4. 學制簡介
唔少家長喺揀國際學校嘅時候都唔喺好清楚唔同學校所行嘅學制,而且都會對入學年紀同國際學校銜接嘅年級有所疑惑㗎!其實香港國際學校所行嘅主流學制有英國,美國同加拿大.行英國學制嘅學校要五歲先可以就讀一年級,而中學會讀七年,所以由小學到讀完中學一共要十三年.而行英國學制嘅國際學校都有分唔同考試類型㗎,例如公開試考IBDP(亦稱IB)嘅有英基,德瑞國際學校等;亦都有國際學校會考A-Level,例如啟歷國際學校.
而美國同加拿大學制同香港學制一樣,都係要六歲先可以讀一年級,小學同中學一樣都要讀十二年.美國學制嘅考試類型係SAT,而行呢個考試制度嘅學校有香港國際學校,基督教國際學校;行加拿大學制嘅國際學校主要會行OECD同Alberta,而行呢兩個考試制度嘅學校例子分別有地利亞加拿大學校同宣道會劉平齋紀念國際學校等.家長喺揀國際學校嘅時候記得要考慮埋佢哋嘅學制同入學年紀呀!
5. 學額
隨住家長對於國際學校嘅需求不斷咁上升,學校學額嘅競爭都非常激烈.其實唔少國際學校都會加開學額,截止2021年最新數據,國際學校中小學嘅學額合共有45,857個,當中中學學額有20,864個,而每一間學校的位置都不一樣嘅,家長要睇翻心儀學校每一年調整嘅學位數量啦.
6. 學費同債券制度
相信唔少家長都有聽過,讀國際學校除咗每年都要交學費同留位費之外,仲要買佢哋機構嘅私人債券/企業債券/本金券去作為優先取錄機會,咁係因為大部份嘅國際學校都係以私人機構營運,係冇接受任何政府的資助嘅,所以發行債券係為咗學校基建或發展新課程項目而自行籌資.但要留意每間國際學校嘅收費形式同政策都不同,例如債券嘅價錢,係咪可以喺二手市場轉手,債券係咪可以歸還,變賣債券嘅利潤係咪要同學校對分等等.家長亦要注意買咗債券唔代表校方一定會錄取學生,只係代表會優先考慮仔女,所以家長喺買債券之前記得要好好衡量自己嘅經濟能力呀!其實本港仲有好多國際學校係唔需要買債券,只會考慮入學成績,名聲都唔錯㗎,家長㩒落去「全港國際學校比較」就可以知得一清二楚啦!
總結
國際學校嘅學費昂貴,好多都有一條龍服務,唔參與教育局統一派位,家長同學生喺報讀之前,應該要了解清楚,估計自身嘅經濟能力等.不過,國際學校課程銜接外國教育,對於想國外發展嘅家庭係個不錯嘅選擇.
延伸閱讀 :
(中華基金中學)東區中學排名第二 Band1直資學費/成績/排名一覽
(全港中學排名)香港中學最新排名TOP100*內附名校詳細分析
(直資中學)最新直資中學名單及學費排名
(國際學校指南)全港最齊全國際學校學費
*此文章由 Blogger個人/編輯團隊 分享並僅供參考,意見及內容並不代表本網誌立場,Tutor Cricle 尋補 對信息或內容所招至的損失或損害,不會承擔任何責任.
其他人還看了……
中學排名 呈分試 升中面試 英文補習
大學收分 Jupas 副學士 DSE筆記
大學五件事 私補價錢 Ocamp 暑期工
生日好去處 IQ題 任坐Cafe


text:
{{ childProduct.title_translations | translateModel }}
{{ getChildVariationShorthand(childProduct.child_variation) }}
{{ getSelectedItemDetail(selectedChildProduct, item).childProductName }} x {{ selectedChildProduct.quantity || 1 }}
{{ getSelectedItemDetail(selectedChildProduct, item).childVariationName }}
好啦今日要評價既係TENGA既SPINNER系列,呢一款飛機杯最特別之處呢就係在你以最直接既打飛機方式(即係上下CHOK)既同時呢仲識得自動旋轉,點樣自動旋轉呢,睇睇下面張圖就明白嫁啦.
TENGA呢間公司一路以黎出既飛機杯都唔係以什麼2次元呀超強紋路呀子宮口呢一種,而係以一種前衛既方式黎到呈現被客人,2016的Flip
ZERO,一直到2018的Spinner,不管是概念上,設計上或美學上,都可以見到不斷的在翻新,進化.今次直情進化到旋轉,而今次都係一樣啦,外形上黎講呢,係非常靚,好型格,如果係未接觸過既話基本上唔會知佢係一個飛機杯,不過當然啦如果有朋友黎屋企見到認得既話,都唔洗怕尷尬,直接大方承認同佢講:「係呀飛機杯黎嫁,可以一路CHOK一路旋轉,你有無?」呢個時候你應該見到佢眼都突埋.
好啦廢話講完,其實點解TENGA SPINNER可以CHOK既時候旋轉呢,其實你在杯身都可以睇到佢在矽膠內層加左彈弓,所以先可以在你CHOK自己條巨龍既時候旋轉,老實講,呢個功能.....我真係敢講除左TENGA FLLP ZERO之外最偉大既發明之一,如果FLIP ZERO係拯救宇宙的話,咁TENGA SPINNER 就係維護世界和平既級別.雖然呢個旋轉功能係非常創新非常剌激,但係TENGA一直以黎呢,佢既肉厚感一路都係缺點,始終被唔到一種好大舊肉包住既感覺,當然有D朋友會唔在意呢點啦,純粹個人感受.
SPINNER-001 係系列入面最軟身,通道直徑係最闊身,非常適合初入門或者鍾意軟身慢玩型既朋友,紋路唔算特別,都係斜紋橫紋,最簡單既剌激.
SPINNER-002 至於2號仔係系列中硬度,紋路刺激以及內徑都係中間款,紋路係六角型款既突粒,呢款反而頂部設計非常唔錯,剌激龜頭位做得唔錯.如果你唔知揀邊款好,呢款會係唔錯選擇.
SPINNER-003 3號仔唔洗講啦,硬度同剌激度最高,內徑都係偏窄,一句講哂,強烈剌激粗暴型,直接CHOK到出精唔需要搞咁多花樣,鍾意剌激型既朋友呢個一定係最好選擇.
細心提醒一下,TENGA SPINNER 係唔建議反開清洗,雖然TENGA既杯我一向都建議無乜所謂,但係因為呢款設計上既問題,所以真係要比少少心機清洗啦,產品本身附有澀水架,不過最好都係洗完用毛巾/紙巾塞入去索一索乾水先再放在澀水架等佢自然乾.
整體評價★★★☆☆(3/5) : 整體上黎講,功能性嬴哂,旋轉真係無得輸,而且價錢上黎講亦係非常親民,就算一次過買哂系列3款亦唔會貴,但係都係果句,杯身太細,包覆感確係唔夠,但可能係設計上既局限啦,如果太大舊可能會轉唔起.


text:
(癲傻255KM體驗之旅-第五日將軍澳到美孚47KM)
終於去到尾聲,第五日天氣好返啲,仲幸運撞到 #癩傻跑 創辦人 #施Sir!究竟由郊區跑返入市區,景色同感覺有咩分別,一齊睇落去啦!
第五日雖然天陰陰,不過冇乜雨落都算乾爽,反正今日全程響城市入邊,索性雨褸都唔帶輕裝上陣,目標係跑返屋企!(小編家住美孚)
(其實,賞花唔一定要去日本,香港好多地方啲花都好靚)
調景嶺地鐵站出發,沿寶康路上寶琳路,之前幾日跑來跑去都係綠油油,今日一起步就係高樓大廈有啲唔慣.不過去到寶琳路就轉返做山景,沿路斜度都幾大,慢慢 #跑嘅動作行嘅速度 ‘印’上去,天氣涼浸浸咁其實都幾舒服!中途仲經過安達臣道石礦場發展區,呢度將會係另一個大型嘅發展項目,有啲跑友經過見到中間有個隧道口,會好奇究竟條隧道通去邊,其實呢條只係一條130米長連接寶琳路同發展區嘅短程行車隧道.
(天陰陰,雨濛濛,另一番景象)
沿寶琳路走到尾就會左轉秀茂坪道,呢度開始就同綠悠悠嘅山景講拜拜啦,因為會進入城市,要去到尾段城門水塘先至再入山.經過寶達商場快快入去補水同食啲嘢,跟住就開開心心落斜經油塘地鐵站出鯉魚門,鯉魚門大家可能去得多,不過應該好少出到碼頭嗰邊,鍾意海嘅施sir 當然會帶大家去到碼頭尾嘅公園,嗰度係避風塘嘅盡頭,回望鯉魚門一帶嘅酒家同棚屋,感覺都幾特別.
(冇乜幾何出碼頭公園,幾得意)
之後就會向水泥廠一帶進發,感覺有啲似鐵甲威龍電影入面嘅底特律市咁,又荒涼又沙塵滾滾,隔離係回收廠同魚類批發市場,成個感覺好似世界未日剩餘人類響廢墟生活咁.沿着地盤一路跑,好快就去到茶果嶺一帶,呢度係市區碩果僅存嘅其中一個寮屋區,聽講好快會改建公共房屋,有興趣探索香港舊有面貌嘅朋友記得快啲過嚟跑下啦.
(世界未日的感覺)
經過麗港城花園,沿觀塘海濱長廊跑,大家要留意呢段路,因為進行緊中九龍幹線嘅工程,附近經常改道,總之就一路跑到尾搵天橋過馬路去九展,之後就進入啟德新區,連承啓道跑,大家會見到於2023連落成嘅啟德體育園.呢個香港最大嘅體育項目,將會有一個可以容納五萬人嘅主場館,另外有一個全香港最大嘅室內運動場,入面可以同時開12個籃球場(嘩!),而且可以靈活變成容納一萬人嘅室內比賽場館,唔知會唔會有香港首個國際級別嘅劍擊比賽喺度舉辦呢?
開始進入土瓜灣舊區,呢度撞到另外兩位跑癲傻嘅師兄,原來跑界入面又癲又傻嘅人比比皆是,大家寒喧幾句之後就決定一齊跑一段.一直沿着黃埔海旁跑,維港景緻盡收眼底,我諗呢個係所有香港人百看不厭嘅景色,有靚景有跑友傾吓講吓不知不覺就去到西九海濱長廊,呢度小編就決定去幫襯美食車補給,同兩位朋友分道揚鑣.又濕又凍嘅天氣基本上冇乜人出海旁,所以小編就好寧靜咁食咗個非常好食嘅肉眼扒配白飯,再沿海旁跑返入渡船街佐敦一帶.
(有人一齊跑係開心啲,特別推介埋圖中熱嘅罐裝栗米湯,冬天跑補給一流!)
之後去到奧運站附近大家要特別留意,因為好容易搵唔到路出返大角咀海濱長廊,不過唔使擔心,真係蕩失路嘅就索性直入商場穿過地鐵站就可以出到去,正所謂 #跑癲傻蕩失路是常識吧,跑錯少少冇緊要嘅.沿着海濱就可以一路跑去海樂苑海盈邨,呢度竟然比我撞到癲傻跑嘅吉祥物 - 施sir本尊!梗係要立刻同打個咭,傾吓計,原來佢同朋友都跑緊其中一段,當然佢嘅速度同我等凡夫俗子完全冇得比,得到施Sir嘅加持鼓勵,佢快快手起步之後,我再諗飲啲嘢補充體力先至會慢慢上路.
(追返之前嘅師兄們,一齊同施Sir打咭)
經興華西街沿着昂船洲大橋橋底一路跑到尾,你就會見到貨櫃碼頭一帶嘅海景,來到呢度記得影張相,因為呢度嘅風景好特別㗎!遙望橋嘅另一邊,終點在望,你會覺得好感動,不過唔好以為就嚟完結,嚟到呢個位置大約200K左右,仲有50幾K等住大家!
影完相就記得過對面馬路一直跑,之後進入貨櫃碼頭返嚟搵啱路口就轉彎上橋返美孚,建議大家睇呢條路線一定要揀星期日,平日呢度車來車往,仲要係大車,真係沙塵滾滾得緊要.住左美孚十幾年都未試過呢個方向用呢條路線返屋企,感覺好特別.所以癲傻跑會帶大家去到好多香港未去過嘅地方,真係值得試吓!
(咁樣返美孚真係第一次)
跑完第五日,感覺唔算特別疲累,可能真係唔跑唔知身體好,返屋企沖個涼就拉筋休息,準備最後一天嘅完結日!


text:
仲記唔記得Bragi The Dash?一隻可以戴住嚟游水嘅真無線耳機!話咁快耳機又出新一代,專業級嘅The Dash Pro進一步智能化,做埋即時翻譯,形容佢係微電腦真係一啲都唔過份.
The Dash Pro同上一代比有過之而無不及,功能更加專業全面,耳機升級至最新Bragi OS 3.0系統,結合咗AI人工智能,擁有iTranslate即時翻譯程式,能支援多達40種唔同語言嘅翻譯,係首隻可以做到翻譯功能嘅真無線耳機,離線都用到,堅係架勢,方便經常出trip或到外地旅遊嘅朋友.
耳機嘅操作方式亦都唔只局限於點擊輕觸面,可以直接透過頭部嘅移動嚟控制耳機,夠晒靈活.另外,The Dash Pro設有27個內置動態感應器,識得自動偵測活動種類,準確記錄跑步,踩單車或游泳時嘅心率,距離及步數等數據,並能提供實時嘅運動狀況報告,等用家可以按情況嚟調節訓練嘅進度.
耳機備有IPX7防水設計,即使喺1米水深下,用足30分鐘都唔係咩大問題.另外,雖然耳機細細隻,卻內置咗4GB嘅容量,可儲存約1,000首歌曲,毋須連接手機都一樣聽到歌.The Dash Pro具備相當出色嘅隔音能力,但同時設有音頻透明模式,就算聽緊歌,仍然能夠選擇性接收到周圍嘅聲音,避免意外發生.至於連接方面,藍牙嘅穩定性加強咗唔少,而續航力亦都好過上一代,能夠連續播放音樂5個鐘,鋁質充電盒更可為耳機額外充電五次,電力加埋夠用足成日.
Bragi The Dash Pro 6月內於各大零售店有售,亦可以由即日起到truewireless.hk/bragi 訂購,售價為HK$2,598.
Comments
Powered by Facebook Comments


text:
熱門瘦面療程比一比:分享試做 New Beauty Ultra V Lift Pro 無針埋線 V.S. Oasis HIFU 療程
瘦面對女人嚟講,真係稱得上係頭等嘅大事!試諗吓,同班frd影完相,個個塊面都尖到女神咁,唯獨係你一個塊面大過pizza,如果P圖又無可能叫班frd P埋一份架嘛,到時被人發現人地原圖直出,得你一個P咗圖,都咪話唔𤓓呀!
不過,包包面絕對唔係絕症嚟嘅,有得「醫」架嘛~講緊係「醫美」個「醫」呀~而家有好多美容院都有瘦面療程,話可以減走包包面,雙下巴,去水腫,做完之後包保塊面即刻尖10倍咁話!到底呢啲瘦面療程係咪真係work呢?相信好多女仔都好想知!今次我就分享一吓早排我試做嘅2個瘦面療程,睇吓醫美療程究竟係咪可以搞得掂包包面啦!
講一吓我自己嘅問題先,其實早幾年我塊面都唔係太肥,但唔知點解一過咗25歲,就發覺面皮鬆咗又dur咗,照鏡硬係覺得個樣老咗好多,有時影相打卡,都會見到個下顎線好似消失咗咁,面部輪廓腫咗好多……無論搽幾多瘦面精華,都好快打回原形,我自己又懶,唔係成日按摩塊面喎……所以先至諗,醫美療程用嘅能量勁咁多,一定比齋用護膚品同按摩更快瘦到面啦!
於是我上網睇完又睇,千揀萬揀,終於俾我揀到2個好似幾啱我嘅瘦面療程,而且2個療程都有得網上登記試用,於是乎,我就決定去試試,睇吓可唔可以K.O.我個包包面!
瘦面療程分享1. Oasis – 旋風式 HIFU 療程
我第一個去試做嘅,就係 Oasis Medical 嘅 HIFU 療程.HIFU 不嬲都係瘦面「首選」,好多女仔到咗一定年紀,覺得塊面唔夠firm,都會去做HIFU收一收塊面.
其實而家好多美容院都有HIFU,但點解我會揀Oasis呢個HIFU療程呢?原因好簡單,就係佢係大品牌之餘,仲會由醫生親自同你做療程!仲有Oasis最近推出咗第6代旋風式HIFU,比起上一代升級咗唔少,而且仲有試做優惠添~
記得我去到Oasis個陣,開始做HIFU之前,會有個顧問嚟同我傾吓偈,話係事先了解吓我有咩皮膚問題,再簡單咁講解吓Oasis嘅HIFU療程原理,同埋陣間嘅流程咁樣,就咁睇同普通美容院就冇咩分別咁~
之後顧問就帶我入一間房到見醫生啦~Oasis有一樣嘢好就係會由醫生親自進行療程,對客人嚟講,的確係幾放心嘅~聽人講做HIFU都幾痛吓,所以我都幾擔心醫生用部機打落嚟會好痛,於是我問醫生會唔會搽麻膏,不過醫生就話因為做HIFU係會入到皮下筋膜層,而麻膏嘅麻醉作用只限於表皮,所以做HIFU就算搽麻膏都唔會幫到幾多……至於過程痛唔痛,就要視乎每個人嘅皮膚狀況同受痛能力,一般嚟講,牙骹同近骨嘅位置,會比較大感覺~
說時遲那時快,醫生已經準備幫我打HIFU,佢先幫我係牙骹位攝兩舊棉花,隔一隔啲能量,咁打到落牙骹位個陣就會冇咁痛.醫生首先幫我用4.5mm嘅探頭開始打,4.5mm即係會入到筋膜層,亦即係SMAS.SMAS係脂肪同肌肉之間嘅薄膜,如果呢層SMAS開始鬆弛嘅話,就會令成塊面都dur皮啦!
第一下4.5mm探頭打落面係有少少痺痺痛痛嘅感覺,不過都叫做接受得到,唔會痛到標眼水咁囉~可能個兩舊棉花真係有啲用,打牙骹位個陣個痛感冇想像中咁大,之後打額頭同雙下巴就比較大感覺,一來可能額頭近骨,二嚟我個雙下巴好嚴重,所以醫生就較高咗個能量,不過對我嚟講,都仲係可接受嘅範圍嘅~
打完4.5mm,醫生會再轉3.0mm嘅探頭,全面打多一次.打完4.5mm之後,再打3.0mm嘅感覺細好多,的確係冇咁刺激~總括嚟講,全程都冇話覺得勁痛,勁唔舒服,打嘅過程大約20至30分鐘左右就完成,當休息一吓都幾好~
效果方面,剛剛打完會有少少拉提效果,不過HIFU療程一定要俾時間,等皮膚生返啲膠原BB修復一下,先至會有最佳效果~Oasis HIFU療程官方話大約2星期左右就會有最佳效果,咁我覺得瘦面效果係有嘅,不過要好仔細睇先見到效果,雙下巴都firm咗少少,dup低頭個陣望落都冇咁鬆.不過做完療程之後,牙骹位同下巴按落去會有少少痠軟感覺,大約2個星期就消失曬,雖然唔會好唔舒服,但我expect有感覺嘅話,個瘦面效果應該會再明顯啲……
瘦面療程分享2. New Beauty – Ultra V Lift Pro 無針埋線
試完Oasis嘅HIFU療程之後,坦白講有少少失望,不過講真呢啲HIFU療程如果唔係最高能量嘅話,真係要做多幾次先會好好效果~過咗大半年左右,我覺得係Oasis打HIFU嘅效果都消失得7788,於是又再開始搜尋一下有咩瘦面療程啱我做~咁啱個排興緊一種叫做「無針埋線」嘅treatment,於是我就決心搵間無針埋線嚟試試~
之後係Facebook見到New Beauty賣緊廣告,新推出嘅 Ultra V Lift Pro 無針埋線療程做緊promotion,只要網上登記就可以免費試做一次,比起之前Oasis要俾幾百蚊試做,New Beauty免費試做呢一點係好吸引!不過唔少人又會擔心「平嘢冇好嘢」,到底New Beauty會唔會係黑店呢?
身為「美容小先鋒」嘅我,當然要試一試啦!網上登記咗之後,好快就收到確認message,之後到咗Booking個日,上去舖頭show個message就可以~成個過程都好方便!
去到New Beauty之後,有位顧問好快帶咗我入間房,佢先幫我用部儀器做一個皮膚分析,雖然望落好似好簡單,但部儀器會完全show曬我面上嘅「瑕疵」,好似色斑,皺紋,仲睇到水分,膠原蛋白足唔足夠等等.之後顧問仲會了解吓我最想改善咩問題,好似我比較concern雙下巴,面部輪廓咁,佢就會suggest我可以做咩療程改善,同埋平日係護膚習慣上可以注意咩問題等等,呢part都至少15分鐘,可能有人覺得會多舊魚,但我反而覺得呢part可以幫我更加了解自己皮膚有咩問題,之後返屋企護膚都可以注意多啲嘛~
完咗呢part,當然就係入戲肉啦!顧問帶我去另一間房,交俾另一位治療師幫我做無針埋線.訓上床之後,治療師會同我簡單清潔一下塊面,再較好儀器度數之後,就會開始打落塊面度~無針埋線一共有3個探頭,分別係1.5mm,3.0mm同4.5mm,比起Oasis HIFU療程就多咗一個1.5mm,可以更加針對表皮真皮層~
New Beauty 無針埋線同樣會先由4.5mm探頭開始打起,同HIFU嘅方形探頭有啲唔同,無針埋線嘅探頭係筆形,一路打落面嘅時候,需要一路打圈,咁樣可以令到能量更加均勻咁入到面部底層~無針埋線嘅4.5mm探頭打落塊面到都無咩感覺,就算去到眉骨,顴骨啲位都好舒服,只係有少少熱熱地嘅感覺,唯一比較大感覺嘅係雙下巴,打個時有少少痠軟,不過好快就會冇咗~
之後就會轉用3.5mm同1.5mm探頭各打一次全面,打4.5mm已經感覺好輕微,其餘2個探頭更加可以話係冇感覺,3個探頭打完全面都只係30分鐘左右,之後敷返一個水分面膜就完成啦!
做完療程個吓,我覺得效果都幾明顯,下顎線拉返上去,虎紋位都淡咗少少,整體效果我都幾滿意!清理乾淨之後,就會有位顧問帶我去另一間房,同我大致講吓而家無針埋線有咩package同埋優惠,仲有會講吓返屋企之後,要點樣護理皮膚,成個感覺都唔hard sell,唔會一味chur住要我快啲俾錢,但因為我想睇多段時間睇吓療程個持久度,所以最後都冇買到任何plan,輕輕鬆鬆就走人lu~
至於無針埋線個持久度,New Beauty嘅顧問話大約2至3個星期,等膠原蛋白生出嚟,個效果就最好啦!咁每日我都有照吓鏡,影吓相,發覺雙下巴都真係Firm咗幾多吓!同朋友出去食飯,個個都問我點解塊面firm咗咁多!最重要係影相個陣,個下巴線條出返嚟,側面睇仲明顯,成個人即刻多返少少氣質!
總結:Oasis HIFU 定 New Beauty Ultra V Lift Pro 無針埋線療程好啲?
好啦~嚟到最後總結一下先,其實Oasis同New Beauty都係十分受歡迎嘅香港美容院,好多女仔都有幫襯過佢地架,而且佢地提供嘅美容療程都好多元化,有興趣嘅女仔都可以自己上網了解一吓~
講返今次去Oasis試做HIFU同New Beauty試做 Ultra V Lift Pro 無針埋線嘅心得先~Oasis嘅HIFU療程重點就係全程由醫生負責做,唔少人始終覺得由醫生做返療程,信心都會大啲~至於效果方面,我就覺得都有效果嘅,一打完Firming都幾明顯,不過之後2個星期都冇咩太大嘅變化,加上牙骹位都幾痠軟,所以應該要連續做多幾次,個瘦面效果先會更加突出~
另外New Beauty嘅 Ultra V Lift Pro 無針埋線對我嚟講就非常驚喜!本身以為無針埋線都會用返HIFU能量,做完出嚟個效果會同Oasis冇乜分別,但點知又唔係喎~一做完療程個吓已經有幾明顯嘅拉提效果,就算過咗2個星期,個瘦面效果都仲keep到,而且仲有越嚟越瘦嘅效果,不過同Oasis嘅HIFU療程一樣,無針埋線最好都要keep住做,先至維持到最好嘅瘦面拉提效果~
服務方面,我就覺得2間都差唔多,New Beauty比Oasis多咗一part療程前嘅皮膚分析,可以俾客人了解多啲自己嘅皮膚有咩問題,其實都唔錯~以性價比嚟講,個人就覺得New Beauty略勝一籌,下面就分享返我今次個評分啦(5⭐為滿分)~
見到個評分,相信大家都知我會推介New Beauty多啲啦~今次我放返我之前登記免費遢做無針埋線個條Link俾大家,唔洗錢架,大家有興趣不妨去試吓啦~


text:
欣澳站
欣澳站(粵拼:jan1 ou3 zaam6;英文:Sunny Bay Station)係一個港鐵站,喺香港新界大嶼山東北嘅陰澳打水灣填海區,2005年6月1日啟用,早迪士尼綫同香港迪士尼樂園3個半月.呢個站設有一個島式月台同埋一個側式月台,本站亦係港鐵第一個設有月台閘門嘅車站.
車站結構改
車站樓層改
車站大堂改
由於欣澳站只係一個轉車站,車站大堂除咗設有一個客務中心,售票機,增值機,八達通查閱機同幾部出入閘機外,並冇任何設施,因此車站大堂好細,站內並冇任何車站商店,只係喺1號月台與3號月台之間設有恒生銀行同埋中銀香港嘅自動櫃員機,以及喺月台兩邊設置廁所方便去香港迪士尼樂園嘅乘客使用.該站亦係前地鐵市區綫系統中,第一個設有閘內洗手間嘅車站.
車站月台改
欣澳站設有一個島式月台同埋一個側式月台,2號月台係側式月台,同車站大堂同出口相連,畀東涌綫往香港方向嘅列車使用.
1號同埋3號月台則共用同一個島式月台,1號月台畀東涌綫往東涌方向嘅列車使用,3號月台畀迪士尼綫往迪士尼方向嘅列車使用,該月台主要係東涌綫乘客轉迪士尼綫列車去香港迪士尼樂園.
而響欣澳站中間,設有2個後備島式月台,叫做欣澳應急月台(前稱陰澳應急月台),淨係畀東涌綫同機場快綫喺緊急事故時疏散乘客之用.
機場快綫路軌同東涌綫路軌分開,呢個設計嘅原意係畀東涌綫列車喺欣澳站停站嗰陣,畀機場快綫嘅列車超越.但係機場快綫列車通常喺接近欣澳站時減速,甚至喺欣澳站入面嘅路軌短暫停留,等東涌綫列車駛走.
由於欣澳站中間係緊急月台,東涌綫同機場快綫嘅路軌,因此設有月台行人天橋連接1,3號月台同2號月台,方便乘客由迪士尼綫轉東涌綫返市區.
欣澳站屬於開放式設計,月台冇冷氣,月台上得幾部涼風機降溫,因此夏天非常炎熱,而落雨更會有雨水由天幕同地面之間嘅空隙隨風飄入.另外,由於該站用開放式設計,不適宜安裝月台幕門,所以起嗰陣改用高度較低嘅月台閘門,令欣澳站成為全港首個採用月台閘門嘅鐵路車站,呢種月台閘門嘅高度大約係其他港鐵站幕門嘅一半(約1.5米).而為咗遷就迪士尼綫嘅列車設計,迪士尼綫嘅閘門矮東涌綫嘅大約1米.
車站出口改
欣澳站淨係整咗一個出入口,通往欣澳站公共運輸交匯處.呢個公共運輸交匯處原本設計喺緊急嗰時用,而家用嚟作往返愉景灣專線巴士嘅車站.
- A - 公共運輸交匯處
鄰接車站改
接駁交通改
愉景灣嘅管理組織香港興業開辦往來愉景灣,經愉景灣隧道,去欣澳站嘅專線巴士服務,編號為DB03R,於2005年9月17號投入服務,服務時間為每日0645-0115,欣澳站同東涌站一齊成為往來愉景灣嘅中轉車站.
大嶼山北部對外巴士線B5,由城巴營辦,來往港珠澳大橋香港口岸及欣澳站,經順朗路,北大嶼山公路及竹篙灣公路,部分班次亦繞經迪士尼樂園,乃配合港珠澳大橋啟用而開辦嘅接駁路線之一.
利用狀況改
由於欣澳站附近冇任何民居或旅遊設施,喺香港迪士尼樂園開幕同愉景灣接駁巴士通車之前,該站曾經幾乎無人用.而由於北大嶼山公路旁邊一段嘅機場鐵路係開放式路段,係睇車嘅好地方,所以吸引咗唔少鐵路迷利用欣澳站前往附近去影來往嘅列車.港珠澳大橋口岸接駁路線B5投入服務之後,都多咗人喺本站轉乘B5來往港九新界各區同港珠澳大橋.
車站歷史改
西部外走廊改
前港英政府落實興建香港迪士尼樂園度假區同迪士尼綫之前,早喺1989年《機場及海港發展計劃》曾倡議喺陰澳及竹篙灣起新貨櫃碼頭,新港澳碼頭及新鐵路西部外走廊,以配合香港國際機場搬去赤鱲角及發展大嶼山.
當時政府建議西部外走廊在陰澳設站,以便與機場快綫交匯,形成一個完善鐵路網絡,因此在機場快綫興建初期,早已在陰澳決定興建一個車站.後因政府將西部走廊(現為西鐵綫)嘅營運權交畀九廣鐵路,加上中西區青洲填海計劃否決及新貨櫃碼頭決定喺青衣島興建,使有關計劃一直擱置至今.
車站命名改
規劃初期,本站用當地「陰澳」做車站名稱,即陰澳站,由於迪士尼公司及離島區議會認為陰澳嘅「陰」字未能配合迪士尼推廣其歡樂形象嘅目標,因此迪士尼公司及旅遊事務專員向香港政府地政總署及地鐵公司要求將陰澳打水灣地區及車站名稱改做「欣澳」,以配合迪士尼樂園務求營造嘅開心氣氛.
地政專員經過區議會諮詢後,決定批准是次變更,更於2003年刊登喺香港憲報內.因此地鐵公司將車站正式命名做欣澳站(英文名稱由Yam O Station改做Sunny Bay Station),寓意一個充滿陽光與歡欣嘅地方.後來,地鐵公司又於2006年1月1日將原有嘅「陰澳應急月台」易名做「欣澳應急月台」.
呢次改名並引起部分市民及學者反對,認為呢次改名做欣澳係錯誤理解陰澳嘅原意,更以外國文化取替咗本地文化.[1]
上一站‧下一站改
列車班次改
參考改
- ↑ 〈葉蔭聰:為何陰澳沒有迎接迪士尼? | 閱報人〉. 《獨立媒體》. 2005-06-20. 喺2022-02-06搵到.


text:
近幾年娛樂圈愈嚟愈多星媽,準媽媽,仲有啲調理緊身體準備懷孕佗B嘅人妻們...無論係邊一個階段,「補身」都係好重要嘅.但唔代表個個都識補,究竟「點樣補身功效先最好」呢?
冇錯,就係補品嘅原材料啦!因為如果原材料質素唔夠好,補極功效都只會事倍功半.
最近,唔少星媽都會選擇飲滴雞精補身,到底滴雞精功效有幾好,有咩魅力令到咁多位星媽都咁鍾意飲呢?
滴雞精,換言之原材料就係雞,想滴雞精功效好,就要睇一隻雞高唔高質素同睇下點樣養!
就好似台灣元進莊呢間智能化雞舍咁,佢同一般嘅雞舍唔同,土雞嘅養殖方法十分先進,所有步驟都要一一記錄,嚴密嘅智能監控可以確保雞舍保持適當嘅溫度同濕度,務求令每隻雞都係健健康康.
可能有啲仲餵緊母乳嘅媽媽可能擔心飲咗滴雞精之後會收奶,但其實晨露滴雞精用嘅係90至100日大嘅「少爺雞」,不但冇激素,飲咗仲可以幫助媽媽上奶.
而佢哋嘅原材料土雞都唔係咁簡單,皮下一層啫喱狀嘅原來唔係脂肪,而係膠原蛋白.
如果用呢隻土雞嚟製成滴雞精,相信其功效營養價值會比一般雞隻製成嘅豐富好多!
最特別嘅地方係佢哋處理土雞嘅方法,首先會敲碎骨頭,再將原隻鮮雞入鍋,從而保留全雞精華,一滴都唔好浪費,所以晨露滴雞精功效有一定嘅保證.
由飼養,屠宰到加工都係一條龍,成個過程只需要三小時,確保新鮮製造,質量好滴雞精自然就食得安心又放心.
(全文完)


text:
專訪|陳潔玲為TVB捱壞身子:騷價平日日有工開,監製唔同你客氣
32歲的陳潔玲,2012年參選港姐並晉身十強.落選後,報讀了藝員訓練班.回望TVB的日子,陳潔玲曾領取最低工資出埠主持旅遊節目,又試過被雪藏,慶幸在年輕時遇上這些錯折,辛酸,令她比同年齡女生更成熟.
陳潔玲夥拍潘杰寧,黃天頤,樂宜主持ViuTV新節目《索女人妻ichi烹》,雖然話到明係烹飪節目,但陳潔玲坦然自己嘅家居技能為零,既不會使用罐頭刀,亦不會煮公仔麵.「我真係好忙,一出嚟做嘢就係TVB,日以繼夜咁做,離開之後開始自己做生意,煮飯對我來說係好奢侈.」訪問中,陳潔玲多次提到自己很忙,並解釋自己第一份工是TVB ,五年來日以繼夜的忙;離巢後,開始做KOL,經營party room ,令她更忙.回望TVB的日子,陳潔玲說全世界沒有一份工比TVB更辛苦.
唔需要同TVB講感情
「啲人成日呻老闆刻薄,刻薄得過我以前?我做幕前都可以畀28元(一小時),佢真係做得出,十集嘅節目,我去越南拍,嗰時我係新人,無任何bargain power,當下就算知道28元係有啲痴線,但都無得揀亦都無辦法.但我會記住呢件事,同自己講如果要有選擇的話,就要增加自己價值.同呢間公司係唔需要講任何感情,你有利益的話,開佢萬二元一小時佢都會照比.」對於老友林師傑早前自揭TVB的續約價只得萬二元,陳潔玲絕不感到驚訝.
外景通告負責擔遮
讀完藝員班後,陳潔玲簽的是全職藝員約,但她說的「價值」並沒有提高很多,反觀因為新人關係,騷價較便宜,所以日日有工開.「我嗰時係廉價勞工,兒童節目,旅遊節目,閒角都有得做,係真係唔怕無得做,每個月仲有兩,三萬收入,但捱到身體好差.」捱的同時,陳潔玲也當作是累積經驗,學多啲,基本上逢job必接,但亦有say no時:「強姦戲呢啲會避,同埋有期成日去迪士尼拍嘢,我係實習,導演,監製唔會客氣,一定係call最早收最遲,次次都係去曝曬,有次我仲要幫埋artist擔遮,呢啲都係會令你更加發憤.」5年合約,辛酸多於快樂,眼看身邊不少朋友開始做 KOL ,無論收入抑或自由度都對陳潔玲非常吸引,所以捱到合約期滿後,決心離巢.


text:
台場獨角獸高達係今個星期日就正式登場,一眾到場朝聖嘅粉絲們梗係要好好影低佢嘅英姿啦!到底可以係邊個角度影低佢嘅靚仔樣呢?一齊黎睇下啦!想睇一日行程嘅朋友
前文提要: (台場一日遊)獨角獸高達潮聖美食靚景全攻略
拍攝位置圖
1. 獨角獸高達正前方
最多人影嘅角度梗係獨角獸高達正前方,有埋Diver City同藍天做背景,影出嚟嘅高達特別高大威猛.(官方有提供拍攝服務)
2. 側面1
喺高達正前面順時針行往公園方向行,就可以影個更加立體的獨角.
3. 背面
經高達右邊嘅樓梯行就會到Diver City嘅平台,想影佢背面嘅朋友可以轉左行近大電視.
4. 側面2
影完背面,大家可以行反方向去到平台的另一邊,影埋佢嘅左邊.
最後送上嘅係食飯景點,大家係可以同飯之餘影相.但大家記得注意要消費先可以進入,餐廳喺不可以供大家出入拍攝啊.
Bonus1 餐廳食飯+觀賞高達 – APOLLO
如果THE GUNDAM BASE TOKYO係時候要醫下肚,嚟到台場睇高達點會咁快就夠喉,留係Diver City Tokyo Plaza對住獨角獸高達食埋個晏咁就perfect!6樓有APOLLO自助餐,入到去一路食一路全景對住高達真係好正!
Bonus2 餐廳食飯+觀賞高達 – 平城苑
提提大家,日間獨角獸高達會以獨角獸模式同大家見面,夜晚就會變身為破壞模式,日夜兩種模式,帶畀你兩種唔同享受,不妨喺台場玩一日,影晒日夜兩種唔同風格.


text:
Sleeping Dogs
港版《GTA》《Sleeping Dogs》夠激!
唔少遊戲都用香港做遊戲背景,好似早幾年賽車Game《GT4》,以及嚟緊10月推出的大作《Biohazard6》都加插 香港場景;但講到成隻遊戲都喺香港玩,睇嚟就只有今日正式面世嘅「港版GTA」《Sleeping Dogs》(中文名叫《香港秘密警察》),無論招式,動作都激過正版《GTA》,仲有好地道嘅廣東話「配音」,可以話係近期其中一款最有Noise嘅遊 戲!
Sleeping Dogs - 取材自賣座黑幫電影
《Sleeping Dogs》故事講探員沈偉為咗要搜集黑社會罪證,因而化身臥底從嘍囉做起,潛入社團搜證.最初主角要先得到童年死黨馬龍信任,由佢帶入社團,而背後接頭人 係督察潘卓,一步一步為社團立下「功績」以接近社團核心.橋段有啲熟口熟面?
原來開發小組除咗嚟香港做咗好詳盡嘅資料搜集之外,仲參考過多部香港賣座黑幫電影,所以玩玩吓發覺有啲似電影情節都絕唔出奇!
Sleeping Dogs - 街景像真 招式殘忍
遊 戲場景真係做得好真實,好似街道上嘅大型招牌,電話亭,行人天橋或者街市咁,都有九成似.至於遊戲玩法同《GTA》一樣,有好高自由度,為咗 要幫社團完成 任務,通街群毆隻揪,開槍亂掃又或者搶警車橫衝直撞都係基本動作,就好似試玩版中第一版,沈偉就要追足九條街衝上行人天橋,以一敵十赤手空拳 搞掂對手,論 刺激感,比起玩法同故事模式接近嘅《人中之龍》更強!
但係單單赤手空拳或者槍械駁火都未夠激,《Sleeping Dogs》可以使出更殘忍的手段了結對手,由掟人落垃圾桶,推人入大火爐以至用雪櫃門夾頭都有,玩落亦好有電影感!
Sleeping Dogs - 廣東話配音添親切
為咗提升遊戲的電影感,開發商更專誠搵來荷里活演員為遊戲配音,而且仲度咗唔少精警對白,總計對白長度有成兩小時.不過始終遊戲都係外國開 發,遊戲角色主要都係講英文,所以照計應該聽唔到「三年又三年」,「對唔住我係警察」等經典對白.
之但係主角間唔中都會講幾句廣東話,而且背景的NPC都係講廣東話,講嘢方式係傾向馬田史高西斯的《無間道風雲》,即係角色係會講粗口,講 法仲好地道,內容方面唔細講,玩家自己去領略一下啦!
由此證明資料搜集真係做得幾足,形神俱似!另外,無論邊個平台版本都好,香港特典版附送四個DLC內容,每個DLC都有唔同造型靚衫同武 器,招式等,不過大家幻想一下,有人喺鬧市着套少林裝(DLC下載包3)周街行都幾爆!
Sleeping Dogs


text:
天河南站
天河南站(粵拼:tin1 ho4 naam4 zaam6;英文:Tianhenan Station / Tianhe South Station)係APM嘅車站,規劃時期嗌過天河南一路站(tin1 ho4 naam4 jat1 lou6 zaam6;Tianhe Road S1. Station),喺天河區天河南一路嘅天環廣場西南邊;斜對面冇幾遠就係天河南步行街.呢個站重係喺成個廣州地鐵入面,唯一一個係站廳同站台之間,唔整扶手電梯嘅地鐵站.而喺呢度坐車嘅乘客係要靠四台𨋢先至可以出入口,重有呢個站嘅月臺好細兼好窄,出入口凈得去天河南一路附近.
結構[編輯]
樓層[編輯]
呢個站一共有4層樓嘅地下區域,其中地下1樓係站廳,有票務設施同客務中心,警務室;地下2樓同地下3樓係車站設備區同埋樓梯緩衝層;而地下4樓係APM嘅月台.同大多數嘅APM車站一樣,冇休息室響度.雖然站廳有廁所,但唔對外.
打掂[編輯]
打橫[編輯]
站廳[編輯]
呢個站嘅站廳喺天河區天河南一路嘅天宏廣場西南邊地底.喺免費區入面有售票機同客服中心,而收費區喺站廳嘅南間,而站廳同月台之間冇扶手電梯響度,凈係得4部䢂同月台接埋一齊.雖然話樓梯係可以同地下嘅月台接埋一齊,但凈係喺緊急情況(例如列車故障,隧道或月台發生火燭,乘客需要急救嗰陣)先至可以用.佢重係成個廣州地鐵車站入面,唯一一個站廳冇扶手電梯同樓梯接埋一齊嘅車站.加上呢個站嘅站廳同月台又細又窄,好明顯就唔符合中華人民共和國辦頒發嘅《地鐵設計規範》.不過廣州地鐵公司就話:「因為APM唔係地鐵系統,所以唔使遵守呢項規範.」[1]
月台[編輯]
呢個站有1個島式月台,喺天宏廣場西南邊嘅地底,但係睇落去好似個分離島式月台噉.因為大部份嘅站台空間俾站廳劃咗入去設備用房嗰度.
商舖同自助服務[編輯]
呢個站同大部份APM嘅車站一樣,冇商舖;但有1台民生銀行自動櫃員機響度,就喺收費區入面嘅警務室隔籬.
出入口[編輯]
呢個站凈得A唯一嘅出入口,同體育西路站唔相通,要去體育西路站嘅乘客一定要出站再行入天河城入面嘅地鐵搭車.
頭尾班車信息同配線圖[編輯]
車站歷史[編輯]
建設史[編輯]
喺2003年規劃緊嘅地鐵方案入面就出現咗APM嘅樣,嗰時嘅體育中心南站就係而家呢個位.而工程喺2006年6月30號開始施工,而工程一直去到2009年底先至搞掂.到咗2010年11月8號,APM通車之後就開咗呢個站[2].
出入口[編輯]
呢個站開通無耐凈開咗A呢個出入口,初期位置喺天河南一路嘅天河城東南角附近.直到2016年底,通去天環廣場嘅出入口正式開放,但地面嘅獨立出入口數量冇變到.
利用狀況[編輯]
由於呢個站隔籬就係1號綫同3號綫嘅車站,所以平時呢個站得好少人坐車,每日大部分時間幾乎都冇幾個人嚟呢個站坐車嘅.但係APM凈係行天河北同珠江新城中軸線嗰帶,啲人寧願揀體育西路站都唔揀呢個站去坐地鐵,除非係節假日都有啲人流吓,所以呢個站凈係得好少人去坐車.
不過喺出入口嗰度有掛咗嚿牌話呢度唔去體育西路站,費事俾乘客將呢個站嘅出入口同體育西路站搞亂.
攷[編輯]
- ↑ 1.0 1.1 〈广州APM被指存安全隐患〉. 新快报. 2011-04-12. 原著喺2013-12-25歸檔. 喺2013-12-25搵到.
- ↑ 廣州亞運開幕前將開通6條地鐵線[失咗效嘅鏈]


text:
12 JULY 2010 (MON)
三星期又好快咁過左,又係時候去私家做產檢,可以見吓小小豬啦!
入醫務所第一時間當然就係磅重,一上到個磅真係難以至信,因為係依三個星期我足足重左七磅,比起醫生定落嘅簡直係一個DOUBLE.嗰一刻我都真係唔知開心好定驚好,因為依幾個星期我都冇乜胃口,係我食少左嘢嘅情況吓都重咁多,好驚係有問題呀!
一見到醫生,醫生第一件事就話我重太多個情況唔太正常,話重太多係會唔健康,仲叫我飲食要小心啲(不過其實我一直都好檢點,都戒得好清啦).之後量血壓就仲驚,我平時嘅血壓都係好正確嘛,點知今次量到我上血壓有成125,都未試過咁高,所以聽到你都唔好話唔驚.最後醫生都留意到我都有腳腫情況出現,叫我按摩吓同多啲俾對腳休息,唔好行太多路.
同醫生傾完之後,就去照超聲波睇吓小小豬個生長情況,當然小小豬個生長情況都係好好,整體上大個左好多,同平時一樣佢嘅頭仔,肚仔同埋腳仔時都比預產期周數大,尤其係個頭仔,比預產期大成兩周,個位置仲開始向下移添.
醫生總括我個情況,佢話小小豬有機會比預產期早出世,仲寫定入醫紙俾我,叫我有乜事就即刻去醫院,仲提我要執定老佬袋呀.
嗰一刻個心情真係矛盾,如果小小豬自己選擇早出嚟,咁即係佢係健康,可以早啲見到小小豬當然係一件好開心嘅事,不過如果突然間作動,好驚會處理唔到,會好『論盡』嘛!
兩星期後就會去做最後一次產檢,到時再睇吓小小豬個情況,希望小小豬可以順順利利,健健康康咁繼續生長,係我地預定個日期出世啦!
雖然我都有啲擔心,不過我都會學會放鬆,唔好太緊要,因為咁都會影響都小小豬嘛!


text:
banking
其實Retail banking MT既prospect係點?
HKer
大家好 有幾個問題關於香港retail banking mt 例如hsbc rbwm (包埋rbwm digital?), scb ig果啲希望問下大家既意見:
1. 人工
起薪黎講 每間行既rb好似同各自既cmb都差唔多 而bonus聽講就應該少好多
但係之後底薪既升幅係咪都會少好多?完programme之後大約會去到幾多?
2. 工作性質
以我所知cmb/corp bank mt大多數都會落番rm位湊客
而rb mt可能就會做多啲product dev/ management, digital, marketing既野
唔知岩唔岩呢?rb mt會唔會都要落分行做分行rm跑數?
3. 前景
Retail banking mt有啲咩exit path?
除左係銀行之間跳黎跳去 其實而家咁多fintech野challenge傳統bank 各大fintech firm有無機會呢?
對retail banking了解唔深
希望大家可以解答下 唔該晒!
編輯於2022年06月08日
Anthony@OnMyGrad
高手高手高高手
Hello+HKer!!+唔好意思拖左你咁耐.無錯,升講人工.Programme後RM同non-RM喺bonus上絕對有分別,但亦無諗到咁有天淵之別,實際情況當然亦都係因人/performance而異啦.好難係到一概而論嘅🤔
其次,有關於工作內容同career+exposure,希望你唔介意我重新share番HSBC嘅example,佢可以講係最diversified架啦:
編輯於2020年05月21日
Xyz
其實做唔做到digital product或digital-related嘅嘢,都係睇你rotation會唔會去digital banking/transformation嗰function.但係如果rotate唔到去dbg,都唔緊要😂咁就要睇下你rotate條team會唔會有新嘅digital initiatives/products.如果有而你又有機會follow嘅,咁就恭喜你.
不過個role同responsibilities都唔同,如果你係dbg去follow個project,你啲skillset應該會technical好多.但係如果你係出錢嗰條team,即係俾initiatives嗰邊,咁你做嘅可能就只係mon住個progress同之後marketing嘅嘢,未必係一啲好hands-on嘅fintech/technical嘅experience
純屬淺見🙇🏼♂🙇🏼♂希望幫到下手
編輯於2020年05月22日


text:
立法會議員鄭松泰喺舊年提交立法會大會嘅「設立警員操守資料庫」無法律約束力議案,等咗半年終於排到尋日喺大會上辯論,但議案只花咗個多小時就極速完成辯論兼表決.點解立法會突然咁高效率?原來係一班議員唔專心開會,就連原本已撳咗發言掣要求就議案發言嘅議員都冇坐定定喺會議廳.主席梁君彥見會議廳內已經冇人發言,惟有進入表決程序.究竟邊個撳咗發言掣又走咗去?原來係議員容海恩(Eunice)喇!
鄭松泰喺議案表決後就話,明明眼見有九個議員排隊等候發言,點知喺金融服務界張華峰發言後,排喺之後嘅Eunice就唔見咗,而Eunice之後嘅議員亦唔喺座位,搞到冇人發言,要進行表決.佢又話當時有建制派知道甩咗轆,又驚唔夠法定人數,曾一度要求佢唔好記名表決,但就畀佢拒絕咗.
究竟Eunice去咗邊?佢話本身喺立法會大樓,已寫好講稿表揚警隊,但因為喺議員辦公室同歐盟嘅人員開會,所以冇為意會議廳情況︰「我諗住遲咗咪之後輪過,點知冇咗之後」,佢又話好彩個議案被否決咗,唔係好大影響.
而排喺Eunice之後發言嘅議員葛珮帆就大嗌「好嬲」,佢話講稿都寫好,喺張華峰發言時見到Eunice同議員林卓廷都排喺自己前面,計落每人七分鐘發言時間,都有二十分鐘先到自己,所以就去咗洗手間,點知喺洗手間出嚟,已經到鄭松泰就議案作總結發言,佢就冇份講喇,真係激死咁話.


text:
呢條大泡和無端白事貢出嚟,搞喎晒成單嘢!
(今集介紹TIBSLC希治閣式環境音樂, Dave Brubeck唯一一次四重奏變Trio, 又有Tuxedomoon阿Steven Brown個人大碟, 同埋Ry Cooder夾Taj Mahal唱藍音玩致敬)
國際億萬富豪秘密愛子的超透明聲音
TIBSLC
Hypertranslucent
曼徹斯特電子音樂新進廠牌講到明唔希望佢哋嘅產品只係為你嘅實體環境造配樂,反而係想締造一個新空間畀你去思考.佢哋上年幫德國萊比錫電音人TIBSLC推出首張大碟《Delusive Tongue Shifts – Situation Based Compositions》反應超乎想像,雙張LP高速賣晒.出自同一個錄音Session嘅第二彈《超透明》剛剛推出,名副其實用透明膠印,限量500張.咪住,個隊名TIBSLC全寫係International Billionaire’s Secret Love Child,個名咁很畸形,學證監會話齋,買之前你真係要了解佢啲音樂搞乜先囉.據唱片公司形容,大碟內嘅聲音比上一次雙唱片簡潔,係用黃昏城市入面唔同人生活嘅希治閣式偷窺快拍交織而成.有街道上嘅低頻襯底,本身帶有夢想能量同埋樂觀情緒,但八首歌名完全一樣嘅作品亦會喚起精神錯亂感覺,令人陷入生命中不能承受的輕的沉思.咁即係點?唔好我講,你自己聽.不過可以講一句,你唔好問我啲聲用乜嘢樂器雕出嚟.
佢上張碟嘅一首Nightmode:
拍檔累事?Dave Brubeck Trio唯一一次演出
Dave Brubeck Trio
Live From Vienna 1967
之前同大家講過,百分百正常人Dave Brubeck拍住不良嗜好瓣瓣齊嘅色士風手Paul Desmond真係唔知好嬲定好笑,不過佢哋嘅化學作用一直係經典.今次呢單嘢又係多得Paul唔少,話說1967年11月12日,以Dave為首嘅Quartet簽好約收晒錢要喺維也納表演.點知阿Paul臨上機之前嗰晚喺漢堡玩大咗而No Show!可能部分因為呢單嘢,呢個夢幻組合四人樂團就喺冇耐之後解散,你可以想像作為領班嘅Dave當日其實有幾嬲.好嘞,雖然得三個人,但收咗人錢點都要頂硬上.結果點?雖然嗰晚只係演奏咗六首歌,全程唔夠一個鐘頭,不過喺Dave嘅超級壓力下,佢哋三人組玩出特別編排嘅音樂,非單唔因為少咗個人有缺失,反而比四重奏更加玩出另一種動感同層次.唱片現場錄音入面嘅觀眾掌聲雷動,已經係最好證明.又唔信?自己聽:
Tuxedomoon阿棕先生近卅年首推個人大碟
Steven Brown
El Hombre Invisible
喺上世紀80年代初,Tuxedoomoon絕對係一隊意想不到係來自美國嘅後崩樂隊,佢哋無論風格同樂器演奏都非常獨特,齋睇佢哋高速移植歐洲發展,單單一首《In a Manner of Speaking》就先後有DM個Martin Gore同Nouvelle Vague翻唱,就大概估到咩料.樂隊孤高自我,核心成員Steven Brown更甚.佢一早厭棄美國污煙漳氣轉去歐洲發展,點知一次班機延誤會令佢突然愛上咗墨西哥,一住就住咗近卅年.你可能會覺得,無論佢個人甚至樂隊都好似唔係想搵食咁.事實真喎.Steven喺墨西哥瓦哈卡起屋定居之外,平日每周都會喺屋企定期搞古老電影播放會,仲搵埋啲唔同樂師一齊重新製作音樂現場演奏,總之好Feel為要.佢剛剛宣佈,推出近30年嚟第一張個人大碟《隱形人》.風格?基於上述咁閑適寫意嘅生活,你估吓會係點呢?佢除咗一手包辦曲詞,鋼琴,結他,Bass,色士風同少量管樂之外,又拉埋Tuxedomoon舊隊友Luc Van Lieshout幫手伴奏.唱片中心思想要講嘅就係咁多年來呢啲好基本好舒服嘅生活.仲想點呀喂?!
Resist (Official Music Video)
Dutiful Beautiful :
El Humbre Invisible ( Whole Album) :
七老八十Ry Cooder Taj Mahal向藍音前輩致敬
Taj Mahal & Ry Cooder
Get On Board
佢兩個喺美國藍調音樂以至流行音樂界享負盛名,兼且不時台上合作,唔講唔知原來識於微時.Taj喺1968年製作首張大碟時,已經搵嗰陣得21歲嘅Ry幫手彈結他.三年之後,兩個人更加入一隊叫做Rising Sons嘅樂隊,但錄好唱片點知最後冇得出,變成憾事.大家都七老八十 ,咁啱講起當年一見如故係因為彼此都咁鍾意聽Sonny Terry & Brownie McGhee,話呢對Piedmont Blues經典組合雖然一個盲眼一個高低腳,但係技藝超群至今無人能及.講得興起,決定徴用Ry阿仔Joachim屋企個大廳兼拉埋佢打鼓彈Bass,要錄一張大碟全部玩Sonny & Brownie作品咁話.就係咁,佢哋幾乎純現場錄音做咗十一首歌,話要令後世人知道前輩有幾巴閉,當然亦都包括佢哋自己喇吓話!
Cornbread, Peas, Black Molasses (Official Video) :
Hooray Hooray (Official Video) :
講咗咁耐,聽番首原裝Sonny Terry & Brownie McGhee嘅《Long Way From Home》.八單嘢畀你地聽,呢兩條友拍檔多年,不過其實好唔妥對方.台下從來冇偈傾,坐車搭飛機都要確保分開坐,一唔對路即刻走人.
Bonus Track :臨交稿突然諗起,好多年前阿倫柏加電影《天使追魂》入面,就搵咗Brownie McGhee飾演一名藍調歌手,兼主唱自己一首舊歌《Rainy Day》,呢首歌好聽到不能.


text:
話說上次玩完台場嘅VR發覺意猶未盡,知道池袋都有得玩VR,梗係即刻去試下啦!
經過一年翻新重新開幕嘅Sunshine City展望台「Sky Circus」除咗可以俾大家係離地251米嘅地方欣賞東京全景之外,佢仲加入咗好多唔同嘅玩樂元素.
佢總共分咗7個區域,每個區域都各具特色,其中最搶眼嘅就係近期大熱嘅VR裝置啦!即刻同大家介紹下.
1)Sky Circus Tent
一入場嘅時侯,職員會帶領你去到一個小劇院嘅地方,企係度欣賞一段4D動畫.係短時間之內感受天晴到落雨再到暴風雨嘅變化.不過由於呢度唔可以拍照,所以大家到時可以親身體驗下啦!
2)天空251
一離開劇院就會見到呢個充滿「波波雲」嘅地方.
其實你已經正式進入展望台嘅範圍,有好多唔同嘅觀景位置,仲有指示話俾你知唔同嘅景點分佈.
我地係一大早十點左右到達,相信如果係夜晚嚟睇嘅話,景色會更加靚.啱晒情侶上嚟Sweet Sweet睇夜景
3)鏡之世界「カレイドスケープ」
話明鏡之世界梗係有好多形形色色嘅鏡係度啦,自戀狂要注意,真係會忍唔住係咁照㗎,哈哈!(女仔係咁㗎啦
)
不過相信最多人鍾意亦最熟悉嘅就係呢個「哈哈鏡」啦!反正係日本減肥唔成功,唯有轉做極速增肥啦,肥肉就是這樣鍊成的
當你以為無咩野睇嘅時侯,再行前少少就會有職員帶領你進入一個小房間.裡面會有一連串嘅夢幻燈光秀俾你留影.時間大約幾分鐘左右,而最大嘅好處係佢會分流俾人入去,咁你影相之餘就唔駛驚俾人瘋狂攝鏡啦
見到好多人係度聞幅牆,我就行過去睇下啦,原來係七彩繽紛嘅萬花筒!對上一次睇萬花筒已經係好多年前嘅事,今次睇番唔知點解覺得好有治癒嘅感覺.
呢舊「光纖雲」掃落去唔單只有唔同顏色,仲會有聲出㗎.
而呢把遮,一開始我捉住佢嘅時侯以為咩都無.但隨住畫面變化,會突然好似落雨咁,你可以感受到把遮係度震動,好似親歷其境一樣.最抵死係,佢除咗落雨,仲會落音符㗎
4)Sky Bridge
終於嚟到最重頭嘅環節「TOKYO BULLET FLIGHT」同埋「SWING COASTER」啦!我係香港見到佢嘅宣傳短片嘅時侯已經好想玩.
「TOKYO BULLET FLIGHT」
玩法係帶上VR裝置後,再進入呢個發射筒入面,之後你就會開始係未來嘅東京街頭入面摸擬穿梭.職員仲特登問我,平時會唔會玩過山車,因為其實佢有啲似過山車,可能會有少少驚.而我嘅答案係…我唔玩過山車㗎
你會係東京入面嘅唔同景點穿插,好似玩到中途我就見到自己穿越雷門.因為佢會不停來回衝上衝落嘅關係,所以都有返一定嘅離心力,但對比真正嘅過山車始終都比較輕鬆.所以如果平時無玩開過山車嘅朋友,我覺得都可以挑戰一下.
如果真係好驚嘅話,就可以試下玩「SWING COASTER」.雖然佢都係類似過山車嘅形式,不過相對上就輕鬆好多好多啦!但時間所限,一定要我揀一個我就會選擇玩「TOKYO BULLET FLIGHT」多啲.
「TOKYO BULLET FLIGHT」同「SWING COASTER」都需要另外再購票,分別係600円同400円.而每張入場券只限玩每個遊戲各一次.當日我地唔好彩有一部發射機壞咗,所以要玩就差唔多要排一個鐘左右,不過鞦韆就可以即刻玩,所以大家要有心理準備啦!(可在遊戲區域旁購票)
5)Sky Party
嚟到最後一個遊戲區域,係呢度你可以體驗俾龍捲風捲走,同埋出雷電攻擊其他人.(我地就係度自High咗一陣
)
旁邊仲有影相位,係咪好似跌入咗漩渦咁哩
6)Cafe Quu Quu Quu
行到最後就可以見到呢個Cafe區域,裝修簡約,而最大嘅特色係你可以選擇窗口位置,咁就可以邊食野邊享受埋東京嘅全景.
Cafe入面除咗主食,仲有三文治同Donut呢啲輕食類提供,賣相都非常精美.
佢仲會不時推出期間限定Menu,好似我地去個陣就係呢個「帳篷咖哩飯」啦.
個人覺得係度玩完一輪如果攰攰地,係度點番杯野飲或者一份甜品嘆下,順便欣賞埋個景色都幾寫意.
7)Sky Circus Shop
入得嚟,又點少得佢嘅紀念品區域哩?商品類別都幾多,好似文具,零食,擺設,公仔,精品等等!而佢嘅商品亦都保持「Sky Circus」嘅夢幻特色,大部分都好「Bling Bling」同埋好可愛
臨走前你仲可以將自己係度影嘅相上傳到佢地嘅Facebook,大約兩分鐘就可以見到自己出現係上面㗎啦!
後記:其實我本身已經好鍾意池袋呢個地方,每次去親都一定會去Sunshine City,但上展望台就真係第一次.總括黎講都係一個非常唔錯嘅景點,唔只位置方便,而且仲有得睇有得玩.玩完仲可以落番商場繼續Shopping或者食個飯!
時間方面,如果只係純觀景,相信一個至個半小時都夠.但如果玩埋遊戲,因為要排隊嘅關係,可以多加半個至一個小時會比較穩陣.如果下次我再有機會上去,我希望可以係度欣賞夜景,感覺好浪漫,啱晒情侶啦
購票方法:
1)現場購票
你可以選擇係B1門票服務處購票,販賣時間為9:30-20:50.(由地下道行過嚟一入商場門口就可以見到
)
2)上網購票
你亦可以選擇網上購票
,先選定日期,就可以見到唔同嘅售票情況.
點選你所需嘅門票數量.
最後再可以你嘅個人資料,由上至下順序 1)你嘅名/Nickname 2)你嘅出生年月日 3)你嘅性別 4)你嘅電郵或電話 5)再次輸入電郵或電話
之後你就可以進入付款嘅程序,但留意番訂購後如果要取消將會收取100円嘅手續費.
票價:
以下為各類別票價.記住每張門票只可以購買兩款遊戲各一張.雖然現場都有遊戲券可以購買,但如果上網預訂開最好就買埋遊戲券,咁就唔駛驚到時無得玩啦
(Sky Circus)
地址:東京都豐島區東池袋3-1-1 Sunshine 60
時間:10:00-22:00
網站:http://www.skycircus.jp/chinese_t/index.html
「送禮物時間」
今次就準備咗送自己個心心…呀唔係,係呢個Sky Circus限定「心心糖」俾大家.未知幾時有假去旅行,未去到Sky Circus嘅朋友就可以邊嗒糖邊睇Blog頂住癮先啦
1. 讚好LikeJapan Facebook
2. 註冊成為LikeJapan網站
會員
3.瀏覽此博客文章時,點選左方的「分享博客文章」以獲得分享連結
4. 會員可透過各大社交平台及討論區分享連結網址,LikeJapan會統計每條連結的點擊次數,會員也可於博客頁面左方查閱點擊排行榜.
5. 截止時間內的分享連結點擊次數愈多,獲獎機會愈大.如有會員的分享點擊數目相同,將根據系統紀錄最快達到該點擊次數的參加者得獎.
詳細玩法亦可參考此頁
*如有任何爭議,LikeJapan將保留最終決定權.


text:
先講清楚,如果你係想帶寵物出黎玩的話,只有啟德跑道公園係寵物共享公園.而啟德郵輪碼頭公園係寵物不可進入的.
啟德跑道公園位於前啟德機場跑道的末端,係喺郵輪碼頭大樓外面嘅,好似下面張相咁.
呢度有個1.5公頃的大草坪比你帶小朋友或者寵物黎放電就啱晒,依家因為大家都無得去旅行,仲多咗黎人露營同野餐添,呢度24小時開放架.
而啟德郵輪碼頭公園係位於郵輪碼頭大樓既天台,兩個公園係獨立的.提提大家,呢個天台係睇唔到煙花的.因為有煙花時係會封天台的,而郵輪碼頭內嘅其餘地方都無位睇到煙花.
啟德郵輪碼頭公園 / 啟德跑道公園泊車泊邊好?
呢度暫時得一個停車場咁大把.記住呢度係唔可以泊車過夜的,夜點11前一定要離場.
1. 啟德郵輪碼頭停車場(按我導航)
雖然呢度得一個停車場,位又唔算好多,但係好多時佢滿咗都照比你入泊走廊的.另外,呢度價錢其實唔算貴,時租$10 / $15,價錢請參閱泊好先.唯一好處係有Tesla Supercharge.
2. 啟匯 Harbourside HQ 停車場(按我導航)
啟匯係一座新起嘅商廈,所以大量車位,時租又平,星期六日只需$10一個鐘,仲有日泊$60,你話抵唔抵先.不過呢度你唔會行去郵輪碼頭咁遠架喇,最盡你行去兒童醫院轉小巴或巴士去啦,車程都係4分鐘,是但一部巴士見車就上就可以.停車場價錢詳情請參閱泊好先.
3. 觀塘碼頭一帶
如果你星期六日去郵輪碼頭的話,仲可以考慮泊喺觀塘碼頭一帶,例如觀塘碼頭廣場停車場,振萬廣場停車場等.再喺觀塘碼頭轉渡海小輪去郵輪碼頭.船程只需10分鐘,每小時逢15分開出一班;回程每小時逢25分鐘由郵輪碼頭開出直達觀塘碼頭.渡輪詳情請參閱運輸署網頁.


text:
柴灣
柴灣(粵拼:caai4 waan1;英文:Chai Wan)係香港東區一笪地方,位於香港都會區範圍之內.香港政府法定圖則,定柴灣位於港島東,北面係杏花邨,西面係大潭郊野公園,南面係石澳郊野公園,東面係海傍.政府嘅規劃,柴灣分區包括杏花邨同埋小西灣.
地名來源改
柴灣係喺鯉魚門外灣,係香港島至東嘅谷地.由於三面環山,加上水源夠,所以盛產木材.木材可作柴薪之用,所以海灣名為柴灣.十八世紀開始喺道聚居嘅客家人,就喺呢道獲取柴薪.
柴灣之名,大清已有.但舊時柴灣亦誤稱「西灣」,皆因「柴」嘅客家話,同「西」嘅廣東話,個音幾似,加上當時嘅英文名,亦譯成「Sai Wan」,不明所以嘅譯師,錯譯爲西灣.家下亦有留有西灣墳場之名.後尾柴灣嘅地名改返正,但柴灣以東嘅小灣,「小柴灣」就,就一直稱為「小西灣」.
1950年代,港英政府開發柴灣.部分人誤會「柴」字唔吉利,建議改為「翠灣」,但後來除咗翠灣邨用「翠灣」之外,成個社區也都柴灣作地名.
人口資料改
根據政府二〇〇一年人口普查,柴灣人口約十八萬七千人.同香港島其他區域一樣,柴灣區住戶,每月收入中位數,多過全港中位數,而教育水平,亦高過全港平均,睇得出柴灣居民嘅生活水平,比全港平均好.此外,香港十八區之中,柴灣歸入東區.呢區家庭住戶每月收入中位數,排全港第三,喺中西區同埋灣仔區之後.
歷史改
柴灣一帶相信早喺大宋年間,就有人住.當時來往浙江,福建同埋廣州之間嘅船隻,有時會喺柴灣上岸攞水.
大英初得香港島之時,柴灣原居民,係客家人.佢哋係大清海禁之後,解禁後鼓勵搬入.自十八世紀初,有客家人由新安搬過來,建村定居.客家人習慣以自己姓氏叫村,例如姓羅就叫羅屋.柴灣原有六村,羅屋,成屋,藍屋,陸屋,西村同埋大坪村,都係客家村.羅屋哋係喺乾隆年間起.按一八四一年嘅人口普查,柴灣人口只有卅人,到咗一八九一年增至二百零八人.當地居民以捉魚及務農為生,亦有部分村民以燒灰為業.
各村落因城市發展而相繼消逝,羅屋民俗館就係柴灣僅存嘅古村屋.
一八四三年,英軍喺柴灣立軍營,但軍人紛紛染熱病,軍營就搬去高地,卽係家下鯉魚門渡假村.附近起炮台,手握鯉魚門,以防敵船入港,家下係香港海防博物館.
時至一九二五年,香港童軍喺現時柴灣公園附近,起咗香港首個童軍營地.
一九五一年,香港政府立柴灣平房區,為和平之後,大量來港嘅唐人留安身之所,呢個卽係興華邨嘅前身.一九五九年,柴灣拆鄉村,起徙置大廈廿七座.一九六八年,柴灣人口大增至八萬人.到咗二十世紀七十年代,柴灣起咗好多工廠大廈,令柴灣變成新興工業區.
柴灣最初嘅公共屋邨有柴灣邨同埋興華邨一期,但呢兩條邨已重建或重新發展.
一九八八年起,多個園林同埋樓宇相繼落成.
發展改
十九世紀,軍事以海軍主導,所以當時嘅英國人,揀咗中西區作為維多利亞城,而柴灣喺香港島東部,近海邊而離城又遠,有海盜之虞,鯉魚門外,無險可守,所以到二十世紀上半葉,柴灣仍爲落後.直至第二次世界大戰打完,香港重光,香港政府,為咗處理好當時居民嘅居住及就業問題,於是仿效英國工業革命帶動經濟嘅做法,喺柴灣設立工業區,起埋公共屋邨,令人民安居樂業,官員將公共房屋命名為興華邨,個名語帶相關,一係興盛繁華,一係興盛中華,但家下已無得稽考.
二十世紀九十年代,香港政府着力改善住屋及公共設施,包括公共屋邨,居者有其屋,以及同埋批地起私人樓,應付市民嘅唔同需要.
土地用途改
柴灣區面積六百一十一公頃,當中綠化,自然同休憩地達三百零七公頃六,佔全區面積一半.按用規劃分,綜合發展區有一公頃六二,商住混合三公頃〇四,甲類往宅地七十二公頃三一,工業地十四公頃五四,政府,機構及社區用地則有七一公頃〇七,休憩用地十九公頃九四,其他指定用途九十公頃〇八,綠化地帶一百六十六公頃三五,海岸保護區五公頃八八,郊野公園一百一十五公頃四三.
柴灣公共空間休憩用地,有十九公頃九四,大型嘅有柴灣公園,永泰道公園,小西灣海濱公園等,園內有唔少外地植物,畀人觀賞.
未來發展方向改
根據香港政府規劃,柴灣會越來越少工業污染,由商貿所取代.
主要物業改
私人屋苑改
居屋屋苑改
公共屋邨改
大型商場改
工業大廈改
治安改
喺東區尤德夫人那打素醫院附近有柴灣警署.
醫院改
設有東區尤德夫人那打素醫院,方便香港島市民.
巴士車廠改
柴灣擁有香港島最大規模嘅巴士車廠.以前柴灣係中華巴士最重要嘅地盤,成間公司嘅重心基本上都喺柴灣,即使1993年中巴冇咗26條路線,柴灣呢個中巴基地依然未受動搖.到中巴專營權結束後,大部分柴灣巴士線都改由新巴接手,而新巴亦同中巴一樣喺柴灣建立大本營.而城巴俾新巴嘅母公司周大福收購後亦隨即喺柴灣設廠.
區內文化遺產改
著名地點改
交通網絡改
柴灣擁有完善道路網同埋鐵路網,港鐵喺柴灣至杏花邨一段係香港島唯一一段地面鐵路.
主要交通幹道改
公共交通改
- 港鐵
- 巴士
- 小巴
- 以上只列出全日行走嘅巴士及小巴線.
- 通宵小巴:44M,61
- 通宵巴士路線:N8,N8P,N8X,N118
交通發展史改
1950年代,柴灣居民除咗搭白牌車出外,唯一對外交通就係搭當時第一條柴灣區嘅巴士線8號去灣仔碼頭.
到咗1960年代,隨住柴灣區開發,巴士公司開辦一啲來往柴灣與同埋香港島北岸各地嘅巴士線.
1980年代,東區走廊同埋地鐵(家下港鐵)港島綫相繼落成,柴灣區唔使齋靠柴灣道前往香港島北岸各地,此外,為舒緩現行柴灣同埋小西灣往來太古城中心同埋東區海底隧道交通噪音問題,當局已經計劃喺2009年4月展開嘅東廊第三期防音路面工程,預計2012年6月完成.
學校改
柴灣有多間中學,小學,特殊學校同埋專業學院.
- 中學
- 特殊學校
- 專業學院


text:
嚟到英國,我哋一家人最大娛樂係乜? 當然唔係去行街, 飲茶食飯啦.都唔係睇戲,唱K啦.其實就係行超級市場.
其實一到埗,我哋就畀朋友帶咗去 High Street 行街街.初時以為佢會帶我哋去 Shopping 食嘢,點知……. 原來係去超級市場.中超,Sainsbury’s,M&S,Morrison,仲有幾間家品店.佢清楚晒邊間啲乜嘢抵買,邊間賣嘅肉類新鮮好食,邊啲貨品要等佢特價先好買.佢當然話要知慳識儉,唔好買貴嘢做水魚.介紹咗一輪之後,一條 High Street 居然會有咁多超級市場,我哋嗰日只係行咗幾間.第二日另一個朋友又帶我哋去 Tesco ,真係大到一個點.不過俗語有話,高處未算高,當我見識埋 Costco 之後就真係嘆為觀止,成個貨倉任你行,家庭電器,家庭用品,蔬果,肉類,酒,BB 用品,衣服,總有嘢你會啱.不過 Costco 英國入會有規限,要專業人士先可以申請.我哋嘅職業唔喺佢個 list 裡面,所以申請唔到做個人會員,只可以做 online member.顧名思義 online member 只可去網站購物,但網站啲價錢又貴過落 shop 買,點解咁㗎... 唯有諗下計點可以申請做到會員先得.
呢度嘅超級市場大部分都可以申請入會做會員,入會有乜著數?隨時有會員特價優惠囉.又或者購物儲分當現金駛.我哋差唔多間間超級市場都有申請做會員,全部都用同一賬號去買嘢,咁就唔會分散投資,可以集中儲分啦!呢度大部份嘅會員咭都可以掛落去 Google Pay 度,咁樣老婆自己出街都可以照用同一張會員咭,好鬼方便.估唔到嚟到英國,申請得最多嘅居然係會員咭.
雖然大部份嘢都可以喺超級市場買得到,有啲原本喺惠康百佳買到嘅嘢,你以為呢度都有,咁就大錯特錯了.例如我哋一家都喜歡飲嘅罐頭粟米湯,呢度唔係咁易買得到㗎.搵過其他牌子,都只係得磨菇雞湯,Tomato Soup…… 家樂B 薯片只有少部份超市有售,我最愛嘅 Pizza 味薯片當然無啦!呢度嘅超市真係有好多間,但係每間都總有各自特色.近排比較有興趣去得多嘅超市就係窮人恩物 – Lidl .呢間超市啲價錢普遍平過其他,價錢平係咪會將貨就價?哈哈,我又唔覺得係喎. 佢哋所賣嘅肉類都好好味,同款1 Loaf 麪包又平過其他超市,總之就係平價得嚟有質素啦!屋企附近又咁啱有間 Lidl ,真係方便.
呢度嘅超市仲有一特色,例如 Sainsbury’s,Lidl,co-op 某啲分店如果你自助形式 check out 時,你 scan 完貨品個 code 後,要將件貨品放喺隔離個貨物格,其實呢個格用途就係磅重.例如你買咗洗衣液,你如果唔放去隔離個格,佢係唔會畀你 scan 第二樣嘢.而且佢會磅一磅你件貨物,究竟同你嘟嗰樣嘢係咪差唔多重量.如果唔一樣,螢幕就會出告示.Ok 符合重量嘅話就可以繼續 scan 第二樣嘢.記得,唔好諗住磅完就拎起放入購物袋,佢一見重量無咗,螢幕即時又再出告示,叫你放返低.佢嘅計算係會叠加上去,直到你嘟完晒所有嘢之後,畀埋錢就可以將啲嘢放入自備嘅購物袋.不過次次咁 scan 完先放入袋咪好鬼慢?阻鬼住晒後面排隊嘅人?原來,隔離啲人係會一早放定個購買袋喺個格度,scan 完一樣嘢就放入袋,咁就真係畀完錢就可以拎住個袋走人,快!!
另一樣嘢就係由於大家去親超級市場都會滿載而歸,所以大部份超級市場都會提供停車場,仲係免費泊車嘅添.不過大家要留意,每間超級市場提供免費泊車時間都有唔同,落車時記得望望究意呢間可以泊幾耐啦.如果唔係一過時,你收到嘅泊車費可能高達£80 – £90 ,收費都幾嚇人.
頭先講咗咁耐,都係講緊啲英國超市,有無華人超市?當然有啦.喺我住嘅附近 Croydon 就有一間好大好出名嘅榮業行.間 shop 又係勁大間,當然無 Costco 咁大啦.你隨便入去打個轉,睇下嘢,買下嘢,真係會用咗你一個鐘嘅時間.我喺呢度撞到好多香港人,而大家都會買香港制造嘅出前一丁,點心,同埋啲花雕,紹興酒之類嘅嘢. 因為英國超市無咁多呢啲調味料,香港人又出名為食,嚟到呢度又唔多出街食飯,個個都留喺屋企煮餸食飯,日練夜練之下,個個都變身成為廚藝大師.
仲有一樣嘢,其實大家都可以透過 TopCashBack 網站去購買 e-coupon / e-gift card,有回贈之餘,你哋仲可以用呢啲 coupon 買嘢,變相有折扣啦!好似 Morrison 為例,你買咗張 £30 嘅 e-coupon,如果今次買唔晒,餘額係可以留返下次再用,真係幾好㗎.
如果未登記做 TopCashBack 會員,可以透過以下 referral link 去登記註冊.咁你同我都會有回贈.你登記咗做會員之後,就可以叫親朋好友去用你條 referral link 登記,咁你同佢又再有回贈啦!


text:
產品經理要識嘅資訊科技知識 Tech skills for product managers
Project Manager項目經理就聽得多喇,咁產品經理(Product Manager)又係乜呢?佢哋係一件新產品由研發到推出市場嘅負責人.產品經理負責提升產品嘅質素,研究產品喺市場上嘅定位,分析市場調查嘅數據,總之產品由設計到生產到推出市場都係由佢哋負責嘅.
項目經理同產品經理最大嘅分別就係:產品經理係決定產品要向咩方向發展,而項目經理就係確保產品真係向決定咗嘅方向發展,而且監察住所有做出嚟嘅嘢都符合本身原定嘅時間表同埋預算.
產品經理最重要嘅職責就係扶持一件新產品推出市場.以下嘅幾樣科技知識,產品經理一定要識!
數據採集及分析
喺設計一件新產品之前,最重要係要搵出新產品喺市場嘅價值.究竟市場係咪真係有呢個需求呢?做咗個產品出嚟有冇人買呢?市面上有冇其他類似嘅產品已經推出左呢?產品喺首階段推出後,或者要搵一堆用家試用,又要收集佢哋嘅用後感,究竟產品係咪切合佢哋需要呢?產品係咪有效咁樣做到佢應該有嘅功用呢?最後,當產品正式推出市面後,亦要做好多跟進嘅市場調查,不斷提升產品喺市面上嘅競爭力.雖然作為產品經理,你係帶領一組人幫你完成以上種種,但所有資料同數據分析嘅知識你都一定要熟悉,先至可以帶領一組人有效咁將產品推出市場.
而且,分析數據需要用上大量唔同嘅軟件,產品經理對數據分析軟件嘅認識亦都會直接影響佢工作嘅效率.
樣板製作
產品經理唔係工程師,唔需要識得點樣整一個電子產品出嚟,但產品經理作為一個工作小組嘅主腦,必須要認識樣板製作嘅原理同過程.產品經理必須要喺成個過程中以明確嘅方向帶領團隊,並且可以清楚咁指出每一個樣板有啲乜嘢要改善,所以就住唔同嘅產品,產品經理都需要有唔同嘅知識.
測試技巧
產品經理做嘅所有決定都需要有充分嘅理據支持,除咗以上嘅數據分析同採集嘅技巧得來嘅數據,產品經理更加要喺市場上用唔同嘅測試技巧試水溫,採集更加多嘅數據.
編程技巧
同製造產品嘅知識一樣,產品經理未必需要真係識得寫程式或者審視程式,但係產品經理一定要明白所有程式運作嘅原理.試諗吓,如果有軟件出錯,或者因為軟件嘅漏洞而令到產品有瑕疵,產品經理如果完全對編程知識一竅不通,就好難講出產品有啲咩問題,亦都好難同工程師溝通.所以產品經理亦都一定要有基本嘅編程知識.
因為軟件嘅漏洞而令到產品有瑕疵,產品經理如果完全對編程知識一竅不通,就好難講出產品有啲咩問題,亦都好難同工程師溝通.所以產品經理亦都一定要有基本嘅編程知識.
同所有公司入面嘅帶領者一樣,產品經理都係一個要同唔同隊員溝通嘅角色,所以產品經理必須要有高嘅理解能力同溝通能力,先可以將一間公司唔同嘅零件適當咁擺埋一齊,再帶領大家好好咁運作,將產品由想像入面帶到市場嘅尖端.


text:
情人節分手並唔係咩新鮮事,如果對方要分手,唔理你生日定聖誕節,都係會分手.
因為分手從來都唔係當日先決定,而係節日前早早已經考慮過.
當日常生活日積月累嘅「不滿」,「唔夾」,「衝突」到達難以忍受嘅程度時侯,就會萌生分手念頭,而選擇節日去提出分手,只係普天同慶節日氣氛之中,真係再難以同你一齊笑住地過.
所以,唔應該問「點解情人節要同我分手?」,反而應該係「點解對方要同我分手?」
最記得上年情人節,有個男仔whatsapp我地傾感情煩惱,原來佢被分手了.情緒當然失去控制,負面情傷亦在所難免.我可以做嘅,就係聽佢呻下同回憶佢依段已失去嘅感情會為佢將來帶來點樣嘅成長.
我成日都會講:「分手固然傷心,但一定要知道分手背後原因,避免將來有新一段關係時重覆犯錯.」
個男仔分享佢個故事,原來對方喺交友apps識,一開始唔抱有期望去同個女仔展開對話,但發覺傾傾下好似咩都好夾咁,久而久之,就正式開始咗.
但原來一切都係假象,因為佢地所謂嘅「夾」只係網上,到真正現實見面相處多咗,開始出現衝突磨擦,個男仔深知段關係出現問題,但一直無力修補,最後眼白白望住段感情分手告終而唔知道發生咩事.
當時我分別問咗佢個性格同女友係點,發覺二人本來就係屬於兩個世界嘅人,衝突在所難免,相處亦會比一般情侶困難大,但可惜當時未能具體同佢分析,未能比佢及時修補段關係.
「我好唔好同佢提出復合要求?」個男仔問.
其實提出復合前,一定要認真考慮今次分手原因,如果唔係夾硬復合只係二次傷害.要知道分手原因外,仲要知道自己喺一段關係入面屬於咩角色,先可以了解自己之餘,亦可以了解對方.
直到今日,大家終於以透過我地uTouch所製造嘅《ReBOT》,透過實境故事話你知交友時遇到嘅抉擇,最重要係,入面有測驗可以比你自己你喺一段關係入面,屬於邊一類人,我地會比建議你點樣經營一段關係,從而減少磨擦.
如果做完之後想搵我地傾下,入面都有whatsapp 提供.
《ReBOT》親密關係鑑別程式
平台:Telegram
Telegram Bot名稱:@utouchreBot


text:
約櫃
約櫃(希伯來文:אָרוֹן הָבְּרִית)係古代以色列民族嘅聖物,「約」係指上帝同以色列人所訂立嘅契約,而約櫃就係放置咗上帝同以色列人所立嘅契約嘅櫃.呢份契約,就係由先知摩西喺西乃山上從上帝得嚟嘅兩塊十誡石板.
聖經記載[編輯]
關於約櫃嘅尺寸,樣式同裝飾,聖經《出埃及記》裏面有詳細嘅記載:
有關約櫃嘅律法[編輯]
當以色列人喺曠野度流浪嘅時候,約櫃一直都放喺會幕嘅至聖所度,直至所羅門王喺耶路撒冷興建聖殿為止.
約櫃係以色列人嘅聖物,象徵著耶和華嘅臨在,根據摩西律法規定,只有作為祭司嘅利未人先至可以抬摃約櫃,但係任何人都唔可以觸碰約櫃.根據《聖經》記載,烏撒喺運送約櫃期間違反上帝嘅律法,擅自觸碰約櫃而被擊殺.
離開聖幕[編輯]
喺撒母耳先知嘅日子,示羅嘅遭遇令到以色列人嘅宗教感情大受打擊.佢哋誤以為神聖嘅約櫃可以拯救佢哋,保護佢哋唔會俾非利士人擊敗.因此佢哋將約櫃從放置喺示羅帳幕嘅至聖所度攞出嚟,由大祭司以利兩個作惡祭司嘅仔,將約櫃帶到戰場上.非利士人同以色列人打仗,但係約櫃唔單止冇保護佢哋,而且因為違反耶和華嘅律法,以色列人被擊敗,有三萬以色列士兵被殺,更加唔好彩嘅係,約櫃落入信奉異教嘅非利士人手中,以利兩個做祭司嘅仔,何弗尼同非尼哈,都係戰場上被殺.當大祭司以利知道上帝嘅約櫃俾人搶走呢個不幸嘅消息之後,佢即刻暈倒頭落地,結果折斷頸骨而死.以色列人繼續受非利士人所壓迫.但係崇拜偶像嘅非利士人後嚟因為飽受災禍打擊,而將約櫃送返以色列嘅境界伯示麥,因此約櫃被送往基列耶琳,象徵耶和華上帝同在嘅約櫃,停喺基列耶琳有二十年咁耐,冇立刻返到示羅嘅神聖帳幕之中.
返到耶路撒冷[編輯]
大概70年以後,大衛嘗試從基列耶琳運送約櫃去耶路撒冷.當時約櫃放喺牛車上,烏撒同佢兄弟帶路.根據聖經記載:「到咗拿艮嘅禾場,因為牛失前蹄,烏撒就伸手扶住上帝嘅約櫃.耶和華嘅怒氣向烏撒發作;上帝因為呢個冒犯喺嗰度擊打佢,佢就死喺約櫃嘅旁邊.」幾個月之後,大衛按照上帝指定嘅方式運送約櫃,由利未族哥轄人扛抬住送到耶路撒冷,呢次一路都順順利利.
約櫃消失[編輯]
耶和華透過耶利米發出警告,佢會對待耶路撒冷好似佢對待一度得享殊榮嘅示羅一樣.因此巴比倫人喺公元前587年將耶路撒冷摧毀.甚至所羅門王所建造有約櫃設喺其中嘅聖殿亦都夷為平地.約櫃本身就消失蹤影.災難臨到示羅之後,非利士人容許以色列人留喺當地.但係喺新巴比倫帝國毀滅咗耶路撒冷同當中嘅聖殿之後,佢哋將大部分劫後餘生嘅猶太人放逐到遙遠嘅巴比倫成為巴比倫之囚.剩低嘅少數猶太人亦最後發生恐慌而逃往埃及.呢件事令到整個猶大地區淪為無人居住.
約櫃嘅下落[編輯]
損毀講法[編輯]
聖經冇提到約櫃嘅去向,好可能喺新巴比倫王國攻佔耶路撒冷之後將佢破壞.但係,公元1世紀嘅猶太歷史學家約瑟夫認為,約櫃喺公元70年猶太戰爭嗰陣,連同聖殿一齊俾羅馬帝國軍隊毀滅.
埃塞俄比亞擁有講法[編輯]
有傳說指有人將約櫃偷運出耶路撒冷,據講而家存放喺埃塞俄比亞阿克蘇姆市嘅聖瑪利教堂.
發現頻道曾經派攝製隊前往埃塞俄比亞,追尋消失咗嘅約櫃,不過當地嘅教士一直都唔肯畀攝製人員去睇.因此,約櫃係咪仍然存在,到今日依然係一個謎.


text:
住咗深水埗咁耐都唔知道原來有個咁大既通州街公園喺附近,不過我都唔太建議大家嚟,因為...
通州街公園就喺玉石巿場隔一條馬路對面
呢個公園唔係太近港鐵站,所以一定係少D人
公園咁大所以一定有幾個波地
近港灣豪庭千色店入口有個小賣部
公園內設施都好足夠
在打韆鞦區可以望見對面玉石巿場
打咗大半個鐘韆鞦之後,我哋就再周圍行吓,好似石硤尾公園咁,有個兩層高的通道圍住置中的瀑布小涼亭
天氣好熱,真係有個小瀑布感覺涼爽D
咦,原來呢度都有個勒杜鵑花隧道,不過就短咗D! 哈~ ~
公園裡面既樹都唔後生喇
再向裡面往前行仲有小橋流水,有D似荔枝角公園嶺南之風,一個人都冇都幾舒服
開始要講吓點解唔建議大家嚟,因為一邊行一邊會見到好多露宿者的地盤,可能就係少人的關係,政府又監管不力 (仲會聞到有少少臭味)
呢個湖唔知係污糟定.....點解咁黃既? (我諗緊可能係露宿者每朝喺度刷牙洗面)
呢個似亭非亭係乜東東,坐喺裡面都係無遮無掩
行到公園的盡頭,一個迴旋處沿路轉番出去
不過公園都有可取地方,好多唔同植物種咗喺度(不過帶住小朋友就要小心D唔好似佢哋周圍跑)
D水真係好黃喎....
公園的另一邊都有兒童玩樂設施
中途都見到有其他家庭嚟散步,都唔係真係咁得人驚既...(不過有件梗恐怖的事要同大家分享)
就係呢個公廁,如果人有三急,大家千祈要忍一忍,情願過去對面千色商場.
因為我同哥哥去廁所既時侯,見到有一兩個道友喺度打針,嚇死我呀!!!!! 仲見到有一兩滴血喺裡面(唔係話歧視,因為佢可以去其他地方慢慢攪,所以真係要小心,如果不幸被感染就大件事)
之後我哋就急急腳快D離開呢度,入去千色嘆冷氣Shopping好過
Photo by CANON 5D Mark IV, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 4分


text:
「人際」
相信好多人都會聽過「識人好過識字」嚟句說話,但係淨係識得人多就得?非也!因為就算你識得人多唔代表人哋會記得你.通常人哋記得你都不外如兩樣嘢,一係你有某啲過人之處或者價值,一係你就有得罪人多稱呼人少.不過好多時人際關係又唔一定只係停留係利益嘅層面,而嗰啲人脈先至係最緊要,因為最起碼大家唔會去計算自己嘅利益.只不過係人生入面又會有幾多個嚟啲人存在?
「關係」
有啲人覺得係大公司做嘢只係打一份工,但係如果有機會去接觸唔同層面嘅人,其實嚟個先至係最大嘅得著.而當中如果可以建立一定嘅人際關係嘅話,相信嚟個會係最大得著.同唔同嘅人處事,不論係自己嘅團隊或者係客戶,其實最終你想人哋點樣記得你?無可厚非當然係自己嘅能力,因為如果得到唔同層面嘅人認同你嘅話,相信相隔幾多年都好,人哋都會記得你!
「幸運」
老實講自己都算幸運,因為工作嘅原因,係咁多年嚟認識咗唔同國家同唔同公司嘅人.有啲到咗今時今日都依然記得我,而且仲有一啲保持一定程度嘅聯絡.所以係大公司做嘢唔一定「人走茶涼」嘅.當然唔到最後一刻自己都未必會用嚟啲人際關係,只不過猛虎不及地頭蟲,有時有啲嘢都真係需要其他國家嘅人脈先至可以掌握當地嘅情況.如果想開拓其他市場嘅話,嚟啲人脈真係唔可以少得!
Also published on Medium.


text:
一年兩度日本模型盛典 冬季場喺2月7日舉行咗,場外有COSPLAY睇之外,場內主角模型亦非常觸目.Wonder Festival 係世上最大模型展之一,除咗有模型展出之外,Wonder Festival 本質其實係同人模型即賣會.
雖然個人身分模型原型師都可以申請擺檔,賣吓自己手作模型.但要係唔係有熱誠,有技術就有位㗎,事關呢啲手作模型都係涉及二次創作,要事先同版權持有人申請當日版權許可,批咗先有個檔口,同係當日賣,你想俾錢早幾日有,或者俾錢預約都唔得㗎.而且呢啲小型生產,數量有限,真係唔買就無.
咪以為個人原型師嘅作品QUALITY就會差啲,唔少都好高質,部分仲係只展示唔賣.
而呢啲時候就最適合日本模型大廠嚟大晒冷,所以場內另一邊都係未來半年至一年會推出嘅模型灰模,同埋上咗色嘅製成品.唔講咁多,大家自己睇:
Medicom 超像可動系列
Good Smile Company figma 系列
Good Smile Company 黏土人系列
Good Smile Company 小黏土人系列
ALTER
仲有好多好多,不能盡錄.
而最吸引小編眼球嘅唔係模型,而係呢把PSYCHO-PASS嘅DOMINATOR.外型完全還原之餘,仲有攝影機可以偵測「犯罪系數」,觸控感應器,可以完全變型,仲收錄超過100種語音.
普通版(上),另外仲有木槍柄嘅特別版(下).
玩具黎講呢把搶直頭無得頂,當然售價都係無得頂:普通版86,184円,特別版:96,984円.小編就買唔起,都係睇人玩算:


text:
破解通識四大迷思!
文憑試嘅通識科嘅歷史唔耐,唔少考生睇咗幾年past paper都仲係對呢科摸不著頭腦,又或者會對呢科有啲錯誤嘅觀念.今次就等大家加深對通識科嘅認識,一齊防止犯下類似咁嘅錯誤!
1.通識科 = 吹水科
唔少考生以為通識科係吹水科,問嘅題目虛無飄渺,難以捉摸或「tip題」,其實呢種諗法並唔完全正確.
無錯!通識科考核嘅時事議題的確唔容易tip中,因為出卷員並唔希望考生知道考核嘅議題後死記硬背,而係希望考生喺考試期間得悉考試議題後可以靈活變通,將所學嘅知識以及時事應用於考試.
考生要做嘅並唔止係「吹水」,亂噏一通咁簡單,而係考試前多留意時事新聞,了解潛在議題,相關嘅例子,同一議題嘅正反論點,以及六大單元嘅重點概念,了解重點概念嘅意思,應用等等,以實實在在嘅知識嚟支持考試論文所寫嘅論點,而非齋靠吹水得分.
2.寫得越多越好
通識考試作答時間有限,考生可以寫嘅字數亦有限,但係文憑試考生往往以為通識係鬥寫字快,寫字多,認為只要寫得夠多就會高分.
其實通識考試係重質不重量,抱有上述呢種諗法嘅考生多數會注重論文字嘅數量而忽視論文內容嘅質素,所以即使寫咗一大篇論文,內容依然缺乏重點概念,時事例子等元素,導致論點缺乏說服力,而且內容未及考評要求,又或者係因為論文過長而令到論文結構鬆散,影響到論文嘅可讀性,所以寫得多都未必會攞到高分.
3.Rephrase = elaboration
語文能力較好,但係未掌握通識科竅門嘅同學可能會覺得闡述等於用唔同嘅字眼,將同一個論點用唔且不斷rephrase,直至一個論點變成一個段落,就已經成功「解釋」到一個論點.但係正如上文所講,考生作答時係需要以時事例子同埋重點概念嘅配合先可以攞到高分,所以只係覆述的話內容會比較空泛,並唔係攞高分之道.
4.重點概念/例子無須解釋
通識科成日都emphasize要引用時事例子同埋重點概念,令到好多同學都以為寫論文只需要寫咗個例子或者重點概念出嚟就得,寫得越多越好,繼而作答嘅時候就冇仼何解釋,結果未能真正展現到時事意識,同埋未能做到概念化嘅效果.(想睇番點先寫到一篇內容,闡述豐富嘅論文的話可以睇番之前嘅IG posts:《通識作答框架》,《通識高分技巧》)
5.通識冇得溫
通識科俾考生嘅感覺不嬲都係冇得溫,題目冇得tip,所以備考嗰陣都會感到無所適從.
其實考生考試前可以做嘅準備有:
(1) 準備作答框架:
通識科題型種類多,雖然大部分題目嘅段落作答框架都大同小異,但係某啲題型嘅作答框架會有少少唔同:
例如:立場題型要加駁論,比較題型要加比較字眼展現比較意識等,考生可於試前溫定唔同題型嘅處理方法咁考試嘅時候就可以更得心應手;
(2) 多留意時事例子:
將有機會應用於通識科嘅例子mark低,以便考試引用例子支持論點;
(3) 熟讀重點概念:
通識六個單元所學嘅重點概念並唔少,要喺考試臨場發揮,引用多個有用嘅重點概念並唔容易,所以建議考生試前先熟讀多個重點概念及其解釋.
**如果大家仲想知多啲關於IES嘅資料同如何備戰通識,就可以去參考下《IES 要細膩才犀利》同不得不知的通識科應試技巧,亦可以報讀AfterSchool提供嘅各款補習課程,好好規劃自己嘅學習計劃!**


text:
鍾嘉欣
屋企改
佢係加拿大溫哥華華裔,喺加拿大溫哥華出世,鄉下喺廣東茂名.佢屋企有阿爸阿媽,一個阿哥同一個家姐.2002年,喺溫哥華嘅譚普敦中學(Templeton Secondary School)畢業.後來,喺英屬哥倫比亞大學度讀書.同一年,佢喺英屬哥倫比亞省本拿比市麗晶廣場第一次舉辦嘅選美比賽《麗晶活力新星大賽(Crystal Cover Girl)》攞倒第一名.
簡介改
鍾嘉欣喺2003年參加溫哥華華裔小姐得到冠軍同另外嘅三個獎,之後喺2004年參加國際華裔小姐競選同樣得到冠軍,係第三個來自溫哥華嘅國際華裔小姐.之後同香港無綫電視簽約成為旗下經理人合約藝員.之後,佢初時獲無綫委任做「翡翠新力量」,後來就獲安排加入時裝版《皆大歡喜》扮演洪白嵐,好快就得到觀眾鍾意,更加憑呢個角色競逐萬千星輝頒獎典禮嘅進步最快演員二十大.由於佢又乖女,演技又唔錯,所以得到唔少監制支持,佢亦喺好短時間之內,接咗好多個廣告同音樂錄影帶,無線都畀機會開始去力捧佢.
2006年,係鍾嘉欣嘅上位期,佢憑《法證先鋒》入面嘅林汀汀一角,獲雜誌選為「最理想的螢幕情人」,因此再成為「宅男女神」,迅速成為無綫電視嘅「當家花旦」之一.僅僅出道兩年嘅佢憑《隨時候命》,《人生馬戲團》同埋《法證先鋒》入面嘅角色上位,喺2006年萬千星輝頒獎典禮奪得「飛躍進步女藝員」.
2007年,佢以《溏心風暴》裏面嘅常在心而人氣急升,演技亦開始得到觀眾認同,更加憑呢個角色以黑馬姿態競逐2007年萬千星輝頒獎典禮「最佳女演員」,同一時間做埋「我最喜歡女主角」最後五強,常在心呢個角色亦攞咗「十大我的至愛電視角色」嘅獎.《溏心風暴》呢套劇更加令佢同林峰成為觀眾一致都認同嘅螢幕情侶,佢哋亦都憑呢套劇榮獲「我的至愛情侶檔」.重有,佢講到流利嘅英文,加上佢本身為人低調,又擁有甜美同高貴嘅氣質重有清純乖女嘅形象,呢啲都係佢喺娛樂圈嘅優勢.同一年,佢亦成功開拓埋電影市場,參與咗第一部電影《十分愛》,已經得到各界嘅認同,喺2008年1月,佢更憑呢一部處女作獲提名第27屆香港電影金像獎嘅最佳新演員.之後,喺《十分愛》電影嘅姊妹作《我的最愛》中雖然只係客串咗一幕,同樣得到好評.
2008年係佢喺演藝事業嘅高峰,喺呢一年佢總共有成五部電視劇同埋一部電影推出.其中由佢主演嘅電視劇《金石良緣》就為自己創下咗良好嘅口碑,演技進步神速,令到覺得佢冇演技嘅人亦都改變咗睇法,佢喺劇入面再度同馬浚偉拍戲並且再一次飾演兩公婆,氣質就好似金童玉女咁,仍然非常之受觀眾歡迎.喺《法證先鋒II》裏面,佢只能夠喺呢套劇客串其中幾集,表現亦都一樣獲得好嘅評價,佢嘅觀眾緣亦都愈來愈好.喺《溏心風暴之家好月圓》度,原本飾演李司棋個女嘅佢,無線電視見佢同林峯喺《溏心風暴》度嘅銀幕情侶檔受到大部分觀眾嘅歡迎,最後佢就被安排飾演于素心,並且要周旋喺林峯同黃宗澤飾演嘅角色之間,繼上年佢喺《溏心風暴》嘅戲份兩度做咗最高收視之後,呢套嘅姊妹作《溏心風暴之家好月圓》亦都係全年嘅收視冠軍,而最高50點收視亦要歸功喺佢同米雪轉讓股份嘅一幕戲度,佢嘅表現亦都得到好嘅評價.
以前曾經喺節目度現場唱歌嘅佢,都得到唔錯嘅評價.以前曾經喺一啲節目度現場獻唱嘅佢,獲得不俗嘅評價.喺2006年,佢亦都唱出佢第一首嘅歌曲《發誓》,收錄喺《金牌女兒紅》入面,呢首係佢第一次主演嘅《搜神傳》嘅片尾曲.之後,佢唱咗唔少由佢演出嘅電視劇嘅主題曲同片尾曲.除咗電視劇嘅主題曲同片尾曲,佢亦有唱兒歌,都好受小朋友嘅歡迎.除咗拍劇集,電影同廣告,無綫重幫佢開拓歌唱事業,同星娛樂(Star Entertainment Ltd)簽約正式做歌手,成為歌,影,視三棲嘅藝人.同年嘅8月20號推出咗第一張個人專輯《1人晚餐,2人世界》,喺10月21日推出埋第二版,銷量都幾好,發行咗三個月就有金唱片15,000張嘅銷量,獲得「最暢銷本地女新人」嘅稱號.佢嘅第二主打歌曲《其實我不快樂》亦喺網上面熱播,大受歡迎.喺年尾,佢以《金石良緣》同埋《搜神傳》裏面嘅施嘉嘉同薊彩芝同前輩級演員一齊競逐2008年萬千星輝頒獎典禮「最佳女演員」同「我最喜歡女主角」最後五強.另外,佢亦喺唔少香港大型音樂頒獎典禮度攞咗多個女新人嘅獎項.
另外,同一年佢同廖碧兒,林峯和蕭正楠一齊擔任「奧運之星」幫北京奧運宣傳.
喺2009年11月12號,佢推出第二張個人大碟《My Love Story》,當中嘅《日夜想你》,《生死也為愛》同《有一天》都係佢自己作曲嘅.《日夜想你》做咗嗰年嘅第一主打,佢嘅創作因為呢首歌而得到外界嘅肯定,更加憑呢首歌曲喺幾個音樂頒獎典禮度獲頒發歌曲獎項,佢嘅專輯喺發行大約一個月亦獲得金唱片嘅銷量.喺2009年萬千星輝頒獎典禮,佢就以《珠光寶氣》裏面嘅宋子凌入圍「最佳女配角」嘅最後五強.喺呢一年,佢雖然只係得一部電視劇推出,不過因為喺《老友狗狗》裏面飾演中性嘅角色黎羨如,個樣更加被指好似台灣嘅人氣偶像吳尊,亦都因為佢嘅演出有突破,角色有新鮮感,所以得到好多好評.
2010年,由曾志偉所領導嘅賀歲電影《72家租客》裏面,佢飾演曾志偉同袁詠儀嘅女,第一次做一位詠春打女,演技都得到好評.2010年3月,佢已經連續三年攞到壹電視大獎嘅「十大電視藝人」.
同一年,佢有三套主演嘅電視劇喺無綫電視度播,其中《老友狗狗》更係嗰年嘅第一季劇集收視冠軍同埋全年劇集收視頭五名.另外,佢又憑《蒲松齡》裏面嘅柳心如得到「十大我的最愛電視角色」,同時間又憑《蒲松齡》裏面嘅柳心如入圍咗2010年萬千星輝頒獎典禮「最佳女演員」,同一時間做埋我最喜歡女主角最後五強.之後喺11月後期播映嘅《囧探查過界》飾演鬼魂飄鍾意得,外間頭一兩集對呢套劇同佢個角色好壞參半,但係好快已經對佢嘅表現全部都一致畀好嘅評價.
喺2011年1月5號,繼2010年早期同鄭融合唱嘅派台歌《愛得起》之後,隔咗接近一年時間,終於派出今年佢嘅第一主打改篇歌曲《If You Want Me》去各大電台同埋電視台.商業電台不嬲都唔支持無綫電視出身嘅歌手,新人一年之後好多都唔會有機會再次上佢個榜,但就喺呢首歌派台之後,佢嘅感情同歌唱技巧唔單止令到外界對佢改觀,佢亦都榮獲商業電台嘅唱片騎師黃君慧,余迪偉同鄺兆昌喺電台度讚賞,最後佢終於可以上倒903專業推介.
3月25號,佢發行咗佢第三張嘅個人音樂大碟《My Private Selection》,亦喺同一日舉行咗首賣會同埋喺4月3號舉行簽唱會,《My Private Selection》係佢出道至而家嘅第一張新曲加精選.呢隻碟除咗收錄得到媒介都認同嘅第一主打歌《If You Want Me》,亦都收錄咗另外嘅四首新歌,包括佢嘅創作作品《得閒找你》,同埋另外嘅三首《囉嗦》,《I'll Be Waiting For You》,《愛得起(獨唱版)》.隻碟裏面更加收錄埋十三首精選嘅單曲,包括《1人晚餐.2人世界》同《My Love Story》裏面嘅歌.
2011年,佢憑住之前喺電視劇裏面出色嘅演出,佢獲傳媒捧為「花旦嘅接班人」,更加譽為無綫電視旗下嘅新「四大花旦」之一,再一次奠定佢嘅視壇地位.
2011年4 - 5月,電視劇《點解阿Sir係阿Sir》播映,係佢另一部代表作.佢響劇入面做嘅古嘉嵐喺第八集先至出場,戲份同第二男主角嘅吳卓羲差不多,都係自作多情咁鍾意第一男女主角嘅炮灰角,而且佢哋冇編埋一齊,令唔少人不滿,都為佢哋唔抵.佢出場之後,最初係扮酷嘅保齡球教練姿態現身,好快做咗觀眾同網民嘅討論焦點.後來,Miss Cool嘅冰山融化咗,佢同陳豪嘅感情戲受到熱烈嘅關注,佢哋「愛的抱抱」重令到觀眾同網民回味無窮.到咗後期劇情發展就嚟尾聲,陳豪嘅角色臥底身份畀人揭發,令到畀人呃感情嘅鍾嘉欣崩潰.觀眾一方面讚賞佢嘅演技,另一方面就不齒陳豪角色嘅所作所為,大鬧佢係世紀賤男,觀眾唔單止一面倒咁稱讚佢嘅演出,覺得佢比楊怡喺呢部劇同《談情說案》嘅表現重好.同一時間話佢絕對有能力喺頒獎禮上面爭獎,各大報章都罕有咁熱烈報道呢件事.喺大結局之前,喺冇龐大嘅製作同宣傳之下,「Miss Koo」成功掀起咗全城嘅熱話,佢都親身上咗《東張西望》接受訪問.
音樂作品改
唱碟改
演唱會改
創作作品改
參演過嘅劇集改
參考改
出面網頁改
- 鍾嘉欣嘅官方網站
- 鍾嘉欣喺香港影庫嘅資料(繁體中文 - 香港)
- 鍾嘉欣喺互聯網電影資料庫嘅資料(英文)
- 鍾嘉欣喺豆瓣電影嘅資料(大陸簡體)
- 鍾嘉欣喺時光網嘅資料(大陸簡體)
- 香港網絡大典:鍾嘉欣
- 2004 年度國際華裔小姐選舉
- 鍾嘉欣嘅新浪微博(Mozilla Firefox用戶需要先登入)


text:
近日新聞報導,有個廿幾歲嘅女人做傳銷做到月入好高,連樓都買埋.件事本身嘅發展我唔認同,但並唔感到驚訝——反正你夠 guts 去偷呃拐騙而差佬唔拉嘅話,你慢慢變有錢係正常現象.
最令我驚訝嘅係,點解咁耐以黎佢身邊無一個人(親戚,朋友,舊同學 etc.)起佢底,開佢名話佢做傳銷呃人?喂佢呃人喎,你同佢身邊啲親戚朋友都可能出事架喎,你唔將佢身份公諸於世,咪即係任由你親戚朋友啲血汗錢被人呃?你仲係人黎嘅?須知傳銷就係一種靠呃身邊人幫自己賺錢嘅仆街行業,曾經身受其害嘅朋友,一定會明我點解咁講.
有人同我講:「你開佢名,佢會斷六親,好慘架喎.」屌!家陣我就係要佢斷六親呀!做傳銷係呃人係詐騙係雞係公廁,而只有令當事人無辦法響呢行搵到食,先至可以令佢早日脫離.唔好 FF 佢會有日搵夠錢然後突然良心發現金盤洗手啦,白痴仔.斷六親就等如斷佢米路,係最直接令佢脫離傳銷嘅方法.你由得佢繼續呃人,一方面係出賣朋友,另一方面亦係對唔住淪為傳銷騙徒嘅佢.得罪講句,做朋友做到你咁,都真係幾撚仆街下喎.
知情不報,其實咪即係包庇囉.包庇一啲為賺錢不擇手段嘅仆街,犧牲嘅係信任朋友嘅善良之輩.講慘,慘得過咁樣?
我就唔同.過往我一知道邊個做傳銷,我就會喺 Facebook 開佢全名,等我身邊嘅人多多留意,多多提防.原因好簡單:做得我朋友嘅人,我都唔想佢地有機會仆街.(當然可以選擇唔信我.但唔信我之後被人呃,well that’s not my problem.)關心朋友唔係得把口,要有埋實際行動先得.
相反,假如我唔出聲,到有一日有朋友被傳銷騙徒呃錢搞到債台高築,喊住質問我:「點解你一早知佢做傳銷,都唔同我講?」我諗我真係會慚愧到想當場自殺.
利申:誤交損友,上過兩間傳銷公司,最後乜都無簽,反而有錢落袋.嘿嘿.


text:
(結他產品知識)如何選擇合適的結他弦線?
Updated: Apr 16
好多客人上黎setup / 維修,問起佢地用開咩牌子結他線,幾粗,咩物料⋯⋯
根據我地嘅大數據,原來有超過一半嘅人都唔清楚自己用緊咩線,見到有就買,裝上去
比較清楚自己用咩Gauge嘅客人,通常都係玩drop tune,因為唔用果種粗度嘅線真係會function唔到,但佢地時常都會有疑問,究竟要幾粗先夠drop ABCDEFGHIJK......
其實不論電結他 / 木結他,係買線之前我地都會問客人一堆問題(如下):
你彈左幾耐結他? 你支結他牌子 / 型號? 你想用黎彈咩style? 你想drop咩tune? 你大唔大手汗? 你幾耐換一次線? 你對聲音有無要求?
你幾歲? 有無拍拖? 你電話幾號? 平時咩時間方便搵你?
問咁多問題並唔代表我想起佢底抄佢牌 根據客人嘅答覆,我地會知道佢應該用咩gauge,物料,牌子嘅結他線,從而引導佢揀最適合自己嘅結他線
我地呢個模式持續左好耐,而好開心見到好多客人之後突登返上黎買線,最大不同嘅係佢地好清楚自己要d咩,仲會帶朋友黎買線,幫我地介紹埋邊款啱朋友玩,變左揀線expert
一個人上黎買包幾10蚊嘅結他線,要同佢講咁多野,可能有人覺得我地笨7,但我地唔覺得自己係sell緊野,而係另一個角度嘅結他教育,希望d客唔會覺得我地煩


text:
DSE Geog Tips 中學文憑試地理奪星貼士
(呢個post係 @hkdsegayau request嘅🤪) Geog喺一科非常值得你投資嘅elective,只要你搵啱溫書嘅方向同方法,我相信你之後溫呢科都可以事半功倍🤩 其實我一路以黎都有喺story/post到分享過好多geog心得,不過就可能比較散,唔夠集中😂為咗方便大家,今次特登再開post詳細同有系統地咁講吓d卷入面每個部分應該點溫🔥!希望可以幫到迷惘中嘅你啦😘 🌟MC 🌟 經過19DSE嘅改革之後,MC嘅數量雖然少咗(減半),但佢係「值錢」咗架!所以,MC呢part大家不容忽略!我自己就係透過操卷 (CE+DSE) + mark低d trap位去溫MC嘅.操卷對於map嗰part黎講係尤其重要架,因為你可以練到你個time management.好多時都聽到d人因為用得太耐時間做map,所以最後尾唔夠時間完成其他部分😢 至於mark低trap位嗰度,係方便你自己日後考試前溫習可以更有系統同埋快捷地溫番佢地,避免自己考試緊張嘅時候再次中伏😂 如果可以嘅話,其實都幾建議大家將呢d伏位merge入去自己份notes,等自己可以睇多幾次,容易d入腦~ 另外呢,我都有整合番MC主要考核嘅範圍,並將佢放咗喺我呢個網站到share畀大家❤ 如果大家冇咩頭緒嘅話,就去參考吓啦😝 🌟DBQ 🌟 講到DBQ,其實都離不開操卷啦.不過更重要嘅係你要work smart, not work hard!咁即係點?首先,你需要理解番DBQ嘅遊戲規則.話明係data-based,即係你答嘅所有野都應該從source(s)到搵番黎.即使你考試前背咗好多pts,但都唔係全部適用架!大家記住要識轉彎,唔好死記硬背,完全唔識應用.第二,你要整合吓咁多年出現過嘅question words再了解吓作答要求.例如,如果有研究過marking scheme嘅就會知道"discuss whether"喺18DSE轉咗玩法,需要考生清楚寫明自己個stance.又例如"evaluate"係需要大家寫pts for two sides咁.第三,就係要認清答題應有嘅presentation. 換句話講,你嘅答案要marker-friendly, eg 一個pt一段, 每段之間隔一行, 寫topic sentence, 用geog terms... 最後,你都可以透過操卷溫書架!當你對答案嘅時候發現有d pts自從來冇見過,咁你就應該加嗰d落自己份notes到啦?好多時就算d題目唔翻炒,都可能只係改過吓d提問字眼,所以以前marking d答案可能會用得著呢! 順帶一提,大家如果想睇咁多年嘅DBQ trend,都可以上我bio條link到睇,我已經幫大家整合好架啦! 🌟Essay 🌟 Essay應該係最困擾大家嘅😂因為我知好多有take geog嘅都可能係配搭理科/商科.但我可以同大家講,essay都係睇你落唔落得多苦工架姐.咁呢個「苦工」就包括幾樣野嘅.第一,就係要多寫essay.大家真係唔使怕尷尬,如果你寫咗essay就禮貌地出口問老師可唔可以幫你改啦,好多時佢地都唔會say no架.d老師做慣DSE marker,自然就會畀到d有用嘅comments你,令你進步得更快!第二,就係要自己額外搵例子!好多人都誤以為essay係吹水,但其實唔係架.如果想攞高分,就需要用例子去support你嘅論點.但好可惜嘅係d教科書幾乎冇咩提供呢d例子,所以真係要靠自己去搵番一d相關嘅例子番黎啦!而其實例子有分好幾種嘅,例如你可以搵吓d數據呀,又或者搵吓一d事件(eg 某年某月邊到有地震咁). 仲有呢,其實essay成日都會改少少字眼就翻炒,所以大家都可以留意番個trend架 (我個網站都有提供AL-DSE by-topic essay~)


text:
香港公營機構
香港公營機構即係指由香港政府出錢成立同營運嘅半官方機構,佢哋負責特訂公共服務,或者需要較多社會人士參與嘅工作,不過就唔算係政府部門.
呢啲機構多數(唔係全部)都係根據法例成立(喺呢個情況入面又可以叫做法定機構或法定組織).雖然佢哋嘅職能同政府部門好似,但唔屬於政府體系,成員亦唔算係公務員,所以會比起政府部門有較多自主權;同時又為咗確保政府對佢哋有影響力,所以主要決策者都係由政府或行政長官邀請社會人士擔任(多數係義務性質).有啲機構雖然以商業模式運作,甚至已經上市,不過主要資本仍然屬於政府(好似地鐵有限公司,九廣鐵路公司),咁都仍然算係公營機構.
注意:公營機構同公用事業係有分別.公用事業係指提供重要公共服務嘅機構(好似電力,電話,運輸,煤氣等),佢可以由私人擁有,並以盈利為目的.
職能[編輯]
可分為幾類:
- 負責特定公共服務:例子有制訂公共房屋政策嘅香港房屋委員會,管理香港國際機場嘅香港機場管理局,調查同調解歧視事宜嘅平等機會委員會等,或重要嘅公共服務(例子:九廣鐵路公司).
- 執行某啲監管職能:例子有地產代理監管局,物業管理業監管局,香港藝術中心監督團,保險業監管局,旅遊業監管局,證券及期貨事務監察委員會,強制性公積金計劃管理局.
- 作為政府嘅諮詢機構,為政府提供意見:例子有公共圖書館諮詢委員會,粵劇發展諮詢委員會,郵票設計諮詢委員會,促進種族和諧委員會,方便營商諮詢委員會,公務員培訓諮詢委員會,長遠房屋策略督導委員會,基本法推廣督導委員會,調解督導委員會,醫院管理局檢討督導委員會,優質教育基金督導委員會,防疫抗疫基金督導委員會,人口政策督導委員會,職業安全健康局,競爭事務委員會.
- 按法例需要成立嘅上訴委員會或審裁處:例子有上訴委員會 (遊戲機中心),上訴委員會 (床位寓所),上訴委員會 (博彩稅條例),上訴委員會 (會社(房產安全)),上訴委員會 (旅館業),上訴委員團 (機動遊戲機(安全)).
- 某啲地區組織
財政來源[編輯]
可分為兩類:
- 受政府經常資助:呢類機構負責需政府經常資助嘅公眾服務,好似醫療同教育.例子有管理全港公立醫院嘅醫院管理局,同大學教育資助委員會.
- 按商業原則運作:呢類機構跟商業原則運作,提供收費服務.例子有香港鐵路有限公司(大股東係香港政府),香港機場管理局.


text:
近排聽得最多o既應該係金融海嘯呢四個字, 因為美國o既次按問題, 令到一間間國際知名o既企業相繼清盤, 就連一個國家冰島都有可能要宣佈破產, 真係誇張. 係香港, 當然受到呢個金融海嘯o既影響啦, 當中最勁就係雷曼破產之後, 香港不少買o左雷曼相關產品o既投資者走晒出o黎, 話銀行呃佢o地, 引導佢o地錯誤購買, 要銀行賠償. 諗返轉頭, 原來香港有好多有錢人, 真係禾旱冚珍珠, 唔係呢件事, 都唔知道添. 跟住又傳東亞銀行濟提, 又話會破產, 搞到o的人係咁去銀行提錢, 有日係新聞見到有人居然提o左 380 萬 放入背囊, 仲係記者面前講, 原來 380 萬係得咁少.
而家呢個時勢, 個個都擔心飯碗不保, 呢間裁員, o個間又減薪, 有o的公司轉頭就執埋, 老闆走埋佬… 係呢個時勢, 真係有份工打已經好好, 所以搞到個個都唔敢消費, 出街食飯少o左, 買o野少o左. 好多行業為o左吸引消費者, 未到聖誕已經推出大優惠, 什麼 70% Off, 50% Off, 買一送一, 總之就係要吸引你去買o野.
我呢o的走在潮流尖尖o既人, 當然趁熱鬧加入埋呢個戰團啦. 不過唔係公司大割價減月費, 亦唔係有乜o野免費上門檢查優惠, 又唔會有預繳一年服務費, 免你一個月月費優惠. 而係小弟本人加入呢個戰團, 將屋企心愛o既喇叭, Stereo AMP, CD 機大清倉. 簡直用超抵價放售. 而家科技咁發達, 當然唔似得以前咁, 要搵二手佬, 當o的o野係爛銅爛鐵咁賤賣. 而家只係需要坐係屋企電腦click 一 click, 你就可以放上網, 過程真係好簡單.
其實呢樣o野都幾好, 將自己唔要o既o野, 賣比有需要o既人, 一來可以換返o的錢, 二來又可以幫o的器材搵到頭好住家, 唔怕佢o地就咁當癈鐵回收, 繼續佢o地o既任務, 服務大眾. 今個星期, 一口氣賣出o左 CD 機, Stereo AMP 同埋 Sub-woofer. 一個一個咁將佢o地送出門口o既時候, 感覺自己有o的似孤兒院院長, 將一個又一個o既孤兒送比人, 一方面覺得好 down, 一方面又會好欣慰, 終於有人收養佢o地. 希望佢o地係新環境住得開心, 一展所長啦.
計一計佢o地係我屋企住o左幾耐先!